ﷲ ގެ ނިޢްމަތް އެންމެ ބޮޑަށް ލިބުމަށް އެދޭމީހާ ބައިވެރިޔާ، ދަރިން އަދި އެހެން މީހުންވެސް ތިމާއަށް ހެޔޮކަމެއް ކޮށްދޭނެ ކަމަށް ނުދެކޭށެވެ!\nމިއަދު އެންމެ ގިނަ ބައަކު އެންމެ ބޮޑަށް ކަންބޮޑުވާ އެއްކަމަކީ ތިމާ އެހެން މީހުންނަށް ހެޔޮކޮށް ކަންކަންކޮށްދިނުމުން އެމީހުން ތިމާއަށް ހެޔޮކޮށް ކަންކަން ނުކުރާތީ ހިތުގައި އުފެދޭ އުދާސްތަކެވެ. އެކަމާމެދު ހިތުގައި އުފެދޭ ޝަކުވާތަކެވެ. މިފަދަ ޝަކުވާތައް ހިތުގައި އުފެދޭނަމަ އެމީހަކަށް ދުވަހަކުވެސް އުފާވެރިކަމެއް ނުލިބި ހިނގައިދާނެއެވެ.\nއެހެނީ މީސްތަކުންނަށް މިއަދު މިއުޅެވެނީ މީސްތަކުންނަށް ހުރިހާ ނިޢްމަތްތަކެއް މިންވަރުކުރައްވަވައި ދެއްވަވާ ﷲ ތަޢާލާއަށް ޝުކުރުވެރިނުވެވިގެންނެވެ. ވީއިރު އެމީހުން ފަދަ އެހެން އިންސާނަކަށް ޝުކުރުވެރިވެވޭނީވެސް ކިހިނަކުން ހެއްޔެވެ؟ އެފަދަ ބައަކު އެހެން އިންސާނަކަށް ޝުކުރުވެރިވާނެކަމަށް އުންމީދުކުރަންވެސް ހެޔޮނުވާނެ ނޫންހެއްޔެވެ؟\nމިއީ އަހުރެން ބުނާ ބަހެއް ނޫނެވެ! ﷲ ތަޢާލާވަނީ ކީރިތި ޤުރްއާނުގައި މިކަން ބަޔާންކުރައްވަވައިފައެވެ.\n"އަދި އިންސާނާއަށް އުނދަގުލެއް ޖެހިއްޖެނަމަ، އޮށޯވެ އޮވެގެން ނުވަތަ އިށީނދެ އިނދެގެން، ނުވަތަ ކޮޅަށް ހުރެގެން، ތިމަންރަސްކަލާނގެ ޙަޟްރަތަށް ދުޢާ ކުރެތެވެ. ފަހެ، ތިމަންރަސްކަލާނގެ އެމީހެއްގެ ކިބައިން އެ އުނދަގޫ ފިއްލަވައިފުމުން، އޭނާ (އެދާ މަގުން) ހިނގައިދެއެވެ. އުނދަގުލެއްޖެހިގެން ތިމަންރަސްކަލާނގެ ޙަޟްރަތަށް ދުޢާ ވެސް ނުކުރާކަހަލައެވެ. ކާފިރުންނަށް އެއުރެން ކޮށްއުޅުނު ޢަމަލުތައް ޒީނަތްތެރިި ކުރައްވާފައިވަނީ އެފަދައިންނެވެ." (ޔޫނުސް: 12)\nވީމާ އެއްވެސް މީހަކަށް އެއްވެސް ކަމެއް ކޮށްދޭންވީ އެއިގެ ބަދަލުގައި އެމީހެއްގެ ކިބައިން އެއްވެސް ކަމަކަށް އެދިގެނެއް ނޫނެވެ. އެންމެ ކުޑަމިނުން ޝުކުރުގެ ބަހަކަށްވެސް އެދިގެނެއް ނޫނެވެ! އެކަން ބަޔާންކުރައްވަވައި ﷲ ތަޢާލާ ވަޙީޚުރައްވަވާފައިވެއެވެ.\n"(ބުނަމުންނެވެ.) ތިމަންމެން ތިއަބައިމީހުންނަށް ކާންދޭކަން ކަށަވަރީ، ﷲ ގެ ވަޖުހަފުޅަށްޓަކައެވެ. ތިއަބައިމީހުންގެ ކިބައިން އެކަމުގެ އުޖޫރައެއް، އަދި ޝުކުރެއްވެސް ތިމަންމެން ނޭދެމުއެވެ." (އަލް އިންށާން: 9)\nލޮބުވެތިއަޚުންނާއި އުޚުތުންނޭވެ! ވަރަށް ގިނައިން ބުނެވޭއަޑުއިވެއެވެ. "އަހހުރެންގެ ބައިވެރިޔާ އަހުރެން ނިކަމެތިކޮށްލީ މިހައި މިހައި ރަނގަޅަށް ތެދުވެރިކަމާއި ވަފާތެރިކަމާއި އޯގާތެރިކަމާއިއެކު ކަންކަން ކޮށްދެމުންދަނިކޮށެވެ. އަހުރެންގެ މިވެނި ދަރިއަކު ނުވަތަ ދަރިން އަހުރެން ނިކަމެތިކޮށްލީ އޭނާއަށްޓަކައި އަހަރުންވީ ޤުރްބާނީއާއިމެދު ވިސްނައިވެސް ނުލައެވެ. ނުވަތަ މިވެނި މީހަކު ތިމާއަށް އިހާނެތިކޮށް ހިތައި ތިމާގެ ޙައްޤުތަކަށް އަރައިގަތީ އަދި ބައިވެރިޔާވެސް ޖަހައިގަތީ މިހައިމިހައި ރަނގަޅަށް ތިމާ އޭނާ އާއިމެދު ކަންކަން ކުރަމުން ދަނިކޮށެވެ."\nމިފަދަ ކަންކަން ހިނގަނީ ހަމަ މިފަދައިން ކަމަށްވެދާނެއެވެ. މިފަދަ ކަންކަން ހިނގުމުން ހިތަށް އަސަރުވެސް ކުރާނެއެވެ. ނަމަވެސް ވިސްނައިލަންވީ ހަމަ އެންމެ ކަމަކަށެވެ. އެއީ ފަހުން މިބަޔާންކުރި އާޔަތެވެ. އެއްވެސް މީހަކަށް އެއްވެސް ކަމެއް ކޮށްދޭންވީ އެމީހާގެ ކިބައިން ޛައްރެއްގެ މިންވަރުގެ ވެސް ހެޔޮކަމަކަށް ނުވަތަ ހެޔޮ ބަހަކަށް އެދިގެނެއް ނޫނެވެ. ކުރާ ކޮންމެ ޢަމަލެއްވެސް ވީހައި ރަނގަޅަށް ކުރަން ﷲ ތަޢާލާ ތިމާއަށް އަންގަވާފައި އޮތުމުންނެވެ! ﷲ ތަޢާލާގެ އެންގެވުމަށް ބޯލެނބުމަށެވެ. އެކަމުގެ ޘަވާބާއި ދަރުމަ ﷲ ތަޢާލާގެ ޙަޟްރަތުން އެދިގެންނެވެ.\nތިމާގެ ވާޖިބު ރަނގަޅުގޮތުގައި އަދާކުރުމަށްފަހު ﷲ ތަޢާލާގެ ދަރުމައަށް އެދިގެން ހުންނަ މީހާ އެކަމުގެ ވާހަކަވެސް ނުދައްކާނެއެވެ! ސައްތައިން ސައްތަ ﷲ އަށް ވަކީލުކުރުމަކީ އެއީއެވެ.\nލޮބުވެތި އަޚުންނާއި އުޚުތުންނޭވެ! ގިނަ ބައަކަށް މިއަދު އުފާވެރިކަމާއި ހިތްހަމަޖެހުން ނުލިބިގެން މިއުޅެނީ މި ދެ ޢާޔަތާއިމެދު މިބުނެދިން މޭރުމުން ވިސްނައި ނުލެވޭތީއެވެ! މިބުނެދިން މޭރުމުން ވިސްނައި ސައްތައިން ސައްތަ ﷲ ތަޢާލާއަށް ވަކީލުކޮށް ހުރިހާ ނިޢްމަތެއް ﷲ ތަޢާލާގެ ޙަޟްރަތުން އެދިގެން ހުންނަ މީހާ އަބަދުވެސް ހުންނާނީ އުފަލުގައެވެ. ހިތްހަމަޖެހިގެންނެވެ.\nއަބަދުވެސް އުފަލުގައި ހުރުމަށް ޔަޤީންކުރަންވީކަމަކީ ތިބާ ﷲ ގެ މަގުގައި ސާބިތުވެ ހުރެ އެހެން މީހުންނަށް ހެޔޮކޮށް ހިތަމުން ދަނިކޮށް ތިބާއަށް މީހަކު ދެރައެއް ދީފިނަމަ، ނިކަމެތިކޮށްލައިފިނަމަ އެކަމުގެ ބަދަލުގައި ﷲ ތައާލާ ހާސްގުނަ ނިޢްމަތް ތިމާއަށް އިތުރުކުރައްވަވައި ދެއްވަވާނެކަމުގެ ޔަޤީންކަމުގައި ހުރުމެވެ!\nމީސްތަކުންނަށް ޝުކުރުވެރިވުމާ ﷲ އަށް ޝުކުރުވެރިވާންޖެހޭ ގޮތް ތަފާތެވެ! ނިޢްމަތް އިތުރުވާނެ މަގަށް ޢަމަލުކުރާށެވެ!: މުފްތީ މެންކް


Kulli gothakah Shiyam ah faruvaa dheyn fashaifi\nކުއްލި ގޮތަކަށް ޝިޔާމަށް ފަރުވާ ދޭން ފަށައިފި\nދެ މެންބަރެއްގެ އެހީގައި މިއަދު ޝިޔާމް ގެންދަނީ: އޭނާއަށް ފަރުވާ ދެމުން ދަނީ އޭޑީކޭ ހޮސްޕިޓަލްގައި\nރައްޔިތުންގެ މަޖިލީހުގެ ނައިފަރު ދާއިރާގެ މެންބަރު އަހުމަދު ޝިޔާމް މިއަދު މަޖިލީހުގެ ޖަލްސާގައި އިންނަވަނިކޮށް އާދަޔާހިލާފަށް ހުން ގަދަވެ މަޖިލީހުގައި މަޑު ކުރެއްވޭވަރު ނުވެގެން ހޮސްޕިޓަލަށް ގެންގޮސް އިމަޖެންސީގައި ފަރުވާ ދޭން ފަށައިފި އެވެ.\nޕީޕީއެމްގެ ނައިބު ރައީސް، ޝިޔާމް މިއަދު އޭޑީކޭ ހޮސްޕިޓަލަށް ގެންދަން މަޖިލީހުގެ އިދާރާއިން ބޭރަށް ނެރުނީ މެންބަރުންގެ އެހީގަ އެވެ. އޭގޭ ފަހުން އޭނާއަށް ސްޓްރޯކެއް ޖެހުނު ކަމަށް އަޑުތައް ފެތުރިފައި ވެއެވެ.\nނަމަވެސް ޕީއެންސީގެ ރައީސް އަބްދުއް ރަހީމް އަބްުދުﷲ ވިދާޅުވީ ޝިޔާމަށް ސްޓްރޯކެއް ޖެހުނު ކަމަށް އަޑު ފެތުރިފައިވި ނަމަވެސް އެފަދަ ކަމެއް ނެތް ކަމަށާއި އިމަޖެންސީގައި ފަރުވާ ދެމުން ދަނީ ވަރަށް ބޮޑަށް ހުން ގަދަވެ މަޖިލީހުގައި އިންނެވޭ ވަރު ނުވެގެން ކަމަށެވެ.\nޝިޔާމަށް ހޮސްޕިޓަލްގައި ފަރުވާ ދެނީ\n"ޝިޔާމަށް ސްޓްރޯކެއް ނުޖެހޭ. އޭނާގެ ހުން ވަރަށް ބޮޑަށް ގަދަވީ، މަޖިލީހަށް ވަޑައިގެންނެވި އިރު ވެސް ހުން ހުރި ކަމަށްވޭ. މިހާރު އެކަމަކު ހޮސްޕިޓަލަށް ގެންދެވުނު ފަހުން ތަންކޮޅެއް ރަނގަޅު،" އަބްދުއް ރަހީމް ވިދާޅުވި އެވެ.\nއޭޑިކޭ ހޮސްޕިޓަލް ރައްޔިތުންގެ މަޖިލިސް އަހުމަދު ޝިޔާމް\n"ޝިޔާމްގެ މައިބަދާގައި ވަނީ ރެނދުލާފައި"\n"ޕީޕީއެމް ސަރުކާރެއްގައި ނަޝީދަށް އިންސާފު ލިބޭނެ"


Shakuvaa aa nulaa office masaakayi kureveynetha?\nޝަކުވާއާ ނުލާ އޮފީހުގެ މަސައްކަތް ކުރެވޭނެތަ؟\nއޮފީހުގައި ޝަކުވާތައް ގިނަ ކުރުމުން އޮފީސް މަސައްކަތަށް އަސަރު ކުރޭ\nއޮފީހެއްގައި ދުވާލަކު މަދުވެގެން އަށް ގަޑިއިރު ހޭދަކުރާ އިރު އޭގެ ތެރެއިން ބޮޑު ބައެއް ހޭދަ ކުރަނީ ޝަކުވާ ކުރުމުގައި ކަމުގައި ވާނަމަ، އެކުގައި މަސައްކަތް ކުރާ މީހުންނަށް ވެސް އޭގެ އަސަރުކުރާ ކަމަށް ކެރިއާ ކޯޗުން ވިދާޅުވެ އެވެ. ކޮންމެ ދުވަހަކު އޮފީހާ މެދު ހުންނަ ހިތްހަމަ ނުޖެހުންތައް ނުވަތަ، ޝަކުވާ ބޮނޑި ހެނދުނު ހެނދުނާ އޮއްސާލުމުން އެ ދުވަހެއްގެ އުފެއްދުންތެރިކަން ދާނީ ސުމަކަށެވެ. އަމިއްލަ މީހާގެ މަސައްކަތަށް އޭގެ އަސަރު ކުރުމާއެކު އެކުގައި މަސައްކަތް ކުރާ މީހުންނަށް ވެސް މެ އެވެ. ޝަކުވާ މަދުކޮށް އޮފީހުގައި ކުރަންޖެހޭ މަސައްކަތްތައް ކުރާނެ ގޮތެއް ހޯދަން ޖެހެ އެވެ.\nމައްސަލަތައް ހުންނާނެ، ލިސްޓު ކުރޭ\nކޮންމެ އޮފީހެއް ނުވަތަ މަސައްކަތް ކުރާ ތަނެއްގައި ވެސް އެކި ކަހަލަ މައްސަލަތައް ހުންނާނެ އެވެ. އެކި މިޒާޖުގެ އެކި އުމުރުގެ މީހުންނާއެކު އުޅޭ އިރު އެންމެން އެއް ކަމަކަށް އެއްބަހެއް ނުވެވޭނެ އެވެ. އަދި އެހެން އެންމެން އެއް ހިޔާލެއްގައި އެއްކަން ކަމަށް އެއްބަސްވުމަކީ ވެސް މާ ރަަނގަޅު ގޮތެއް ނޫނެވެ. ތަފާތު ހިޔާލުގެ ވިސްނުން ގެންގުޅޭ މީހުންނާއެކު މަސައްކަތް ކުރުމުން ތަނަށް ކުރިއެރުން ލިބޭނެ އެވެ. ނަމަވެސް، މަސައްކަތުގައި މި ދިމާވާ ކަންކަމާއި ރަނގަޅު ކުރަންޖެހޭ ކަންކަމުގެ މައްސަލަތައް ލިސްޓު ކުރުން މުހިއްމެވެ. ކޮންމެ ދުވަހަކު އޮފީހަށް ގޮސް ކައިރީ އިންނަަ މީހާ ގާތުގައި ޝަކުވާ ކުރުމުގެ ބަދަލުގައި ޕްރޮފެޝަނަލްވެ، ލިސްޓެއް ހަދާށެވެ. ދެން ހަދަންވީ ގޮތް ވެސް ކިޔައިިދޭ ނަަމެވެ.\nފުރުސަތު ލިބުމުން މީޓިންތަކުގައި ބުނޭ\nމި ކަހަލަ ކަންކަމަށް އެންމެ ފަސޭހައިން ހަަައްލު ލިބޭނީ އެ ކަމެއްގެ ހައްލުު ހޯދޭނެ ފަރާތާ ހިއްސާ ކުރުމުންނެވެ. މުވައްޒަފުންގެ ޝަކުވާއެއް ނަަމަ ސްޓާފް މީޓިން އެއް އޮންނަ ދުވަހަކު އޮފީހުގެ ވެރިންނާ ހިއްސާ ކުރާށެވެ. އެއްކަލަ ލިސްޓު ނަގާ ދިމާވާ މައްސަލަތައް ހިއްސާ ކުރާށެވެ. އެއާއެކު އެކަންކަމަށް ހައްލު ހޯދޭނެ ގޮތްތައް ވެސް ބުނެވިދާނެ އެވެ. އަަޑު އަހާނެ ކަން ޔަގީނެވެ.\nކޮފީއެއްގައި ވެސް މި ވާހަކަ ދެއްކިދާނެ؟\nގިނަ އޮފީސް ތަކަކީ މިހާރު ޒަމާނީ ފަހުގެ ހިޔާލުތައް ބަލައިގަންނަ ތަންތަނެވެ. އޮފީސް މީޓިންތައް ކޮފީ މޭޒުތަކުގައި ބާއްވާއިރު ވަގުތާ ހާލަަތަށް ބެލުމަށްފަހު ފާހަގަވާ މައްސަލައެއް އޮތް ނަމަ ބުނެވިދާނެ އެވެ. މީޓިންގައި އެންމެން ކުރިމަތީ ބުނަން ނުކެރި ލަދުގަންނަ ކަމުގައިވާ ނަމަ މިވެސް ގޮތެކެވެ.\nއަމިއްލަ އަށް ހައްލެއް ހޯދުން މުހިއްމު\nއޮފީހުގައި ޖެހޭ މައްސަލަތަކަކީ އާއްމު ގޮތެއްގައި ކުދި ކަންކަމެވެ. އެއީ އޮފީހުގެ މެނޭޖްމަންޓުގެ ސަބަބުން އަަންނަ ކަމެއް ކަމުގައިވެސް ވެދާނެ އެވެ. ނޫނީ އެކުގައި މަސައްކަތް ކުރާ ޓީމުގެ މީހެއްގެ މައްސަލަ އަކަށްވެސް ވެދާނެ އެވެ. ތަން ދެކެ ރުޅި އައިސް ހިތްހަމަ ނުޖެހި އޮފީހަށް ނުގޮޮސް އެންމެ ފަަހުން އޮފީހުން ކެނޑުމުގެ ބަދަލުގައި މައްސަލައަށް އޮތީ ކޮން ހައްލެއްތޯ ވިސްނާށެވެ. ހައްލު ކުރުމަށް އެންމެ ފުރަތަމަ އަޅާނެ ފިޔަވަޅަށް ރަައްޓެއްސެއްގެ ހިޔާލެއް ވެސް ހޯދިިދާނެ އެވެ. އަދި މައްސަލައަށް ހައްލެއް ގެނަައުމަށް އެމީހަކާ ކުރިމަތިލާށެވެ. ވާހަކަ ދަައްކާ މައްސަލަ ހައްލުކޮށް ހިތުގައި އެއްޗެއް ނުބާއްވާ އެނބުރި މަސައްކަތަށް ދާންވީ އެވެ.\nދިރިއުޅުމުގައި ވެސް މިކަން ދިމާވާނެ އެވެ. ނުބައިކަންކަމަށް ނުވަތަ ނެގަޓިވިޓީއަށް ފޯކަސް ކުރުމުގެ ސަަބަބުން ރަނގަޅު އެއް ކަމެއްވެސް ނުފެންނާނެ އެވެ. ވޯކްޕްްލޭސް ބެލެންސް އެކްސްޕާޓުން ވިދާޅުވަނީ އަހަރުމެންނަކީ ކުދި ކުދި ކަންކަމުގައި ވިސްނާ މީހުނެވެ. އެކަން ހައްލު ކުރުމަށް ނިދުމުގެ ކުރިން އެ ދުވަހެއްގެ ހިނގި ރަނގަޅު ތިން ކަމެއް ލިސްޓު ކުރަން އެކްސްޕާޓުން ވިދާޅުވެ އެވެ.\nއެއީ ރީތި އިރުއޮއްސޭ މަންޒަރެއް ފެނުން، ހެއްވާ މަޖާ ޖޯޖެއް ބުނުން، ނުވަތަ މަސައްކަތް ރަަނގަޅުވެ ބޮސްގެ ފަރާތުން ތައުރީފަކަށް ވިޔަސް މެ އެވެ. ކުދި ކުދި ރަނގަޅު ކަންތައް ހިތުގައި ލިސްޓު ކުރުމުގެ ސިކުނޑިގައި އަބަދު އެނބުރޭ ނެގަޓިވިޓީ ފިލައިފާނެ އެވެ.\nމީގެ އިތުރުން، އެކުގައި މަސައްކަތް ކުރާ މީހުންނާއެކު "ޕޮސިިިޓިވް ވައިބް" ޝެއާ ކުރުން ވެސް މުހިއްމު ކަމަށް ފާހަގަ ކުރެ އެވެ. ކަލަންޑަރުގައި ޖަހައިގެން ނަމަވެސް ހަފުތާ ފަށަމުން ކޮންމެ އާދިއްތަ އެއްގައި ޕޮސިޓިވް ވާހަކަ އެއް އެކުގައި މަސައްކަތް ކުރާ މީހުންނާއެކު ދައްކާލާށެވެ. ދެވަނަ ފަހަރަށް ޝަކުވާ ކުރުމުގެ ކުރިން މިކަމާމެދު ވިސްނޭނެ އެވެ.\nބައިސްކޯފުގައި "ކޯވަރެއް" ރިލީޒްކޮށްފި\nސެލްފީ ނަގަނިކޮށް ކަރަންޓުގައި ޖެހި އަނދައިފި


މިއީ ކާކު؟ - ޔޫނިއަންގެ "ގޯލްޑަން ވީޕީ" - MNUSU\nin މެއިން ރިޕޯޓްތައް, ރިޕޯޓްސް\n”މިއީ ކާކު؟“ މި ބަސް ދިވެހި ޒުވާނުންގެ އަތްމަތީ ބަހަކަށް ވެފައި އޮންނަތާ އަހަރުތަކެއް ވެއްޖެއެވެ. ޚާއްޞަގޮތެއްގައި ރޯދަމަސްތަކުގައެވެ. ”މިއީ ކާކު؟“ މަޝްހޫރުވެގެންދިޔައީ ދައުލަތުގެ މީޑިއާ ”ޓީވީއެމް“ އިން ރޯދަމަހުގައި ގެންނަ އެންމެ ކާމިޔާބު އެއް ޕްރޮގްރާމްގެ ނަމުގެ ގޮތުންނެވެ.\nމިފަހަރު ”މިއީ ކާކު؟“ގެ ގޮތުގައި އެމް.އެން.ޔޫ.އެސް.ޔޫ އިން މި ގެނެސްދެނީ އެމް.އެން.ޔޫ ދަރިވަރުންގެ ޔޫނިއަން އަށް ޚިދުމަތްކުރުމުގައި ލާމަސީލު މިސާލު ދައްކަވާފައިވާ ބައެއް ޝަރަފުވެރި ދަރިވަރުންގެ ރިޕޯޓުތަކެކެވެ.\nމިއީ މި ސިލްސިލާގެ ދެވަނަ ރިޕޯޓެވެ. ފުރަތަމަ ރިޕޯޓު ކިޔުއްވާލުމަށް މި ލިންކަށް ފިއްތާލައްވާ!\nޝާހު އަކީ އަޅުގަނޑުގެ އެންމެ ގާތް އެއް އެކުވެރިޔާއެވެ. ރައީސް އަރުޝަދުގެ ހިންގާ ކޮމިޓީގައި މަސައްކަތްކުރުމަށް ލިބުނު ފުރުޞަތުގައި އަޅުގަނޑަށް ދިމާވި ”ހަބޭސް“ އެކުވެރިންގެ ތެރެއިން އެކަކެވެ. އެކުގައި މަސައްކަތް ކުރިއިރު އަޅުގަނޑަށް އެންމެ ފާހަގަވި އެއް ކަމަކީ ޝާހު އަކީ އުފެދުމުގައިވެސް އިސްވާރެއްކަމެވެ. އަދި ވަރުބަލިކަމެއްނެތި މަސައްކަތްކުރާ ފަހުލަވާނެއްކަމެވެ. ކަންކަން ރޭވުމުގައި އެކި ފަރާތްތަކުގެ ޚިޔާލު ހޯދައެވެ. ކަން ދިމާކުރި ގޮތުން 2019 ވަނަ އަހަރުގެ ވަކި ހިސާބަކުން ރައީސް އަރުޝަދު އިސްތިއުފާ ދެއްވިއިރު، ޝާހު ހުންނެވީ ރަށުގައެވެ. އެ ދައުރުގެ ރައީސްކަމާ އަޅުގަނޑު ޙަވާލުވިއެއްކަމަކު، އެ ޒިންމާ އަދާކުރެވިދާނެ އެހެން ފަރާތްތައްވެސް އަޅުގަނޑުމެންގެ ހިންގާ ކޮމިޓީގައި ހިމެނުނެވެ. އޭގެ ތެރެއިން އެއް ފަރާތަކީ ޝާހެވެ. ބަސް ބުނުމުގައި ފަސް ނުޖެހޭ، ޒިންމާ އަދާކުރުމުގައި މިސާލު ދައްކަވާފައިވާ ޝާހު އަކީ އަޅުގަނޑުގެ ނަޒަރުގައި ދަރިވަރުންގެ ޔޫނިއަންގެ ”ޑިފެކްޓޯ“ ރައީސެކެވެ. މި ރިޕޯޓް އަޅުގަނޑުމެން ތައްޔާރުކުރީ ޝާހުގެ ފަރާތުން މަޢުލޫމާތު ނުހޯދާ، އެހެން މަސްދަރުތަކުން ލިބުނު މަޢުލޫމާތުގެ އަލީގައި ޝާހުއަށް ދެވޭ ”ސަޕްރައިޒެއް“ގެ ގޮތުގައެވެ.\nއެއީ ދަރިވަރުންގެ ޔޫނިއަންގެ ”ގޯލްޑަން ވީޕީ“ އެވެ. އާދެ! ދަރިވަރުންގެ ޔޫނިއަންގެ ގޯލްޑަން ވައިސް ޕްރެޒިޑެންޓެވެ. ދިވެހިރާއްޖޭގެ އެންމެ ބިން ބޮޑު ރަށް ކަމަށްވާ ލ. ގަމަށް އުފަން ޙަސަން ޝާހު އަކީ ދަރިވަރުންގެ ޔޫނިއަންގެ ހިންގާ ކޮމިޓީގައި3ދައުރު ފުރިހަމަ ކުރައްވާފައިވާ ވަރުގަދަ ޝަޚްޞިއްޔަތެކެވެ. ލ. ގަން މަތިމަރަދޫ ކޯޒީވިލާ އަށް އުފަން ޝާހު އަކީ ފާހަގަކޮށްލެވޭފަދަ އެތައް ޚިދުމަތްތަކެއް ދަރިވަރުންގެ ޔޫނިއަން އަށް ކޮށްދީފައިވާ ނައިބު ރައީސެކެވެ. އަދި އެއީ ދަރިވަރުންގެ ޔޫނިއަންގެ ކުޅިވަރު ޙަރަކާތްތައް އެހެން ހަރުފަތަކަށް ގެންގޮސްދިން ކުޅަދާނަ ނައިބު ރައީސް (އިތުރު ޙަރަކާތް) އެވެ.\nޔުނިވަރސިޓީ ޙަޔާތުގެ ކުރިން\nޝާހު އަކީ ޝާހުގެ މައިންބަފައިންގެ 8 ދަރީންގެ ތެރެއިން އެންމެ ހަގު ކުއްޖާ އެވެ. ޝާހުގެ އޯލެވެލް ތަޢުލީމު ޙާޞިލުކޮށްފައިވަނީ އުފަން ރަށް ލ. ގަމުންނެވެ. ގްރޭޑް5އާ ހަމައަށް ކިޔެވީ މަތިމަރަދޫ ސްކޫލުން ކަމަށްވާއިރު، ގްރޭޑް6ން 10 ށް ކިޔެވީ ޙަމަދު ބިން ޚަލީފާ އަލް ޘާނީ ސްކޫލުންނެވެ. ސްކޫލުގައި އުޅުނު ދުވަސްވަރުވެސް ޝާހު އަކީ ހިންގުންތެރި އަދި ޙަރަކާތްތެރި ދަރިވަރެކެވެ. އޭރުވެސް ކުޅިވަރަށް ޚާއްޞަ ޝަޢުޤެއް ހުރެއެވެ. މިގޮތުން އެންމެ ފޯރިއާއެކު ކުޅޭ އެއް ކުޅިވަރަކީ ފުޓްބޯޅަ ކަމަށްވާއިރު، ސްކޫލު ދުވަސްވަރު ޝާހުގެ ދަނޑުމަތީ ނަމަކީ ”ސޯޅަ ސޯޅަ ދަގަނޑު ސާހު“ ކަމަށްވެއެވެ. މި ނަމާ ގުޅޭ ގޮތުން ޝާހުގެ އެކުވެރިއަކާ ސުވާލުކޮށްލުމުން އެނގުނީ ސޯޅަ ސޯޅަ އަކީ ޝާހުގެ އިންޑެކްސް ނަންބަރ ކަމާއި، ޝާހު ކުޅެނީ ވާތު ފައިން ކަމަށްވާތީ ”ދަގަނޑޭ“އާ ގުޅުވާ ދަގަނޑު ސާހު ކިޔާ ކަމެވެ. ކުޅިވަރުގެ އިތުރުން ޝާހު އަކީ ޙަމަދު ސްކޫލުގައި އޮންނަ ”ހިޔާ“ ޖަމިއްޔާގެ ވެސް ޙަރަކާތްތެރި މެންބަރެކެވެ. މިގޮތުން ސްކޫލުގައި އުޅުނު ދުވަސްވަރު މި ޖަމިއްޔާއިން ހިންގާ ޙަރަކާތްތައް ރާވާ، އިންތިޒާމު ކުރުމުގައި ޝާހު ވަނީ މުޙިއްމު ދައުރެއް އަދާކޮށްފައެވެ. މީގެ އިތުރުން، ސްކޫލް ދުވަސްވަރު ކެޑޭޓް ޙަރަކާތަށް ޝާހު ޚާއްޞަ އިސްކަމެއް ދީފައިވާއިރު، ސްކޫލް ނިމުމަށްފަހު މޯލްޑިވްސް ނޭޝަނަލް ކެޑޭޓް ކޯ (އެމް.އެން.ސީ.ސީ)ގައިވެސް ޝާހު ވަނީ ޙަރަކާތްތެރިވެފައެވެ.\nޙަސަން ޝާހު | ފޮޓޯ: ފޭސްބުކް\nދިވެހިރާއްޖޭގެ ޤައުމީ ޔުނިވަރސިޓީއަށް ޝާހު ގުޅިފައިވަނީ 2016 ވަނަ އަހަރުގައެވެ. ޔުނިވަރސިޓީގެ ފެކަލްޓީ އޮފް ހެލްތު ސައިންސަސް (އެފް.އެޗް.އެސް)ގައި ޝާހު ކިޔަވަމުންދިޔައީ ”ބެޗްލާރ އޮފް ޕްރައިމަރީ ހެލްތު ކެއާ“ އެވެ. ޔުނިވަރސިޓީ ޙަޔާތުގެ ފުރަތަމަ އަހަރުގައިވެސް ޝާހު ގެންދިޔައީ އެފް.އެޗް.އެސްގައި އޮންނަ ދަރިވަރުންގެ ޔޫނިއަންގެ ގޮފި ”ހީލާރސް“ގެ ޙަރަކާތްތަކުގައި ޢަމަލީ ގޮތުން ބައިވެރިވަމުންނެވެ. ހީލާރސް އަކީ އޭރުވެސް ވަރަށް ޙަރަކާތްތެރި ގޮތްޕެކެވެ. ހީލާރސް އިން ހިންގަމުންދިޔަ ތަފާތު، މޮޅު ޙަރަކާތްތަކުގެ ނަތީޖާއަކަށްވެގެންދިޔައީ 2016 ވަނަ އަހަރު ދަރިވަރުންގެ ޔޫނިއަންގެ އެންމެ ޙަރަކާތްތެރި ގޮތްޕަކަށް ހީލާރސް ހޮވުމެވެ. މިއާއެކު ޝާހުގެ ހިތުގެ ޝަޢުޤު ދަމައިގަތީ ހީލާރސްގެ ހިންގާ ކޮމިޓީ މެންބަރަކަށްވެ، ރަސްމީކޮށް ހީލާރސްއަށް ޚިދުމަތް ކުރާން ފެއްޓުމަށެވެ. 2017 ވަނަ އަހަރު ހީލާރސްގެ ނައިބު ރައީސް (އިތުރު ޙަރަކާތް)ގެ މަޤާމަށް ޝާހު ކުރިމަތިލީ ހީލާރސްގެ އެންމެ ޙަރަކާތްތެރި ގޮފީގެ މަޤާމު އޭނާގެ ހިންގާ ކޮމިޓީން ދިފާޢު ކުރުމުގެ ވަރުގަދަ ޢަޒުމުގައެވެ.\nހީލާރސް ނައިޓެއްގެ ތެރެއިން | ފޮޓޯ: ފޭސްބުކް\nކާމިޔާބެއް ޙާޞިލުކުރުމަށްވުރެ، އެ ކާމިޔާބު ތަކުރާރު ކުރުމަކީ އުނދަގޫ ކަމެކެވެ. ޝާހުމެންގެ ހިންގާ ކޮމިޓީ ކުރިމަތިލީ މިފަދަ ކަމަކަށެވެ. ކާމިޔާބެއް ތަކުރާރު ކުރުމަށެވެ. އާދެ! ހީލާރސް ނައިޓުތަކުން ފެށިގެން ހީނާ މުބާރާތްތަކާ ހަމައަށް ހީލާރސް އިން ރާވާ ހިންގަމުންދިޔަ ކޮންމެ ޙަރަކާތެއްގެ ފަހަތުގައި ޝާހު ދިޔައީ މުޙިއްމު ދައުރެއް އަދާކުރަމުންނެވެ. މިކަން އިތުރަށް ޔަޤީންވެގެންދިޔައީ ދަރިވަރުންގެ ޔޫނިއަންގެ ހުސްވެފައިވާ ޚަޒާންދާރުގެ މަޤާމަށް ކުރިމަތިލުމަށް ޔޫނިއަންގެ އޭރު އޮތް ހިންގާ ކޮމިޓީން ޝާހަށް ދިން ދަޢުވަތެވެ. މި ދަޢުވަތު ޤަބޫލުކޮށް، ކުރިމަތިލި މަޤާމަށް ހޮވި، ދަރިވަރުންގެ ޔޫނިއަންގެ ޚަޒާންދާރުގެ މަޤާމާއި ހީލާރސްގެ ނައިބު ރައީސްގެ މަޤާމު އެއްފަހަރާ އަދާކުރަމުން ޝާހު ދެއްކީ ނަމޫނާ މިސާލެކެވެ. ދަރިވަރުންގެ ޔޫނިއަންގެ5ވަނަ ދައުރުގެ ޚަޒާންދާރުކަމާ ދައުރުގެ މެދުތެރޭން ޙަވާލުވެ، ޝާހު ކޮށްފައިވާ މަސައްކަތްތަކާ ގުޅޭގޮތުން އޭރުގެ ޔޫނިއަންގެ ރައީސް އަލް އުސްތާޛް ޢަލީ ރަޝީދު ވިދާޅުވެފައިވަނީ ޝާހު އަކީ އެބޭފުޅާ ވަރަށް ފަޚުރުވެރިވާ އިސްވާރެއްކަމަށެވެ.\n”2017 ވަނަ އަހަރު ޔޫނިއަންގެ ހިންގާ ކޮމިޓީން ހުސްވި ގޮނޑިއަކަށް ޔޫނިއަންއާ ގުޅުމަށް އަޅުގަނޑު ޝާހު އަށް ދަޢުވަތު ދިނިން.“\nއަދި މި ހުށަހެޅުން ރަނގަޅުކަން ޝާހުގެ މުރާލިކަމާއި އިސްވާރުކަމުން ކަށަވަރުވެގެންދިޔަކަމަށްވެސް ކުރީގެ ރައީސް ފާހަގަކުރެއްވިއެވެ.\nދަރިވަރުންގެ ޔޫނިއަންގެ ޒިންމާދާރު މަސްއޫލިއްޔަތު އަދާކުރަން ޖެހުނެއްކަމަކު ހީލާރސްގެ ޙަރަކާތްތަކަށް ޝާހު ދިން އެއްބާރުލުމަށް ކުޑަވެސް ބަދަލެއް އައިސްފައެއް ނުވެއެވެ. އެކަމުގެ ހެތްކެއްގެ ގޮތުގައި 2017 ވަނަ އަހަރު އެންމެ ޙަރަކާތްތެރި ގޮފީގެ މަޤާމު ހީލާރސް އިން ދިފާޢުކޮށް ތާރީޚު ބަދަލުކޮށްލި ކޮށްލުން ފުދެއެވެ.\nދަރިވަރުންގެ ޔޫނިއަންގެ ނައިބު ރައީސް (އިތުރު ޙަރަކާތް)\nދަރިވަރުންގެ ޔޫނިއަންގެ5ވަނަ ދައުރު ނިމި،6ވަނަ ދައުރަށް ކުރިމަތިލީ މުޅިން އާ ޓީމަކުންނެވެ. މުޅީން އާ ރިޔާސަތަކުންނެވެ. ނަމަވެސް، ދަރިވަރުންގެ ޔޫނިއަންގެ5ވަނަ ދައުރުގެ ހިންގާ ކޮމިޓީގައި ހިމެނުނު2މެންބަރަކަށް6ވަނަ ދައުރަށްވެސް ވަނީ ދަޢުވަތު ލިބިފައެވެ. އޭގެ ތެރެއިން އެއް މެންބަރަކީ ޝާހެވެ. އާދެ! ރައީސް އަރުޝަދުގެ ނައިބެއްގެ ގޮތުން އިތުރު ޙަރަކާތްތައް ވިލަރެސްކުރުމަށް ނައިބު ރައީސް (އިތުރު ޙަރަކާތް)ގެ މަޤާމަށް ޝާހު އިންތިޚާބުވިއެވެ. އަދި އެމް.އެން.ޔޫ.އެސް.ޔޫގެ ތާރީޚުގައި އެންމެ ތަފާތު ދެއްކި2ރައީސުންކަމަށް ގިނަ ދަރިވަރުން އެއްބަސްވާ ރައީސް ޢަލީ ރަޝީދާއި ރައީސް އަރުޝަދު އަޝްރަފްގެ ހިންގާ ކޮމިޓީން ޖާގަ ލިބުނު2މެންބަރުންގެ ތެރެއިން އެކަކަށް ޝާހު ވެގެންދިޔައެވެ. ކުރީގެ ރައީސް އަރުޝަދުގެ ނަޒަރުގައި ޝާހު އަކީ އަބަދުވެސް ހިނިތުންވުމާއެކު ދަރިވަރުންނާ ވަރަށް ގާތުން މަސައްކަތް ކުރެއްވި ފަރާތެކެވެ.\n”އަބަދުވެސް ފެންނާނީ ތަފާތު ޙަރަކާތެއް ރޭވުމުގެ ވިސްނުން ގެންގުޅުއްވާ ތަން. އެންމެ ބޮޑު ތަފާތަކީ ޔޫނިއަން އަށް ބޭނުންޖެހޭ ކޮންމެ ވަގުތެއްގައި އެންމެ ކުރީ ސަފުގައި އެހީތެރިވުމަށް ހުންނެވި ހުންނެވުން.“\nޝާހު އަކީ އޭރުވެސް މިހާރުވެސް ޔޫނިއަންގެ ޙިއްޞާއެއްގެ ގޮތުގައި ސިފަކުރައްވަމުން ރައީސް އަރުޝަދު ވިދާޅުވެފައިވެއެވެ.\n2018 ވަނަ އަހަރު ނައިބު ރައީސް (އިތުރު ޙަރަކާތް)ގެ މަޤާމުގައި ޝާހު ވަނީ ތަފާތު ދައްކާފައެވެ. ކުޅިވަރު ޙަރަކާތްތަކުގެ އިންތިޒާމުތައް ރަނގަޅުވެ، އެކަމަށް އޮންނަ ފޯރި ބޮޑުވެގެންގޮސް ޔޫނިއަންގެ ބައެއް ހަފްލާތަކުގައި ޔުނިވަރސިޓީގެ ބައެއް ވެރިން ވަނީ ޢިލްމީ ޙަރަކާތްތަކަށްވެސް މިފަދަ ޖޯޝެއް ގެނެސްދިނުމަށް އެދިވަޑައިގެންފައެވެ. މިއީ އޭރު ކުޅިވަރު ޙަރަކާތްތައް ކުރިއަރައިގެންގޮސްފައިވާ މިންވަރުގެ އާދައިގެ މިސާލެކެވެ. ޝާހަށް އެންމެ ފުރަތަމަ ކުރިމަތިވި ޗެލެންޖަކީ ޔޫނިއަންގެ އިންޓަރ ފެކަލްޓީ ވޮލީ ބޯޅަ މުބާރާތެވެ. 2018 ވަނަ އަހަރުގެ ކިޔެވުން ފަށައިގެން2ވަނަ ހަފްތާގައި ބޭއްވުނު މި މުބާރާތުގެ ޗެއާރގެ ގޮތުގައި ޝާހު ވަނީ ކާމިޔާބުކަމާއެކު މުބާރާތް ނިންމާލާފައެވެ. ރޭވުންތެރިކަމާއި އިންތިޒާމުތައް މި މުބާރާތުގައި ވަރުގަދަ އިރު، މުބާރާތުގެ ފޯރި އިތުރުކޮށް ގިނަ ފަރާތްތަކަށް މުބާރާތް އިޝްތިހާރު ކުރުމަށް ޝާހު ވަނީ މުޙިއްމު މަސައްކަތްތަކެއް ކޮށްފައެވެ. ވޮލީ މުބާރާތުގެ އިތުރުން 2018 ވަނަ އަހަރު އެމް.އެން.ޔޫ އިން ވަނީ މުޅީން އަލަށް އިންޓަރކޮލެޖް / ޔުނިވަރސިޓީ ހޭންޑްބޯޅަ މުބާރާތުގައި ވާދަކޮށްފައެވެ.\nއިންޓަރ ފެކަލްޓީ ވޮލީބޯޅަ މުބާރާތެއްގެ ތެރެއިން | ފޮޓޯ: އެމް.އެން.ޔޫ.އެސް.ޔޫ މީޑިއާ\nމީގެ އިތުރުން، ދަރިވަރުންގެ ޔޫނިއަންގެ އެންމެ ޝަރަފުވެރި އަދި އެންމެ ބޮޑު ޙަރަކާތްކަމަށްވާ އެމް.އެން.ޔޫ.އެސް.ޔޫ ފުޓްސަލް ފިއެސްޓާ ވެސް 2018 ވަނަ އަހަރުގެ ތެރޭގައި ވަނީ ކާމިޔާބުކަމާއެކު ނިންމާލާފައެވެ. އަދި މުޅީން އަލަށް އަންހެން ޑިވިޝަން މި މުބާރާތަށް ތަޢާރަފުކުރެވުނުއިރު، ގޮންޖެހުންތައް ގިނަވެގެން ދިޔަކަން ފާހަގަކޮށްލެވެއެވެ. ނަމަވެސް، މުބާރާތުގެ ޗެއާރ ޝާހުގެ ފުރިހަމަ މަސައްކަތުން ކާމިޔާބު މުބާރާތަކަށް މި މުބާރާތް ވެގެންދިޔަކަމީ ޝައްކެއް އޮތް ކަމެއް ނޫނެވެ. ފާހަގަކޮށްލެވޭ ގޮތުގައި އެ އަހަރުގެ މުބާރާތަކީ މިހާތަނަށް ފުޓްސަލް ފިއެސްޓާގައި އެންމެ ގިނަ ޓީމު ވާދަކޮށްފައިވާ މުބާރާތެވެ. މިގޮތުން ފިރިހެން ޑިވިޝަނާއި އަންހެން ޑިވިޝަން އެއްކޮށް ޖުމްލަ 30 ޓީމެއް ވަނީ މި މުބާރާތުގައި ވާދަކޮށްފައެވެ.\nހަމަ އެހެންމެ، ގަން ކެމްޕަހުގެ ގޮފި ”އަހުރަ“އިން އިންތިޒާމުކޮށްގެން ބާއްވާ ”އެމް.އެން.ޔޫ.އެސް.ޔޫ އަހުރަ ހޭންޑްބޯޅަ މުބާރާތް“ ހިންގުމުގައި ވެސް ޝާހުގެ ދައުރު ބޮޑެވެ. އަދި ގިނަ ގޮންޖެހުންތަކާ ކުރިމަތިވި މި މުބާރާތް ކާމިޔާބުކަމާއެކު ނިންމާލުމުގައި ޔޫނިއަންގެ ނައިބުރައީސް (އިތުރު ޙަރަކާތް)ގެ ޙައިޞިއްޔަތުން ޙިކުމަތްތެރިކަމާއެކު މަސައްކަތްކޮށްފައިވެއެވެ.\nއެމް.އެން.ޔޫ.އެސް.ޔޫ ފުޓްސަލް ފިއެސްޓާގެ ތެރެއިން | ފޮޓޯ: އެމް.އެން.ޔޫ.އެސް.ޔޫ މީޑިއާ\nކުޅިވަރު މުބާރާތްތަކުގެ އިތުރުން ދަރިވަރުންގެ ޔޫނިއަންގެ އެހެން މަސައްކަތްތަކުގައިވެސް ޝާހު އަކީ ހިންގުންތެރި މެންބަރެކެވެ. މިގޮތުން 2018 ވަނަ އަހަރުގެ ފުރަތަމަ ސެމިސްޓާރގައި ކުރިއަށްދިޔަ ބޮޑު ރެޖިސްޓްރޭޝަން ޙަރަކާތުގައި ޢަމަލީގޮތުން ބައިވެރިވެފައިވާއިރު ޔޫނިއަން އިން ކޮށްފައިވާ ގިނަ ރަސްމީ ދަތުރުތަކުގައިވެސް ޝާހު ވަނީ ބައިވެރިވެފައެވެ. އެގޮތުން ކުޅުދުއްފުށި ކެމްޕަހަށް ކުރެވުނު ދަތުރާއި، ގަން ކެމްޕަހަށް ކުރެވުނު ދަތުރު ފާހަގަ ކޮށްލެވެއެވެ. އަދި ހަމަ އެހެންމެ، ޔޫތު ލީޑަރސް ނެޓްވޯކުން ލ. ގަމުގައި ކުރިއަށް ގެންދިޔަ ޒުވާނުންގެ ފޯރަމްގެ އޮފިޝަލެއްގެ ގޮތުގައިވެސް ޝާހު ވަނީ ޙަރަކާތްތެރިވެފައެވެ. އުފަންރަށުގައި ބޭއްވުނު މި ފޯރަމް ހިންގުމުގައި ޝާހުގެ ފަރާތުން ބޮޑު އެއްބާރުލުމެއް ލިބިފައިވާކަން ފާހަގަކޮށްލެވެއެވެ.\nދަރިވަރުންގެ ޔޫނިއަން މަޤާމު ޙަވާލުކުރެއްވުމުގެ ރަސްމިއްޔާތު 2019 | ފޮޓޯ: އެމް.އެން.ޔޫ.އެސް.ޔޫ މީޑިއާ\nހަމަ އެހެންމެ، ދަރިވަރުންގެ ޔޫނިއަންގެ އެކި ގޮފިތަކުން ހިންގާފައިވާ އެކިއެކި ކުޅިވަރު ޙަރަކާތްތައް ހިންގުމުގައި އެ ގޮފިތަކުގެ އިތުރު ޙަރަކާތާ ޙަވާލުވެ ތިބޭ ނައިބު ރައީސުންނާ ގުޅިގެން މަސައްކަތްކޮށް ކަންކަން ގާތުން ބަލާފައިވާކަން ފާހަގަކޮށްލެވެއެވެ. މިގޮތުން ފެކަލްޓީ އޮފް އެޑިއުކޭޝަން ސްޓޫޑެންޓް އެސޯސިއޭޝަން (ފެސާ)ގެ ކުރީގެ ނައިބު ރައީސް (އިތުރު ޙަރަކާތް) ނުހާދު ރަޝީދު ހާމަކުރެއްވި ގޮތުގައި ޝާހު އަކީ ދަރިވަރުންގެ ޔޫނިއަންގެ ވަކި ގޮތްޕަކަށް އިސްކަމެއް ނުދީ އެންމެންނަށް ހަމަ ހަމަ ފުރުޞަތުތައް ލިބޭނެ ގޮތް ހަމަޖައްސައިދީފައިވާ ފަރާތެކެވެ. އަދި ދަރިވަރުންގެ ޔޫނިއަން އިން 2018 އަދި 2019 ގައި ހޯދި ކޮންމެ ކާމިޔާބީއެއް ހޯދުމުގެ ފަހަތުގައި ޝާހު ބުރަ މަސައްކަތްތަކެއް ކުރައްވާފައިވާކަން ނުހާދު އިތުރަށް ފާހަގަކުރެއްވިއެވެ.\nދަރިވަރުންގެ ޔޫނިއަންގެ ”ގޯލްޑަން ވީޕީ“\n2019 ވަނަ އަހަރުގެ ހިންގާ ކޮމިޓީއަށް ރައީސް އަރުޝަދުގެ ޓީމުން2ވަނަ ފަހަރަށް ކުރިމަތިލާފައިވަނީ 2018 ވަނަ އަހަރު ކުރެވުނު މަސައްކަތްތައް އިތުރު ޙަރުފަތަކަށް ގެންދިއުމުގެ ޢަޒުމުގައި ”ޓީމު ލެވަލްއަޕް“ގެ ނަމުގައެވެ. 2018 ވަނަ އަހަރު ކުރެވުނު ގިނަ މަސައްކަތްތައް އިތުރަށް ރަނގަޅުކޮށް ކާމިޔާބު އަލުން ތަކުރާރު ކުރުމުގެ އުނދަގޫ، އެހެނަސް މުހިއްމު މަސައްކަތް ކުރުމުގެ ޢަޒުމުގައެވެ. 2018 ވަނަ އަހަރު ކެންސަލް ކުރެވުނު އިންޓަރކޮލެޖް ވޮލީބޯޅަ މުބާރާތް 2019 ވަނަ އަހަރުގެ ކަލަންޑަރަށް ތާވަލު ކުރެވުނު ހިސާބުން ފެށިގެން ޝާހު ދިޔައީ އެމް.އެން.ޔޫގެ ޓީމުތަކުގެ ފަރިތަކުރުންތައް އިންތިޒާމުކޮށް ޓީމުތައް ތައްޔާރު ކުރުމުގައި މުހިއްމު ދައުރެއް އަދާކުރަމުންނެވެ. އާދެ! އެމް.އެން.ޔޫގެ2ޓީމަށްވެސް ތަށި މިލްކު ކުރުމަށް ލިބުނު ފުރުޞަތުގެ ބޭނުން އެންމެ ރަނގަޅަށް ހިފުމަށް މުޅި އެމް.އެން.ޔޫ.އެސް.ޔޫ އޮތީ ތައްޔާރަށެވެ. ތާރީޚީ ކާމިޔާބު ހޯދައި، އެމް.އެން.ޔޫގެ2ޓީމުން މި މުބާރާތުގެ ތަށި މިލްކު ކުރިއިރު، މި ޓީމުތަކުގެ މުގުލުގައި އެންމެ ބުރަ މަސައްކަތް ކުރި އެއް ފަރާތަކީ ދަރިވަރުންގެ ޔޫނިއަންގެ ”ގޯލްޑަން ވީޕީ“ ޙަސަން ޝާހުކަމާމެދު ޝައްކެއް ނެތެވެ. ދަރިވަރުންގެ ޔޫނިއަންގެ ތާރީޚުގައި ކުޅިވަރުގެ ރޮނގުން މިހާތަނަށް ހޯދުނު އެންމެ ބޮޑު ކާމިޔާބީ ހޯދިއިރު ނައިބު ރައީސް (އިތުރު ޙަރަކާތް)ގެ މަޤާމުގައި ޝާހު ހުރުމަކީ އިއްތިފާޤެއް ނޫނެވެ.\nއިންޓަރ ކޮލެޖް / ޔުނިވަރސިޓީ ވޮލީބޯޅަ މުބާރާތް 2019ގެ ތެރެއިން | ފޮޓޯ: އެމް.އެން.ޔޫ.އެސް.ޔޫ މީޑިއާ\n2018 ވަނަ އަހަރެކޭ އެއްގޮތަށް 2019 ވަނަ އަހަރުވެސް ދަރިވަރުންގެ ޔޫނިއަން އިން ވަނީ އިންޓަރ ފެކަލްޓީ ވޮލީބޯޅަ މުބާރާތާއި ފުޓްސަލް ފިއެސްޓާ ކާމިޔާބު ކަމާއެކު ބާއްވާފައެވެ. އަދި މީގެ އިތުރުން އަހުރަ ހޭންޑްބޯޅަ މުބާރާތް ރާވާ ހިންގުން އެމް.އެން.ޔޫ.އެސް.ޔޫގެ ސީދާ ބެލުމުގެ ދަށަށް ބަދަލުކޮށް 15 މެންބަރުންގެ ޓީމަކާއެކު ޝާހު ވަނީ މި މުބާރާތް ބޭއްވުމަށް ލ. ގަމަށް ދަތުރުކޮށްފައެވެ. 2018 ވަނަ އަހަރު ގޮންޖެހުންތައް ބޮޑުވި ނަމަވެސް 2019 ވަނަ އަހަރުގެ މި މުބާރާތް ނިމިގެންދިޔައީ އޮމާންކަމާއެކުއެވެ. އަދި މީގެ އިތުރުން، މެދުކެނޑުމަކަށްފަހު އިންޓަރ ފެކަލްޓީ ނެޓްބޯޅަ މުބާރާތްވަނީ 2019 ވަނަ އަހަރު އަލުން ފަށާފައެވެ.\nޝާހުއާ އެއްރަށެއްގެ ފަރާތެއްކަމަށްވާ 2020 ވަނަ އަހަރުގެ ދަރިވަރުންގެ ޔޫނިއަންގެ ރައީސް ޢަލީ ޝަމްޢޫން ވިދާޅުވި ގޮތުގައި ޝާހުގެ ޚިދުމަތް 2017ން ފެށިގެން ޔޫނިއަން އަށް ލިބެމުން އަންނަކަމަށާއި، ޝާހު އަކީ ކިތަންމެ ކުޑަ ޓީމެއް ގޮވައިގެން މަސައްކަތް ކުރަން ޖެހުނަސް ނަތީޖާ ނެރެން އެނގޭ އިސްވާރެއްކަމަށެވެ. އަދި ކުރަން ޖެހުނު މަސައްކަތްތައް ނިންމުމަށް ޚާއްޞަ އިސްކަމެއްދޭ ކަމަށާއި، ނުނިދާހުރެ މަސައްކަތްކުރި ދުވަސްތައްވެސް ދިޔަކަމަށް ޝަމްޢޫން ފާހަގަކުރެއްވިއެވެ.\n”ބަސް ބުނަން ޖެހޭ ޙާލަތްތަކުގައި ބަސް ބުނަން ޖެހިލުން ނުވާ ކެރޭ ފަހުލަވާނެއް. ޒިންމާދާރު ޚިދުމަތްތެރިއެއް.“\nޝާހު އަކީ މިއަދާ ހަމައަށް އައިއިރުވެސް ދެގޮތެއް ނުވާ ރަހުމަތްތެރިއެއްކަން ފާހަގަކުރަމުން ޝަމްޢޫން ވިދާޅުވިއެވެ.\nޔުނިވަރސިޓީ ޙަޔާތުގައި ދިމާވި ގާތް އެކުވެރިޔާ\nޝާހު ފެނިއްޖެނަމަ ފަހަތުން އަތީފް ފެނިގެން ނުދާ ފަހަރެއް މަދުވާނެއެވެ. މިއީ ޝާހު އާއި އޭނާގެ ޔުނިވަރސިޓީ ޙަޔާތުގެ އެންމެ ގާތް އެކުވެރިޔާ އަތީފް ސިފަކޮށްދެވިދާނެ އެންމެ ފަސޭހަ އެއް ގޮތެވެ. ޝާހު އާ ގުޅޭ ގޮތުން މެސެޖެއް ދެއްވުމަށް އެމް.އެން.ޔޫ.އެސް.ޔޫ މީޑިއާ އިން އަތީފްގެ އަރިހުން އެދިލެއްވުމުން ފޮނުވާފައިވަނީ ލޯތްބާއި ކުލުނުން ފުރިގެންވާ ބަސްކޮޅެކެވެ. އެކުވެރިކަމުގެ މިސާލެކެވެ. އަތީފް ފާހަގަކުރެއްވި ގޮތުގައި ޝާހު އެންމެ ފުރަތަމަ ފެކަލްޓީ އަށް ގުޅުނުއިރު އެއީ އެއްވެސް މަޤާމެއްގައި ހުރި މީހެއް ނޫން ކަމަށާއި، އެހެން ނަމަވެސް ޝާހު އަކީ ހީލާރސްގެ އެކި އިވެންޓްތަކުގައި ބައިވެރިވެ، ދަރިވަރުންގެ ކަންކަމުގައި ހިތްވަރުދީ އެކި ގޮތްގޮތުން އަދި އެކި ކަންކަމުގައި ހީލާރސްގެ ޓީމަށް އެހީތެރިކަން ފޯރުކޮށްދެމުންދިޔަ ފަރާތެކެވެ. އަދި ދެމީހުން އެއްކޮށް ހީލާރސްގެ ހިންގާ ކޮމިޓީއަށް ކުރިމަތިލުމަށް އަތީފްގެ އަރިހުން ޝާހު އެދުނުކަމަށް އަތީފް ހާމަކުރެއްވިއެވެ.\nޝާހު އާއި އަތީފް (ކ) | ފޮޓޯ: ފޭސްބުކް\nއަދި ހީލާރސްގެ ހިންގާ ކޮމިޓީއަށް ހޮވުމަށްފަހު ކުރިއަށްވުރެ ބޮޑަށް އަދި ރަނގަޅަށް ޙަރަކާތްތައް ޖައްސާ، ދަރިވަރުންގެ ޔޫނިއަންގެ އެންމެ ހިންގުންތެރި ގޮތްޕަށް ހީލާރސް ހެދުމަށް ޝާހު ވަރަށް މަސައްކަތް ކުރައްވާފައިވާކަމަށްވެސް އަތީފް ފާހަގަކުރެއްވިއެވެ. އަދި މިކަމުގެ ނަތީޖާއެއްގެ ގޮތުން ދަރިވަރުންގެ ޔޫނިއަންގެ ހިންގާ ކޮމިޓީއަށް ޝާހު ފާހަގަވެ، ހުސްވެފައިވާ މަޤާމަކަށް ޝާހު ހޮވިފައިވާކަމާއި، ކޮންމެ މަޤާމެއްގައި ހުއްޓަސް ދަރިވަރުން އެދޭ ކަންތައް ޝާހު ކޮށްދެމުންދިޔަ ކަމަށް އަތީފް ވަނީ ހާމަކުރައްވާފައެވެ. މީގެ އިތުރުން ހީލާރސް އަށް ކަމެއް ދިމާވެގެން އެދިއްޖެ ކޮންމެ ޙާލަތެއްގައި ވަރަށް ކައިރިން އެކަން ބަލަމުންދިޔަ ކަމަށާއި، ދަރިވަރުންގެ ޔޫނިއަންގެ ޙަރަކާތްތަކަށް ފެކަލްޓީ އޮފް ހެލްތު ސައިންސަސް (އެފް.އެޗް.އެސް)ގެ ދަރިވަރުން އަހުލުވެރިކުރުވުމަށް ޝާހު ބުރަ މަސައްކަތްތަކެއް ކުރައްވާފައިވާކަމަށްވެސް އަތީފް ހާމަކުރައްވާފައިވެއެވެ.\n”ޝާހު އަކީ ދެވަނައެއް ނުވާފަދަ ގާތް، އެކުވެރި ރަޙްމަތްތެރިއެއް. އަޅުގަނޑުގެ އެންމެ ގާތް އެކުވެރިޔާ. ކޮންމެ ޙާލަތެއްގައިވެސް ކައިރީގައި ހުންނާނެކަމުގެ ޔަޤީންކަން އޮންނަ މީހެއް.“\nޝާހުގެ އެކުވެރިކަން ބަޔާންކޮށްދެމުން އަތީފް ހާމަކުރެއްވިއެވެ.\nޝާހުގެ ފިޔަވަޅުތަކުގެ މަތިން\nދަރިވަރުންގެ ޔޫނިއަންގެ މިދައުރުގެ ނައިބު ރައީސް (ގޮފިތައް) ޙުސައިން ޒައިދަކީ ޝާހުގެ ކޮއްކޮއެކެވެ. ”އެމް.އެން.ޔޫ.އެސް.ޔޫ މީޑިއާ“ އަށް މަޢުލޫމާތު ދެއްވަމުން ޒައިދު ވިދާޅުވި ގޮތުގައި އެބޭފުޅާގެ ޔޫނިއަން ޙަޔާތް ފެށުނީ ޝާހުގެ ސަބަބުންނެވެ.\nޝާހު އާއި ޒައިދު (ކ) | ފޮޓޯ: އެމް.އެން.ޔޫ.އެސް.ޔޫ މީޑިއާ\nއެގޮތުން 2019 ވަނަ އަހަރުގެ ކުރީކޮޅު ސޮސައިޓީ ފޯ ހޮސްޕިޓާލިޓީ އެންޑް ޓުއަރިޒަމް ސްޓަޑީޒް(ޝެޓްސް)ގެ ހިންގާ ކޮމިޓީއަށް ކުރިމަތިލީ ޝާހުގެ އެދުމުގެ މަތިން ކަމަށާއި، ޝާހު ޔޫނިއަންގެ ނައިބު ރައީސް (އިތުރު ޙަރަކާތް)ގެ މަޤާމުގައި ހުއްޓާ، ޝެޓްސްގެ ނައިބު ރައީސް (އިތުރު ޙަރަކާތް)ގެ މަޤާމު ލިބުމަކީ ލިބުނު ބޮޑު އުފަލެއްކަމަށް ޒައިދު ފާހަގަކުރެއްވިއެވެ. އަދި ބޭނުންވަނީ ޝާހުގެ މަސައްކަތުން ހިތްވަރު ލިބިގަނެ، ޝާހުގެ ފިޔަވަޅު މަތިން ކުރިއަށް ދިއުމަށްކަމަށް ޒައިދު ފާހަގަކުރެއްވިއެވެ.\n”އޭރުން ފެށިގެން ދަރިވަރުންގެ ޔޫނިއަންގެ ޙަޔާތުގައި ”ރޯލް މޮޑެލް“އެއްގެ ގޮތުގައި ބަލަނީ ޝާހު. އަދި ކުރިއަށް ދިއުމަށް އެންމެ ބޮޑު ”ސަޕޯޓެއް“ ލިބެނީ ވެސް ޝާހުގެ ފަރާތުން.“\nޝާހު އަކީ އަބަދުވެސް މީހުންނާ ގުޅިގެން މަސައްކަތް ކުރާ އަދި މުޖްތަމަޢަށް ފައިދާކުރާ މަސައްކަތްތައް ކުރުމުގައި ދެމިހުންނަ ފަރާތެއްކަމަށް ހާމަކުރައްވަމުން ޒައިދު ވިދާޅުވިއެވެ.\nކާމިޔާބު މަސައްކަތްތަކެއް ކުރުމަށްފަހު ދަރިވަރުންގެ ޔޫނިއަންގެ ހިންގާ ކޮމިޓީން ޝާހު ވަކިވެގެންގޮސްފައިވަނީ 2019 ވަނަ އަހަރުގެ ދައުރު ނިމުމާއެކު އެވެ. ކިޔަވާ ނިމި، ދިރިއުޅުން އުފަން ރަށް ލ. ގަމަށް ބަދަލުކުރި ނަމަވެސް ޔޫނިއަންއާ އޮތް ގުޅުން ޝާހު ދަނީ އަބަދުވެސް ބާއްވަމުންނެވެ. ޔޫނިއަންގެ މަސައްކަތްތަކުން އެއްކައިރިވި ނަމަވެސް ޝާހުގެ ދަރުމަވެރި މަސައްކަތްތަކަށް ބަދަލެއް އައިސްފައެއް ނުވެއެވެ. މިއަދު ޝާހު އަކީ ލ. ގަމުގެ ޖަމިއްޔާއެއް ކަމަށްވާ ”ދި އައިލެންޑާރސް އެސޯސިއޭޝަން“ގެ ނައިބު ރައީސް އެވެ.\nލ. ގަމުގައި އޮތް ޙަރަކާތެއްގެ ތެރެއިން | ފޮޓޯ: ފޭސްބުކް\nޞިއްޚީ ޚިދުމަތްތެރިއެއްގެ ގޮތުގައި\nޕްރައިމަރީ ހެލްތު ކެއާރގެ ދާއިރާއިން ފުރަތަމަ ޑިގްރީ ޙާޞިލުކޮށް މިއަދު ޝާހު ވަޒީފާ އަދާކުރަމުންދަނީ ގަން ރީޖަނަލް ހޮސްޕިޓަލްގައެވެ. ޞިއްޙީ ޚިދުމަތްތެރިއެއްގެ ގޮތުން، ޚާއްޞަކޮށް ޕަބްލިކް ހެލްތުގެ ދާއިރާއިން، ޝާހު ދަނީ ރައްޔިތުން ހޭލުންތެރިކުރުމުގެ ޕްރޮގްރާމްތައް ބޭއްވުމުގައި އިސް ދައުރެއް އަދާކުރަމުންނެވެ. ޚާއްޞަގޮތެއްގައި ކޮވިޑް-19ގެ ޢާލަމީ ވަބާ ދުނިޔެއަށް ކުރިމަތިވެފައި މިވާ ދަނޑިވަޅުގައި ޞިއްޙީ ދާއިރާގެ މަސައްކަތްތަކުގައި ޝާހު ދަނީ ނަމޫނާ ދައްކަމުންނެވެ.\nޒުވާނުންގެ ފޯރަމްގެ ތެރެއިން | ފޮޓޯ: ވައި.އެލް.އެން\nޅަފަތުގެ ދުވަސްވަރުން ފަށައިގެން މިއަދާ ހަމައަށްވެސް ޙަސަން ޝާހު އަކީ ހިންގުންތެރި އިސްވާރެކެވެ. ވަރުގަދަ ޝަޚްޞިއްޔަތެކެވެ. ޚާއްޞަގޮތެއްގައި ދަރިވަރުންގެ ޔޫނިއަން އަށް ޝާހު ކޮށްދީފައިވާ ޚިދުމަތްތަކަކީ ހަމައެކަނި ރިޕޯޓެއް ލިޔެލައިގެން އަގު އަދާކުރެވޭނެ ޚިދުމަތްތަކެއް ނޫނެވެ. ޝަޢުޤުވެރިކަމާއެކު ކަމަށް ކަމޭ ހިތައިގެން ލޯތްބާއިއެކު ކޮށްދީފައިވާ އެންމެހާ ޚިދުމަތްތައް މިއަދު ދަރިވަރުންގެ ޔޫނިއަން އިން ފާހަގަކުރަނީ އުފަލާއެކު އެވެ. ފަޚުރުވެރިކަމާއެކު އެވެ. ދަރިވަރުންގެ ޔޫނިއަންގައި މަސައްކަތް ކުރެވުނު ދުވަސްތަކަކީ ޔަގީނުންވެސް ޝާހުގެ ޙަޔާތުގައި ޚާއްޞަ ދުވަސްތަކަކަށްވާނެއެވެ.\nގޮފިތަކަށް މަޤާމު ޙަވާލުކުރެއްވުމުގެ ރަސްމިއްޔާތުގެ ތެރެއިން | ފޮޓޯ: އެމް.އެން.ޔޫ.އެސް.ޔޫ މީޑިއާ\nދަރިވަރުންގެ ޔޫނިއަންގެ ރައީސް ޢަބްދުﷲ ޝަހުނީޒް ވިދާޅުވެފައިވާގޮތުން ޙަސަން ޝާހު އަކީ ދަރިވަރުންގެ ޔޫނިއަންގެ ގޮފި ”ހީލާރސް“ އިން ފާހަގަވި ވަރަށް ހީވާގި އިސްވާރެއްކަމަށެވެ. އަދި އޭގެ ނަތީޖާއެއްގެ ގޮތުން ގޮފީގެ ނައިބު ރައީސްކަމުގައި އުޅުއްވަމުން ދަރިވަރުންގެ ޔޫނިއަންގެ ޚަޒާންދާރުކަމުގެ މަޤާމުވެސް ފުރުއްވާފައިވާކަމަށް ޝަހުނީޒް އިތުރަށް ފާހަގަކުރެއްވިއެވެ. އަދި ދަރިވަރުންގެ ޔޫނިއަން އިން ވޮލީ ތަށި މިލްކު ކުރިއިރު ނައިބު ރައީސެއްގެ ގޮތުން ޝާހު ކުރެއްވި މަސައްކަތަކީ ޝުކުރު ޙައްޤު މަސައްކަތެއް ކަމަށް އެމް.އެން.ޔޫ.އެސް.ޔޫ މީޑިއާ އަށް މަޢުލޫމާތު ދެއްވަމުން ރައީސް ފާހަގަކުރެއްވިއެވެ.\n”ޔޫނިއަންގެ ކޮންމެ ޙަރަކާތެއް ހިންގުމުގައި، ޚާއްޞަކޮށް ކޮންމެ އިތުރު ޙަރަކާތެއް ހިންގުމުގައި، ޝާހުގެ ތަޖުރިބާ އިން ވަނީ ލުއި ފަސޭހަކަން ގެނެސްދީފަ.“\nޝާހު އަކީ އެންމެންނާ ގުޅޭ ހިންގުންތެރި ނައިބު ރައީސެއްކަން ފާހަގަކުރައްވަމުން ރައީސް ޝަހުނީޒް ވިދާޅުވެފައިވެއެވެ.\nޝާހު އަކީ ސީރިއަސް ޙާލަތްތަކުގައި ވަރަށް ސީރިއަސް އަދި މަޖާ ވަގުތުތަކުގައި ހަމަ އެހާމެ މަޖާ ކުރާ ފަރާތެކެވެ. ދަރިވަރުންނާ ގުޅޭ ދަރިވަރުންގެ އިޙްތިރާމް ލިބިފައިވާ ދަރިވަރުންގެ އިސްވާރެކެވެ. ޤައުމީ ޔުނިވަރސިޓީގެ އިތުރުން އެހެނިހެން ކޮލެޖް/ޔުނިވަރސިޓީތަކުގެ ދަރިވަރުންގެ އެސޯސިއޭޝަންތަކާއެކު ވެސް ގުޅިގެން މަސައްކަތްކުރި ހުނަރުވެރި ޒުވާނެކެވެ. ދަރިވަރުންގެ ޔޫނިއަންގެ އަބްޠާލުންގެ ލިސްޓުގައި ހިމެނޭ ޝަރަފުވެރި ފަރާތެކެވެ. އަދި އެކުވެރިން މައުލޫމާތު ދޭގޮތުންނަމަ، ޝާހު އަކީ ”ރޮމޭންޓިކް“ ފަރާތެއްވެސްމެއެވެ. ދަރިވަރުންގެ ޔޫނިއަންގެ އެދުމަކީ ޝާހު އަށް އަދަށްވުރެ ފަހި ފާގަތި މުސްތަޤްބަލެއް މާތް ﷲ މިންވަރު ކޮށްދެއްވުމެވެ. އަދި ޝާހުގެ މަސައްކަތްތަކުގައި މާތްﷲ ބަރަކާތްލެއްވުމެވެ. ”މާސްކާއެކު“ ޝާހު އާއި ޝާހުގެ ޓީމުން ކުރަމުންދާ ބުރަ މަސައްކަތްތަކަށް ދަރިވަރުންގެ ޔޫނިއަންގެ ފަރާތުން ކާމިޔާބަށް އެދެމެވެ.


ބޭނުންހެދުމެއް ސްކޭން ކޮށްލުމުން، މައުލޫމާތު ހޯދާލެވޭ އެޕެއް\nFebruary 23, 2020 23:58:38\nއޭއެސްއޭޕީ 54 އެޕްލިކޭޝަން\nމަގުމަތިން ރީތިރެޑީމޭޑް ހެދުމެއް ލައިގެންދާމީހަކު ފެނި އެހެދުން ގަތްތަނެއް އަހާލަން ގިނަފަހަރަށް ނުކެރޭ، އެހެން ނޫންތޯ ؟ މިކަމަށް ހައްލެއް ހޯދުމަށް މިވަނީ ޚާއްސަ ފޯން އެޕްލިކޭޝަނެއް ތައްޔާރުކޮށްފައެވެ. މިއެޕްލިކޭޝަން ޕްލޭސްޓޯރ ނުވަތަ އެޕްސްޓޯރ އިން ހިލޭ ޑައުންލޯޑުކޮށްލެވެއެވެ.\nމައްޝޫރު މިއުޒިކް އެޕް ޝަޒާމް އެކޭ އެއްގޮތަަށް މަސައްކަތް ކުރާ "އޭއެސްއޭޕީ54" އަކީ ކަމުދާ ހެދުމެއް ނުވަތަ ބޫޓެއް ފަދަ އެއްޗެއް ފެނުމުން ރެކޮގްނިޝަން ޓެކްނޮލޮޖީ ބޭނުންކޮށްގެން އެހެދުމުގެ ބްރޭންޑާއި ހެދުން ލިބެން ހުންނަ ވެބްސައިޓް ހޯދާލަދޭ އެޕެކެވެ.\nހަމައެކަނި ކުރަންޖެހޭ ކަމަކީ ހެދުމުގެ ފޮޓޯއެއް ނުވަތަ ފޮތީގެ ޑިޒައިންގެ ފޮޓޯއެއް ނޫންނަމަ މެގަޒިން ނުވަތަ ޓީވީން ނަގާލަ ފޮޓޯ އަޕްލޯޑުކޮށްލުމެވެ. އޭރުން މިއެޕްލިކޭޝަނުން ފޮޓޯ ސްކޭން ކޮށްލުމަށްފަހު އެފޮޓޯއަކާ އެއްގޮތް އެއްޗެއް ހޯދާލަދޭނެއެވެ. އަދި ބޭނުންވާ ސީދާ ޑިޒައިން ނެތްނަމަ، އެއާ އެންމެގުޅޭ ފަސް ޑިޒައިނެއް އެޕުގެ ސްޓައިލިސްޓް އަމިއްލަ އަށް ފޮނުވާލަދެއެވެ.\nމިއެޕްލިކޭޝަން ތައްޔާރުކުރި ފަރާތް ކަމުގައިވާ ލަންޑަންގެ ޑެނިއެލާ ސެސީލިއޯ ބުނެފައިވަނީ މިއެޕްލިކޭޝަން މެދުވެރިކޮށް ސަރޗްއެންޖިން އަކަށް ވުރެއް އަވަހަށް ހޯދާ އެއްޗަކާ އެއްވައްތަރުގެ ނުވަތަ ގުޅޭ އެއްޗެއް ހޯދައިދޭނެވެއެވެ.\nމިއެޕްލިކޭޝަނަށްވަނީ ގިނަބައެއްގެ ތާއީދު ލިބިފައެވެ. އޭގެ ތެރޭގައި މައްޝޫރު މޮޑެލް އަދި އެކްޓްރެސް ކާރާ ޑެލްވިން ހިމެނެއެވެ. އަދި ބާރނީޒް، ޖޭ ކްރޫ، ޓޮޕް ޝޮޕް ފަދަ އިންވެސްޓްމެންޓް ތަކާއެކު މި އެޕްލިކޭޝަންގެ ޑޭޓާބޭސް އިތުރަށް ދަނީ ފުޅާކުރަމުންނެވެ.\nއެހެންކަމުން ރީތި ހެދުން ފައިވާން، ދަބަސް އެއީ ކޮންތާކުން ގަތް ކޮން ބްރޭންޑެއްގެ އެއްޗެއްކަން ނޭނގިގެން މިޙާރު އުޅޭކަށް ނުޖެހޭނެއެވެ. ޓީވީން ކަމުދާ ހެދުމެއް ފެނުންކަމުގައި ވިޔަސް ވަގުތުން ހެދުމުގެ މައުލޫމާތު ހޯދަން ސްކޭން ކޮށްލަންވީއެވެ.\nހެދުން އެޅުން ފޮޓޯ އޭއެސްއޭޕީ54


Hiyvarugadha kulhumakah fahu Dheema ah Cadet Singles ge rihi medal, champion kann varugadha India ah - One Online\n11 މެއި 2022، މާލެ، ސައުތު އޭޝިއަން ޖޫނިއާ އެންޑް ކެޑޭޓް ޓޭބަލް ޓެނިސް ޗެމްޕިއަންޝިޕް 2022ގެ ކެޑޭޓް ސިންގަލްސްގެ ރިހި މެޑަލް ހޯދި ރާއްޖޭގެ ދީމާ -- ވަން ފޮޓޯ/ ޔޫސުފް ސޮފްވާން\nހިތްވަރުގަދަ ކުޅުމަކަށްފަހު ދީމާއަށް ކެޑޭޓް ސިންގަލްސްގެ ރިހި މެޑަލް، ޗެމްޕިއަންކަން ވަރުގަދަ އިންޑިއާއަށް\nރާއްޖޭގައި ކުރިއަށްދާ ސައުތު އޭޝިއަން ޖޫނިއާ އެންޑް ކެޑޭޓް ޓޭބަލް ޓެނިސް ޗެމްޕިއަންޝިޕް 2022ގެ ކެޑޭޓް ސިންގަލްސް އަންހެން ފައިނަލުގައި ރާއްޖޭގެ އެންމެ މޮޅު ޓީޓީ ކުޅުންތެރިޔާ ފާތިމަތު ދީމާ އަލީ ބަލިކޮށް، އިންޑިއާގެ ޖެނިފާ ވަރްގޭސް ޗެމްޕިއަންކަން ހޯދައިފިއެވެ.\nސޯޝަލް ސެންޓަރު އިންޑޯގައި ކުރިއަށްގެންދާ އެ މުބާރާތުގެ ސިންގަލްސް ފައިނަލު މެޗުތައް މިއަދު ކުޅުނު އިރު, އަންހެނުންގެ ކެޑޭޓް ސިންގަލްސް ފައިނަލުގައި ދީމާ އަތުން އިންޑިއާގެ ޖެނިފާ ކުރި ހޯދީ 3-2 ސެޓުންނެވެ.\nމިއަދު ހަވީރު ކުޅުނު އެ މެޗުގެ ފުރަތަމަ ސެޓު ރަނގަޅަށް ފަށައި، ފުރަތަމަ ހަތަރު ޕޮއިންޓު ވެސް ހޯދީ ދީމާއެވެ. ބޮޑު ފަރަގެއްގައި ދީމާ އޮތް ނަމަވެސް, ކައިރިކައިރީގައި ދީމާ އަތުން ޕޮއިންޓުތަކެއް ގެއްލުމުން ސެޓުގެ ފަހުކޮޅު އިންޑިއާގެ ޖެނިފާ އެއްވަރުކުރިއެވެ. ފުރަތަމަ ދެ ފަހަރު ދީމާ ސެޓު ޕޮއިންޓް ގެންދިޔަ ނަމަވެސް, ދީމާއަށް ކާމިޔާބީއާއެކު ނިންމައިލެވޭ ގޮތެއް ނުވިއެވެ. ނަތީޖާއެއްގެ ގޮތުން އިންޑިއާގެ ޖެނިފާ ވަނީ ފަހަތުން އަރައި, 13-11 އިން ދީމާގެ މައްޗަށް ކުރި ހޯދުމަށްފަހު ފުރަތަމަ ސެޓު ގެންގޮސްފައެވެ.\n11 މެއި 2022، މާލެ، ސައުތު އޭޝިއަން ޖޫނިއާ އެންޑް ކެޑޭޓް ޓޭބަލް ޓެނިސް ޗެމްޕިއަންޝިޕް 2022ގެ ކެޑޭޓް ސިންގަލްސްގެ ފައިނަލުގައި ދީމާ ވާދަކުރަނީ -- ވަން ފޮޓޯ/ ޔޫސުފް ސޮފްވާން\nފުރަތަމަ ދެ ޕޮއިންޓް ހޯދައި ދެވަނަ ސެޓުގެ ފެށުން ޖެނިފާ ރަނގަޅު ކުރި ނަމަވެސް, ދީމާ ވަނީ ފަހަތުން އަރައި ކުރިއަށް ޖެހިލައިފައެވެ. ދެވަނަ ސެޓުގެ ލީޑު ފުޅާކުރަމުން ގޮސް, ދީމާ ވަނީ ފަސޭހަކަމާއެކު 4-11 އިން ދެވަނަ ސެޓު ހޯދައިފައެވެ.\nތިންވަނަ ސެޓު ދީމާ ވަރުގަދަކޮށް ފަށައި ލީޑު ހޯދި ނަމަވެސް, އިންޑިއާގެ ޖެނިފާ ވަނީ ފަހަތުން އަރައި ލީޑު ހޯދައިފައެވެ. ދީމާގެ ފަރާތުން ފެނުނު ގޯސްތަކުގެ ފައިދާ ނަގައި, މެޗުގެ ތިންވަނަ ސެޓު ގެންދިޔައީ އިންޑިއާގެ ޖެނިފާއެވެ. އެ ސެޓު ޖެނިފާ ގެންދިޔައީ 11-5 އިންނެވެ.\nހަތަރުވަނަ ސެޓު ދީމާ ރަނގަޅަށް ފެށި ނަމަވެސް, ދެ ކުޅުންތެރިންގެ ފަރާތުން ވެސް ފެނުނީ ވަރަށް ވާދަވެރި ކުޅުމެކެވެ. ހަތަރު ޕޮއިންޓުގެ ފަރަގަކުން އިންޑިއާގެ ޖެނިފާ ކުރިއަށް ޖެހިލި ނަމަވެސް, ދީމާ ވަނީ ފަހަތުން އަރައި ސެޓު ޕޮއިންޓު ހޯދައިފައެވެ. ދީމާ އަތުން ފުރަތަމަ ސެޓު ޕޮއިންޓް ވަނީ ގެއްލިފައެވެ. ނަމަވެސް ދެވަނަ ފަހަރަށް ސެޓު ޕޮއިންޓް ހޯދައި, ދީމާ ވަނީ 13-11 އިން ހަތަރުވަނަ ސެޓު ގެންގޮސްފައެވެ. އެއާއެކު 2-2 ސެޓުން ދެ ކުޅުންތެރިން ވަނީ އެއްވަރުވެފައެވެ.\nފަހު ސެޓުގައި ފެށުން ރަނގަޅުކޮށް ޖެނިފާ ތިން ޕޮއިންޓުގެ ފަރަގެއް ހޯދި ނަމަވެސް, ދީމާ ވަނީ ފަރަގު ކުޑަކޮށް އެއްވަރުވެސް ކޮށްފައެވެ. އެއާއެކު އިންޑިއާގެ ޖެނިފާ ވަނީ ކުޅުން ރަނގަޅުކޮށް އަނެއްކާވެސް ފަރަގު ބޮޑުކޮށްފައެވެ. އިންޑިއާގެ ޖެނިފާ ފަހު ސެޓު ގެންދިޔައީ 11-6 އިންނެވެ. އެއާއެކު ޖެނިފާއަށް ވަނީ އެ އިވެންޓުގެ ޗެމްޕިއަންކަން ކަށަވަރުވެފައެވެ.\nއަންހެނުންގެ ކެޑޭޓް ސިންގަލްސް ފައިނަލުގެ އިތުރުން އަންހެނުންގެ ޖޫނިއާ ފައިނަލާއި ފިރިހެނުންގެ ޖޫނިއާ އަދި ކެޑޭޓް ފައިނަލު ވެސް މިއަދު ކުރިއަށްދިޔައެވެ. އެ ތިން ފައިނަލުގައި މުޅިން ވެސް ވާދަކުރީ އިންޑިއާގެ ކުޅުންތެރިންނެވެ.\nއަންހެނުންގެ ޖޫނިއާ ފައިނަލުގައި 3-1 ސެޓުން އިންޑިއާގެ ޔަޝިޝްމިނީއާ ބަލިކޮށް ޗެމްޕިއަންކަން ހޯދީ އިންޑިއާގެ ސުހާނާ ސައިނީއެވެ. ފިރިހެނުންގެ ކެޑޭޓް ފައިނަލުގައި ސީދާ ތިން ސެޓުން އިންޑިއާގެ ބަލަމުރުގަން ރާޖަސެކަރަން ބަލިކޮށް ޗެމްޕިއަންކަން ހޯދީ އިންޑިއާގެ އަބިނަންދް ޕްރަހިވަދީއެވެ. އަދި ފިރިހެނުންގެ ޖޫނިއާ ފައިނަލުގައި 3-1 ސެޓުން އިންޑިއާގެ ޔަޝަންސް މާލިކް ބަލިކޮށް ޗެމްޕިއަންކަން ހޯދީ ޕަޔަސް ޖައިންއެވެ.\nމުބާރާތުގައި ދީމާ ވަނީ ޖޫނިއާ ސިންގަލްސް އިވެންޓުގައި ވެސް ރަނގަޅު ކާމިޔާބެއް ހޯދައިފައެވެ. އެ އިވެންޓުގެ ސެމީ ފައިނަލުގައި ދީމާ ބަލިވި ނަމަވެސް, އޭނާއަށް ލޯ މެޑައްޔެއް ލިބޭނެއެވެ. ތިންވަނަ ހޮވުމަށް މެޗެއް ކުޅުމުގެ ބަދަލުގައި ސެމީ ފައިނަލު މެޗުތަކުން ބަލިވާ ދެ ކުޅުންތެރިންނަށް ވެސް ލޯ މެޑައްޔެއް ލިބޭނެއެވެ.\nމުބާރާތުގައި ރާއްޖޭގެ އަންހެން ޓީމު ވަނީ ޓީމް އިވެންޓުގެ އަންހެން ކެޑޭޓް, އަންހެން ޖޫނިއާ އަދި ޑަބަލްސް އިވެންޓުގެ ސެމީ ފައިނަލުގައި ވެސް ވާދަކޮށްފައެވެ. އެ ތިން މެޗުން ވެސް ރާއްޖެ ވަނީ ބަލިވެފައެވެ. ނަމަވެސް އެ ތިން އިވެންޓުން ވެސް ރާއްޖެއަށް ލޯ މެޑައްޔެއް ލިބޭނެއެވެ.\nމުބާރާތުގެ ކެޑޭޓް ސިންގަލްސްގެ ރިހި މެޑަލް ހޯދި ދީމާއަކީ ސަރަހައްދީ މުބާރާތްތަކުގައި ފަހުރުވެރި ކާމިޔާބީތަކެއް ހޯދައި, ގިނަ ކުރިއެރުންތަކެއް ހޯދަމުން އަންނަ ކުޅުންތެރިއެކެވެ. އޭނާ ވަނީ 2019 ވަނަ އަހަރު ބޭއްވި އިންޑިއަން އޯޝަން އައިލެންޑް ގޭމްސް (އައިއޯއައިޖީ) ގައި ރާއްޖެއަށް ތިން ރަން މެޑަލް ވެސް ހޯދައިދީފައެވެ. އެއީ އެ ގޭމްސްގެ ތާރީހުގައި ރާއްޖޭގެ ކުޅުންތެރިޔަކު އެހާ ގިނަ ކާމިޔާބީތަކެއް ހޯދި ފުރަތަމަ ފަހަރެވެ.\nއޭގެ ފަހުން ތައިލެންޑުގައި ބޭއްވި ހޯޕްސް މުބާރާތުންވެސް ރާއްޖެއަށް ދީމާ ރިހި މެޑަލް ހޯދައިދީފައިވާ އިރު، ސައުތު އޭޝިއަން ގޭމްސްއިންވެސް ދީމާ ވަނީ ރާއްޖެއަށް ފަހުރުވެރި ކާމިޔާބީތަކެއް ހޯދައިދީފައެވެ.\nދީމާ ވަނީ 2019 ވަނަ އަހަރު ބޭއްވި ސައުތު އޭޝިއަން ޖޫނިއާ އެންޑް ކެޑޭޓް ޓޭބަލް ޓެނިސް ޗެމްޕިއަންޝިޕްގެ ކެޑޭޓް ސިންގަލްސްގެ ފައިނަލުގައި ވެސް ވާދަކޮށްފައެވެ. އެ މުބާރާތުގައި ވެސް އިންޑިއާގެ ކުޅުންތެރިއެއް އަތުން ބަލިވެ, ދީމާއަށް ލިބުނީ ރިހި މެޑައްޔެވެ.\nމިދިޔަ އަހަރު ދީމާ ވަނީ އިންޓަނޭޝަނަލް ޓީޓީ ފެޑަރޭޝަންގެ އަންހެން ޔޫތު ރޭންކިންގެ ގަދަ 10 ގެ ތެރޭގައި ރޭންކުކޮށްފައެވެ. ދީމާ ވަނީ 15 އަހަރުން ދަށުގެ ރޭންކިންގެ އަށްވަނައަށް ޖެހިލައިފައެވެ. އެއީ ރާއްޖޭގެ ޓީޓީ ތާރީހަށް ބަލާއިރުވެސް ރޭންކިންގައި އެންމެ ބޮޑު އެއް ކާމިޔާބީއެވެ.\nގުޅޭ ޓެގު ފާތިމަތު ދީމާ އަލީ ޓޭބަލް ޓެނިސް\nއިންޑިއާ ބަލިކޮށް ދީމާ ފައިނަލް، އުފާވެރިކަމުގެ ކަރުނަ!\nރަފާއާއި މިޝްކާ ކެޑޭޓް ކެޓަގަރީ ސިންގަލްސް ކުއާޓާ ފައިނަލަށް\nވަން ފޮޓޯ: ސަރަހައްދީ ޖޫނިއާ ޓީޓީ މުބާރާތް ފެށުން\nކެޑޭޓް ބައިގެ ސެމީ ފައިނަލުންވެސް އަންހެން ޓީޓީ ޓީމު ޖާގަ ހޯދައިިފި\nގްރޫޕުގެ އެއްވަނަ ހޯދައި، އަންހެން ޓީމު ޖޫނިއާ ބައިގެ ސެމީއަށް


ކައުންސިލްގެ ނަންބަރު 426-B(3)/2020/50 (07 މޭ 2020)، ނިންމުމާ ގުޅިގެން ތިރީގައި މިދަންނަވާ މަޤާމަށް ކުރިމަތިލުމުގެ ފުރުސަތު ހުޅުވާލަމެވެ.\nމަސައްކަތާ ގުޅިގެން އޮފީހުން ހަވާލުކުރެވޭ ވެހިކަލް ދޮވެ ސާފުކޮށް ބެލެހެއްޓުން.\nއޮފީހުން ހަވާލުކުރެވޭ ދަތުރުތައް އޮފީހުން އަންގާގޮތެއްގެ މަތިން ކުރުން.\nވެހިކަލްތަކަށް އަޅަންޖެހޭ ފިއުލް/ފެން އެޅުމާއި ޢާއްމުކޮށް ބަލަންޖެހޭ މިފަދަ ކަންތައްތައް ޤަވާއިދުން ބަލާ ޗެކްކުރުން.\nވެހިކަލްތަކުގައި ކުރަންޖެހޭ މަރާމާތުތައް ބަލައި ކަމާބެހޭފަރާތްތަކަށް އަންގައިގެން މަރާމާތުކުރުވުމުގެ ކަންތައް ކުރުވުން.\nވެހިކަލްގެ ލޮގް ޤަވާޢިދުން ލިޔެ ބެލެހެއްޓުން.\nވެހިކަލް ތަކުގެ ރޯޑްވާދިނަސް އަދި އަހަރީ ސްޓިކާ ފަދަ ތަކެތީގެ މުއްދަތު ހަމަވުމުގެ ކުރިން ކަމާއިބެހޭ ފަރާތްތަކުގެ ސަމާލުކަމަށް ގެނައުން.\nމަޤާމަށް ބޭނުންވާ ތަމްރީނެއް / ލައިސަންސެއް (ކެޓަގަރީ B1 އިން މަތީގެ ލައިސަންސް)/ ހުއްދައެއް / ސަނަދެއް ހާސިލްކޮށްފައިވުން.\nމަޤާމުގެ މަސައްކަތާ ގުޅޭ ދާއިރާއަކުން ލިބިފައިވާ ތަމްރީނު\nމަސައްކަތުގެ ހުނަރާއި ޤާބިލުކަން\nގިނަ ވަގުތު އޮފީހުގައި މަސައްކަތްކުރެވޭނެ މީހެއްކަމުގައިވުން\nމަޤާމަށް އެދި ހުށަހަޅަންޖެހޭ ލިޔުންތައް ހުށަހަޅާނީ 2020 ޖޫން 04 ވާ ބުރާސްފަތި ދުވަހުގެ 13:00 ގެ ކުރިން، އީމެއިލް ([email protected]) މެދުވެރިކޮށެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2020 ޖޫން 08 އާއި 2020 ޖޫން 11 އާ ދެމެދު، އައްޑޫސިޓީ ކައުންސިލްގެ އިދާރާގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n27 ރަމަޟާން 1441


Tourism ge aa master plan mi mahu ifutithaahu kuranee\nޓޫރިޒަމްގެ އާ މާސްޓަ ޕްލޭން އިފުތިތާހު ކުރުމުން 29 ގައި\nމާފުށީގައި ޓޫރިސްޓުންނަށް މައުލޫމާތު ދެނީ: ޓޫރިޒަމްގެ އާ މާސްޓަ ފްލޭން ލޯންޗް ކުރަން ދަނީ ތައްޔާރު ވަމުން -- އަވަސް ފޮޓޯ: އަހުމަދު ޝުރާއު\nރާއްޖޭގެ ޓޫރިޒަމްގެ ފަސް ވަނަ މާސްޓަ ފްލޭން އިފުތިތާހު ކުރުން މި މަހުގެ 29 ވަނަ ދުވަހު އޮންނާނެ ކަމަށް ޓޫރިޒަމް މިނިސްޓްރީން ބުނެފި އެވެ.\nދަރުބާރުގޭގައި ބާއްވާ އެ އިވެންޓުގައި ރައީސް އިބްރާހިމް މުހައްމަދު ސޯލިހުގެ އިތުރުން ރާއްޖޭގެ ޓޫރިޒަމް ދާއިރާގެ އިސް ފަރާތްތަކުން ބައިވެރިވެ ވަޑައިގަންނަވާނެ އެވެ. އޭގެތެރޭގައި މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީޒް (މަޓީ) ގެ ބޯޑުގެ މެންބަރުން ވެސް ހިމެނެ އެވެ.\nޓޫރިޒަމް މިނިސްޓަރު އަލީ ވަހީދު ވިދާޅުވީ ފަސް ވަނަ މާސްޓަ ޕްލޭން ތައާރަފު ކުރަން ބާއްވާ ހަފުލާގައި ޓޫރިޒަމް ދާއިރާގައި މަސައްކަތް ކުރާ މުވައްޒަފުންގެ ދަފުތަރުގެ މަސައްކަތް ފެށުން ވެސް އޮންނާނެ ކަމަށެވެ.\n"ލައިފްގާޑް ޕްރޮގްރާމު ލޯންޗް ކުރުން ވެސް އޮންނާނެ. ދުނިޔޭގެ ޓޫރިޒަމްގެ ދުވަހާ ގުޅިގެން ރާއްޖޭގައި ފަށަން ތައްޔާރުވާ ޕްރޮގްރާމު ލޯންޗް ކުރުންވެސް އޮންނާނެ،" އަލީ ވިދާޅުވި އެވެ.\nރާއްޖޭގެ ހަތަރު ވަނަ ޓޫރިޒަމް މާސްޓަ ޕްލޭން އިފްތިތާހު ކޮށްފައިވަނީ 2013 ވަނަ އަހަރު އެވެ. އެ ޕްލޭން ހަދާފައި ވަނީ 2013 އިން 2017 ގެ ނިޔަލަށް ކުރަން ހާއްސަ ކަންތައްތަކެއް ކަނޑައަޅާފަ އެވެ. އެ އެ މާސްޓާ ޕްލޭނުގެ މައިގަނޑު އަމާޒަކަށް ހަދާފައި އޮތީ ޓޫރިޒަމަށް ހާއްސަ އިންފްރާސްޓްރަކްޗާ ބިނާ ކުރުމާއި ޓޫރިޒަމް ތަރައްގީ ކުރާނެ ޒޯނު ތަކެއް ކަނޑައެޅުމެވެ. އެ މާސްޓަ ޕްލޭންގެ ދަށުން ޓޫރިޒަމްގެ އިންފްރާސްޓްރަކްޗާ ވަނީ ގާއިމްކޮށްފަ އެވެ. މިހާރު ރާއްޖޭގައި 45،000 އަށްވުރެ ގިނަ އެނދު އޮޕަރޭޓް ކުރަމުން ގެންދެ އެވެ.\nއަލީ ވަހީދު މިނިސްޓްރީ އޮފް ޓޫރިޒަމް ޓޫރިޒަމް


Baazaarumathygai Lun'bo Kilo eh ge Agu 600 ah Araifi ބާޒާރުމަތީގައި ލުނބޯ ކިލޯއެއްގެ އަގު 600 އަށް އަރައިފި – Huvadhoo News Baazaarumathygai Lun'bo Kilo eh ge Agu 600 ah Araifi Huvadhoo News\nބާޒާރުމަތީގައި ލުނބޯ ކިލޯއެއްގެ އަގު 600 އަށް އަރައިފި\nމާލޭގެ ބާޒާރުމަތީގައި ލުނބޯ ކިލޯއެއްގެ އަގު 600 ރުފިޔާއަށް އުފުލައިފިއެވެ.\nމާރުކޭޓުގެ ގޮޅިތަކުންނާއި ބާޒާރުމަތިން ލުނބޯ ކިލޯއެއްގެ އަގު -/600 ރުފިޔާ އަށް އަރާފައިވާއިރު މއީ ރިކޯޑް މިންވަރަކަށް ލުނބޯގެ އަގު އުފުލިގެންދާ ރޯދަމަސް ކަމުގައި ވެގެންދާނެއެވެ.\nމާލޭގެ ބާޒާރުމަތީ އަގުތަކަށް ބަލާއިތު މީގެ ހަފްތާއެއް ކުރި ލުނބޯކިލޯއެއް 75 ރުފިޔާއަށް ވިއްކި ނަމަވެސް އެއަގު ވަނީ ދުވަސްކޮޅަކުން 100 ރުފިޔާއަށް ބަދަލުކޮށްފައެވެ.\nވިޔަފާރިވެރިން ބުނާގޮތުގައި ލުނބޯއަކީ ރޯދަމަހު ވަރަށް ޑިމާންޑް އޮންނަ ބާވަތެކެވެ. އެހެންނަމަވެސް ލުނބޯ އެތެރެކުރާ ފަރާތްތަކުން ސްޓޮކް ހިފަހައްޓާތީ ލުނބޯ ލިބުމުގައި ދަތިތަކާ ކުރިމަތިލާން ޖެހޭ ކަމަށް ވިޔަފާރިވެރިން ބުނެފައިވެއެވެ. އަދި ބައެއް ވިޔަފާރިވެރިން ބުނާގޮތުގައި އެންމެ ގިނައިން ލުނބޯ ގެންނަ ގައުމު ކަމަށްވާ މިސްރުގެ ބާޒާރުގައި ވެސް ލުނބޯގެ އަގު ވަނީ އުފުލިފައެވެ. އަދި ވިޔަފާރިވެރިން ދައްކަން ޖެހޭ ފައިސާގެ އަދަދު އިތުރުވެފައިވާތީ ލުނބޯ އަގުބޮޑު ކުރަނީ ކަމަށެވެ.\nރާއްޖެ އަށް ތިން ވަނަ އަށް އެންމެ ގިނައިން ލުނބޯ އެތެރެ ކުރާ އިންޑިއާގެ ބާޒާރުގައި ވެސް މިހާރު ލުނބޯގެ އަގު އުފުލެމުން އަންނަ ކަމަށް މީޑިއާ ރިޕޯޓްތައް ބުނެއެވެ.\nރޯދަމަސް އެހާ ކައިރިވެފައިވަނިކޮށް ކާބޯތަކެތީގެ އަގު މިދަނީ ހިފެހެއްޓުމެއް ނެތި އުފުލަމުންނެވެ. އިމްޕޯޓްމުދާ ރާއްޖެ ގެންއުމުގައި ވިޔަފާރިވެރިން ކުރަންޖެހޭ ޚަރަދުތައް ބޮޑުވުމާއި ގުޅިގެން ކާބޯތަކެތީގެ އަގު މިދަނީ އިނތިހާއަށް އުފުލެމުންނެވެ.\nނަމަވެސް ސަރުކާރުގެ މައި ވިޔަފާރި ކުންފުނި އެސްޓީއޯ އިން ވަނީ ރަމަޟާން މަހު އެންމެ އާއްމުކޮށް ބޭނުން ކުރާ ބާވަތްތަކުގެ އަގުތައް އެއްވަރެއްގައި ހިފެހެއްޓޭނެ ކަމުގެ ޔަގީންކަން ދީފައެވެ.


Bodethi discountaa eku Redwave haftha sale fashaifi | Mihaaru\nރެޑްވޭވުގެ ހަފްތާ ސޭލުން ބޮޑެތި ޑިސްކައުންޓްތަކާއެކު ފައިސާގެ އިނާމް ވެސް ލިބިގެންދާނެ-- ފޮޓޯ: ރެޑްވޭވް\n21 ޖުލައި 2019 - 12:092comments\nމި ސޭލުގައި ރެޑްވޭވުގެ ފިހާރަތަކުން 100 ރުފިޔާ އިން މަތިން ވިޔަފާރި ކުރާ ކޮންމެ ކަސްޓަމަރަކަށް ވެސް ބައިވެރި ވެވޭނެ އެވެ. މި ސޭލް ކުރިއަށްދާނީ ސެޕްޓެމްބަރު މަހުގެ ނިޔަލަށް ކޮންމެ ހަފުތާއެއްގެ އާދިއްތަ ދުވަހުން ފެށިގެން ބުދަ ދުވަހުގެ ނިޔަލަށެވެ.\nރެޑްވޭވުން ކުރިއަށްގެންދާ މި ސޭލުގައި ކޮންމެ ހަފުތާއަކު ތިން ނަސީބުވެރިއަކު ހޮވުމަށް ވަނީ ހަމަޖެހިފަ އެވެ. އެގޮތުން ގުރުއަތުން ހޮވޭ މީހުންގެ ތެރެއިން އެއްވަނަ އަށް 5،000ރ. ދިނުމަށް ވަނީ ހަމަޖެހިފަ އެވެ. މި ސޭލުގައި ދެވަނަ އަށް ދާ ފަރާތަކަށް 3،000ރ. އަދި ތިން ވަނަ އަށް ދާ ފަރާތަކަށް 2،000ރ. ގެ ފައިސާގެ އިނާމު ލިބޭނެ އެވެ.\nމީގެ އިތުރުން ކޮންމެ ހަފުތާ އަކު އެ ފިހާރައިން ކަނޑައަޅާ ވަކި އައިޓަމްތަކަކުން ބޮޑެތި ޑިސްކައުންޓްތައް ވެސް މި ސޭލުގެ ތެރެއިން ލިބޭނެ އެވެ. އެގޮތުން މި ހަފުތާގެ ކްލިއަރެންސް ސޭލުގެ ގޮތުގައި އެކި ބާވަތްތަކުގެ އަވަނާއި ތަށިން ވަނީ 50 ޕަސެންޓުގެ ޑިސްކައުންޓް ދިނުމަށް ހަމަޖެހިފަ އެވެ.\nރެޑްވޭވުން ބުނީ މި ސޭލަކީ ކަސްޓަމަރުން ހަފުތާ ބަންދުގައި ދިގު ކިޔޫތަކުގައި ޖެހިގެން ވިޔަފާރި ކުރަމުން ގެންދާތީ އެކަމަށް ހައްލެއް ގެނައުމަށް ފެށި ޕްރޮމޯޝަނެއް ކަމަށެވެ. މި ޕްރޮމޯޝަނުގައި ރެޑްވޭވްގެ ކަސްޓަމަރުން ފާހަގަކުރެވި ކުރި އަށް ހުރި ޕްރޮމޯޝަންތައް އެ ކަސްޓަމަރުންނަށް ފައިދާވާނެހެން ކުރިއަށް ގެންދާނެ ކަަމަށް ވެސް ރެޑްވޭވުން ބުންޏެވެ.\nރެޑްވޭވުން ބުނީ މި ޕްރޮމޯޝަން ސެޕްޓެމްބަރު މަހުގެ ނިޔަލަށް ކުރިއަށް ގެންދިއުމަށް ހަމަޖެހިފައި ވިޔަސް ކަސްޓަމަރުންގެ ފަރާތުން ލިބޭ އެއްބާރުލުމާއި ތަރުހީބަށް ބެލުމަށް ފަހު މި ސޭލުގެ މުއްދަތު އިތުރުކުރާނެ ކަމަށެވެ.


vnews - Priyanka Chopra aai Nick Jonas Kaiveni Kohffi\nޕްރިޔަންކާ ޗޯޕްރާ އާއި ނިކް ޖޯނަސް ކައިވެނިކޮށްފި\nއެކްޓްރެސް ޕްރިޔަންކާ ޗޯޕްރާ އަދި ލަވަކިޔުންތެރިޔާ ނިކް ޖޯނަސް އިއްޔެ ކައިވެނިކޮށްފި އެވެ. ކްރިސްޓިއަން ދީނުގެ ސަގާފަތަށް މި ދެމީހުން އިއްޔެ ކައިވެނި ކުރިއިރު މިއަދު ހިންދޫ ދީނުގެ ސަގާފަތާ އެއްގޮތަށް ކައިވެނި ކުރުމަށް ވަނީ ހަމަޖެހިފަ އެވެ.\nރިޕޯޓްތައް ބުނާގޮތުން ކައިވެނީގައި ޕްރިޔަންކާގެ ބައްޕަގެ މަސްއޫލިއްޔަތުތައް އަދާކުރީ ނިކްގެ ބައްޕަ އެވެ. ޕްރިޔަންކާގެ ބައްޕަ އަޝޯކް ޗޯޕްރާވަނީ 2013 ވަނަ އަހަރު ޖޫން މަހު މަރުވެފަ އެވެ.\nކައިވެނީގައި ނިކް އާއި ޕްރިޔަންކާ ލާފައިވަނީ މަޝްހޫރު ޑިޒައިނަރު ރާލްފް ލޯރެންގެ ޑިޒައިންތަކެވެ. އަދި ދެމީހުންގެ ފަރާތުން ކައިވެނި ހަފްލާގައި ބައިވެރިވި ގިނަ މީހުންގެ ހެދުންތައްވެސް ޑިޒައިންކުރީ ރާލްފް ލޯރެން އެވެ. ރާލްފް ލޯރެން ވަނީ ޓްވިޓާގައި މިކަން ކަށަވަރުކޮށްދީފަ އެވެ.\nކައިވެނީގައި ބަދަލުކުރި އަނގޮޓި އަކީ މަޝްހޫރު ޖުވެލަރީ ޑިޒައިނަ ލޭބަލް ޗޮޕާޑްގެ ދެ އަނގޮޓި އެވެ.\nޖޯދްޕޫރްގެ އުމެއިދް ބަވަން ޕެލަސްގައި މި ދެމީހުންގެ ކައިވެނި ކުރެވުނުއިރު ހަވާއެރުވުންވެސް އޮތެވެ.\nމެހެންދީ ސެރެމޮނީ ތެރެއިން ނަގާފައިވާ ފޮޓޯތަކެއްވެސް އިއްޔެ ޕްރިޔަންކާ ވަނީ ސޯޝަލް މީޑިއާގައި ޕޯސްޓްކޮށްފަ އެވެ.\nމި ކައިވެންޏަށް ދެ ފަރާތުގެ އާއިލާއާ ރައްޓެހިންގެ އިތުރުން ފިލްމް އިންޑަސްޓްރީގެ ބައެއް ފަރާތްތައް ހާޒިރުވެފައިވެ އެވެ. އެގޮތުން ސަލްމާން ޚާންގެ ކޮއްކޮ އަރްޕިތާ ޚާން ޝަރްމާ، އަނުޝާ ދަންޑޭކަރް، ކަރަން ކުންޑްރާ، ޑިޒައިނަ ސަބްޔަސާޗީ މުކަރްޖީގެ އިތުރުން ލިލީ ސިންގް، ޖޮނަތަން ޓަކަ، ޔާސްމީން އަލް މާސްރީ އަދި އެލިޒަބެތް ޗެމްބާސް ފަދަ މަޝްހޫރު އިންޓަނޭޝަނަލް ތަރިންވެސް ގޮސްފައިވެ އެވެ.


Iyaadhakutanivi hakatha mashroou ah aamunge hiyaalu hoadhanee\nވޯލްޑް ބޭންކުގެ އެހީގައި ބ. އޭދަފުށީގައި ގާއިމުކުރުމަށް ހަމަޖެހިފައިވާ އިއާދަކުރަނިވި ހަކަތަ އުފައްދައި، ކަރަންޓް ފޯރުކޮށް ދިނުމުގެ މަޝްރޫއު އާ ގުޅޭ ގޮތުން އާންމުންގެ ހިޔާލު ހޯދަން ސާވޭއެއް ހަދަން ނިންމައި، އޭގައި ބައިވެރިވުމުގެ ފުރުސަތު އޭދަފުށީ ކައުންސިލުން ހުޅުވާލައިފި އެވެ.\nކައުންސިލުން ބުނި ގޮތުގައި މި ސާވޭ އަކީ ވޯލްޑް ބޭންކާއި އެންވަޔަރަމަންޓް މިނިސްތްރީ ގުޅިގެން އޭދަފުށީގައި ކުރިއަށް ގެންދިއުމަށް ހަމަޖެހިފައިވާ އެކްސެލެރޭޓިން ރިނިއުއަބަލް އެނާޖީ އިންޓެގްރޭޝަން އެންޑް ސަސްޓެއިނަބަލް އެނަޖީ (އެރައިޒް) ޕްރޮޖެކްޓްގެ ދަށުން އިރުގެ އަލިން ހަކަތަ އުފައްދާ ނިޒާމު ގާއިމުކުރުމާއި، ބެޓަރީ ސްޓޯރޭޖް ސިސްޓަމް ގާއިމުކުރުމާއި ރަށުގެ ކަރަންޓު ވިއުގަރ ގެ ފެންވަރު ރަނގަޅު ކުރުމާއި މެދު އާންމުގެ ހިޔާލު ހޯދަން ކުރިއަށް ގެންދެވޭ ސާރވޭ އެކެވެ. މި ސާވޭ ކުރާނީ އަންނަ ބުރާސްފަތި ދުވަހާ ހަމައަށެވެ.\nއެހެންވެ ސާވޭގައި ބައިވެރިވާން ބޭނުންވާ މީހުންނަށް ވަނީ ހާއްސަ ގޫގަލް ފޯމެއް ފުރުމުގެ ފުރުސަތު ހުޅުވާލައިފަ އެވެ. ކައުންސިލުން ބުނީ އޭދަފުށީގެ ވީހާ ވެސް ގިނަ ބަޔަކު މީގައި ބައިވެރިވުމަކީ ވަރަށް ބޮޑު އެދުމެއް ކަމަށެވެ.\nމި މަޝްރޫއު ޑިޒައިންކޮށް، ތަރައްގީކޮށް އޮޕަރޭޓްކޮށް، ޓްރާންސްފަ އުސޫލުން 21 މެގަވޮޓްގެ ސޯލާ ޕެނަލް ޖަހައިގެން ކަރަންޓު އުފައްދާ ފޯރުކޮށްދިނުމުގެ މަސައްކަތްކުރަން ޖެހެ އެވެ. މި މަސައްކަތް ކުރާނެ ބަޔަކު ހޯދަން ފިނޭންސް މިނިސްޓްރީން މިދިޔަ މާޗް މަހުގެ ތެރޭގައި ހުޅުވައި ބީލަމުގެ މުއްދަތު މިމަހުގެ 23 ވަނަ ދުވަހުގެ ނިޔަލަށް ވަނީ އިތުރުކޮށްފަ އެވެ.\nސާވޭ ފޯމްގެ ލިންކް: https://bit.ly/3f8q4Et


ކަނޑުމަގުން ގެންނަ ކާރގޯ ކަސްޓަމްސްއިން ކްލިއަރކޮށްގެން ޑެލިވަރކޮށްދޭނެ ފަރާތެއް ހޯދުން\nއެމް.ޑަބްލިޔޫ.އެސް.ސީ ގެ ފަރާތުން ކަނޑުމަގުން ގެންނަ ކާރގޯ ކަސްޓަމްސްއިން ކްލިއަރކޮށްގެން ޑެލިވަރކޮށްދޭނެ ފަރާތެއް ހޯދުން\nމިކުންފުނީގެ ފަރާތުން ކަނޑުމަގުން ގެންނަ ޝިޕްމަންޓްތައް ކަސްޓަމްސްއިން ކްލިއަރކޮށްގެން އެމް.ޑަބްލިޔޫ.އެސް.ސީ މާލެ، ހުޅުމާލެ، ވިލިނގިލިއަވަށް އަދި ގުޅިފަޅުގެ ސައިޓްތަކަށް ޑެލިވަރ ކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ އެންމެހައި ފަރާތްތަކަށް ހުޅުވާލަމެވެ.\nބީލަމުގައި ބައިވެރިވެވޭނީ ބީލަމުގައި ބައިވެރިވުމަށް ފައިސާ ދައްކަވާ ފަރާތްތަކަށް އެކަންޏެވެ. ބީލަން ފޮތް ވިއްކުމަށް ހަމަޖެހިފައިވާ އަގަކީ 300.00ރ. އެވެ.\nބީލަންފޮތްތަކަށް ފައިސާ ބަލައިގަތުން އޮންނާނީ 22 ސެޕްޓެންބަރު 2014 އިން 28 ސެޕްޓެންބަރު 2014 އަށް، ބަންދުނޫން ކޮންމެ ދުވަހެއްގެ ހެނދުނު 10:00 އިން މެންދުރުފަހުގެ 04:00 އަށް އެމް.ޑަބްލިޔޫ.އެސް.ސީ (ނިކަގަސް ހިނގުން) އިންނެވެ. ބީލަންފޮތް ދޫކުރުން އޮންނާނީ 30 ސެޕްޓެންބަރު 2014 ގެ ރަސްމީގަޑީގައި ފެން ބިލްޑިންގގެ5ވަނަ ފަންގިފިލާއިންނެވެ. ޕްރީބިޑް މީޓިންގ ބޭއްވުމަށް ހަމަޖެހިފައިވަނީ 02 އޮކްޓޫބަރު 2014 ވަނަ ދުވަހުގެ 11:00 ގައެވެ. އަދި ބިޑް ހުށަހަޅަން ހަމަޖެހިފައިވާ ތާރީޚަކީ 12 އޮކްޓޫބަރު 2014 ވަނަ ދުވަހުގެ 15:00 އެވެ.\nބިޑް ސެކިއުރިޓީގެ ގޮތުގައި ބިޑް ހުށަހަޅާއިރު -/5000 ރުފިޔާގެ ބިޑް ސެކިއުރިޓީ ހުށަހަޅުއްވަންވާނެއެވެ. ބިޑް ސެކިއުރިޓީގެ ގޮތުގައި ބަލައިގަނެވޭނީ ބޭންކް ގެރެންޓީ ޗެކް ނުވަތަ ބޭންކް ގެރެންޓީ ލެޓަރއެވެ.\nޕަބްލިޝްކުރި ތާރީޚު: 22 ސެޕްޓެންބަރު 2014\nޕަބްލިޝްކުރި ގަޑި: 0830\nސުންގަޑި: 28 ސެޕްޓެންބަރު 2014 1000


Thalhumun nerunee hahgeh beynun kureema: Rozaina\nމަޖިލިސް ބޭރުގައި މީގެ ކުރިން ނޫސްވެރިންނާ ވާހަކަ ދައްކަވަނީ\nނަން އިއްވުމަށް ފަހު މަޖިލީހުގެ ތަޅުމުން ނެރުނީ ގަވައިދުގައި ލިބޭ ނިޒާމީ މައްސަލައެއް ނެގުމުގެ ހައްގު ބޭނުން ކުރުމުން ކަމަށް އައްޑޫ މީދޫ ދާއިރާގެ މެންބަރު ރޮޒެއިނާ އާދަމް ވިދާޅުވެއްޖެ އެވެ.\nމަޖިލީހުގައި މިއަދު ބަޖެޓު ބަހުސް ކުރިޔަށް ދިޔަ ވަގުތު ރޮޒައިނާ ނިޒާމީ މައްސަލައެއް ނެންގެވި އެވެ. އަދި ރޮޒައިނާގެ ފިރިކަލުން ކިނބިދޫ ދާއިރާގެ މެންބަރު މުހައްމަދު ނާޝިޒު ވެސް ނިޒާމީ ނުކުތާއަށް ތަކުރާރުކޮށް އެދުނެވެ. ނަމަވެސް ރައީސް ނަޝީދު އެ ފުރުސަތެއް ނުދެއްވަ އެވެ.\nއެކަމާ ގުޅިގެން ރޮޒެއިނާ ވަނީ އެހެން މެންބަރުން ވާހަކަ ދެއްކެވި އިރު އަޑުގަދަކޮށް ނުރުހުން ފާޅުކޮށްފަ އެވެ. އެ މައްސަލާގައި ރައީސް ނަޝީދު ވަނީ ރޮޒެއިނާއަށް ދެ ފަހަރަށް ނަސޭހަތް ދިނުމަށް ފަހު ނަން އިއްވައި ތަޅުމުން ނެރެފަ އެވެ.\nއޭގެ އިރުކޮޅެއް ފަހުން ރޮޒެއިނާ ކުރެއްވި ޓްވީޓެއްގައި ވިދާޅުވީ އޭނާ ހުށަހަޅުއްވައި ވޯޓު ދޭން އެންމެ ބޭނުންވި ބިލަށް ވޯޓު ނުދެވުނު ކަމަށާއި އެއީ ނިޒާމީ މައްސަލައެއް ނަގައިގެން ތަޅުމުން ބޭރުކޮށްލުމުން ކަމަށެވެ. ރޮޒެއިނާ ވިދާޅުވީ އޭނާ ބޭނުން ކުރެއްވީ މަޖިލީހުގެ ގަވައިދުން ލިބޭ ހައްގެއް ކަމަށާއި އެ ހައްގު ހޯދަން މަސައްކަތް ކުރުމުން ކަމަށެވެ. އަދި ވިދާޅުވީ "މިއީ ވެސް އިންސާފުގެ ވައްތަރެއް" ކަމަށެވެ.\nރޮޒެއިނާ ކުރެއްވި ޓްވީޓު\nރޮޒެއިނާ ވިދާޅުވީ މަޖިލިސް ރައީސްގެ މަގާމްގައި ކޮންމެ ބޭފުޅަކު އިންނެވިޔަސް ގަވަައިދާ އެއްގޮތަށް ގެންދަން ޖެހޭ ކަމަށެވެ. އެގޮތުން ނިޒާމީ މައްސަލައެއް ނަގައިފި ނަމަ ދޭން ޖެހޭނެ ކަން މަޖިލިސް ގަވައިދުގެ 61 ވަނަ މާއްދާގެ (ނ) އިން ވަރަށް ސާފު ކަމަށް ރޮޒެއިނާ ވިދާޅުވި އެވެ. އަދި ނިޒާމީ މައްސަލައެއް ނުދޭނަމަ ސަބަބު ބަޔާން ކުރަން ޖެހޭ ކަން އެ މާއްދާގެ (ރ) އިން ބަޔާން ކުރާ ކަމަށް ގަވައިދުގެ ފޮޓޮއަކާއެކު ރޮޒެއިނާ ކުރެއްވި ޓްވީޓުގައި ވިދާޅުވި އެވެ.\nމިއީ މި މަޖިލީހުގައި އެމްޑީޕީގެ މެންބަރެއްގެ ނަން އިއްވި ފުރަތަމަ ފަހަރެވެ. މީގެ ކުރިން އިދިކޮޅު ގިނަ މެންބަރުންތަކެއް ނަން އިއްވައި ތަޅުމުން ރައީސް ނަޝީދު ނެރުއްވާފައިވެ އެވެ.\n"ޖާބިރު އަޅުގަނޑަށް ވަގަށް ގޮވީ ދިޔާނާ ނުހޮވުނީމަ"


އަލްޒައިމާ ބަލި: އަލްޒައިމާ ބަލިޖެހިފައިވާ މީހަކު ބަލަހައްޓާ މީހާގެ ދައުރު | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް އަލްޒައިމާ ބަލި: އަލްޒައިމާ ބަލިޖެހިފައިވާ މީހަކު ބަލަހައްޓާ މީހާގެ ދައުރު\nއަލްޒައިމާ ބަލި ޖެހިފައިވާ މީހަކު ބަލަހައްޓައި އެމީހަކަށް އަޅާލާ މީހަކު ކިބައިގައި އަންނަނިވި ކަންތައް ހުންނަށް ޖެހެއެވެ.\n- ތިމާއަކީ އަލްޒައިމާ ބަލި ތަޙައްމަލު ކުރަމުންދާ ތިމާގެ ބައިވެރިޔާ، ގާތްތިމާގެ މީހަކު ނުވަތަ ރަހުމަތްތެރިއަކު ބަލަންޖެހިފައިވާ މީހެއްކަން ދަތުން.\n- ބައްޔާއި ބެހޭ މައުލޫމާތު އެގިފައި ހުރުން: މިގޮތުން ބަލީގައި ކުރިމަތިވާ އުދަގޫތަކާއި، އެއުދަގޫތައް ކުޑަކުރުމަށް ކުރެވިދާނެ ކަންތައްތަކަކީ ކޮބައިކަން އެގެންޖެހޭނެ އެވެ.\n- ޑޮކްޓަރަށް ދައްކަން ޖެހޭ ދުވަސްތަކާއި، ބަލިމީހާ އަށް ބޭސްދޭންވާގޮތާއި، ދޭންޖެހޭ ބޭސްތައް އެގެން ޖެހޭނެއެވެ. އަދި ބަލިމީހާއަށް ބޭނުންވާ އެހެނިހެން ކަންތައްތައް އެގެން ޖެހޭނެ އެވެ.\n- އަލްޒައިމާ ބަލީގެ އަހުލުވެރިޔާ ބޭނުންވާ، ލޯތްބާއި، އެއްބާރުލުން ތިބާގެ ފަރާތުން އޭނާއަށް ބަރާބަރަށް ލިބެން ޖެހޭނެ އެވެ.\nއަލްޒައިމާ ބަލިޖެހިފައިވާ މީހަކަށް އެހީވެ، އަޅާލުމަކީ ފަސޭހަ ކަމެއްނޫނެވެ. ނަމަވެސް އަންނަނިވި ކަންތައްތައް ތަކުން ބަލިމީހާއާއި، އޭނާއަށް އަޅާލުމުގެގޮތުން ތިބާ ބިނާކުރާ ގުޅުމަށް އިތުރު އެހީތެރިކަމެއް ލިބިގެންދާނެ ކަމަށް ފެނެއެވެ.\n- އަރާމް ކޮށްލަން ވަގުތުކޮޅެއް ހޭދަކުރުން: ތިބާއަކީ ވެސް އިންސާނަކަށް ވީތީ އެހެންމީހުންނެކޭ އެއްފަދައިން ވަރުބަލިކަން އިހްސާސް ވާނެއެވެ. އެހެން ކަމުން ބަލިމީހާއަށް އަޅާލަމުން ވެސް ވީވަރަކުން އަރާމްކޮށް ހިތްހަމަޖެހުން ލިބިގަތުމަށް މަސައްކަތްކުރާށެވެ. މިގޮތުން ބައެއްފަހަރު އާއިލާގެ މެންބަރެއްގެ ނުވަތަ ރައްޓެއްސެއްގެ އެހީ ލިބިގަނެވިދާނެއެވެ.\n- ވީވަރަކުން ބައްޔާއި ބެހޭ މައުލޫމާތު ހޯދުން: އޭރުން ބަލިމީހާއަށް އެހީތެރިވެވޭނީ ކިހިނެއް ކަންތައްތައް ކޮށްގެންކަން އެގޭނެއެވެ. އަދި ބަލިމީހާއަށް އައިސްދާނެ ބަދަލުތައް ލަފާކޮށް އެފަދަ ކަންކަމަށް ތައްޔާރުވާން ކުރިން އެގޭނެއެވެ.\n- ބަލިޖެހިފައިވާ މީހާ ވީވަރަކުން އެކި ހަރަކާތްތަކުގައި ބައިވެރިކުރުވުން:\nމިގޮތުން ގޭގައި އަދި ގެއިން ބޭރުގައި ކުރެވޭ އެކިކަންކަމުގައި އަމަލީގޮތުން ބަލި މީހާއާއި އެކު ބައިވެރިވެވިދާނެއެވެ. އަދި ވީވަރަކުން ބަލި މީހާއަށް ކުރެވިދާނެ ކަންތައްތައް އެކަނިކުރަން ހިތްވަރުދޭށެވެ. މިސާލަކަށް ހެދުން އެޅުން، ފުނާއެޅުން ފަދަ ކަންތައްތައް އަމިއްލައަށް ކުރުމަށް ބުނެ ހިތްވަރުދެވިދާނެއެވެ.\n- ބަލިޖެހިފައިވާ މީހާގެ އާއިލާގެ ކަންތައްތަކުގައި ބަލިމީހާ އާ މަޝްވަރާކުރުން:\nމިގޮތުން ބަލިމީހާއަށް އުދަގޫކަމެއް ދިމާވެފައިވާނަމަ އެކަމުގެ ޙައްލު ހޯދުމުގައި ބަލިމީހާއަށް އެހީތެރިވެދޭށެވެ.\n- ކުރެވިދާނެ ކަންތައްތަކެއް ކަނޑައެޅުން: މިގޮތުން ކަނޑައަޅާ ކަންތައްތައް ފުރިހަމަކުރެވޭތޯ ބަލާށެވެ. މާގިނަ ކަންތައްތައް ކުރަން ކަނޑައަޅައި ނުކުރެވިދިއުމަކީ އެކަމުގެ ސަބަބުން ބަލިމީހާއަށް ނާއުއްމީދާއި މާޔޫސްކަން ގެނުވާ ކަމެކެވެ.\n- ތިބާގެ ދިރިއުޅުން މުޅިން އެކަމުގައި ހޭދަކޮށްނުލުން: މިގޮތުން ބައެއް ފަހަރު ތިބާގެ ރައްޓަހިންނާއި، ރަހުމަތްތެރިންނާއި، ބައްދަލުކޮށް ކަންކަމާއި ޚިޔާލު ބަދަލުކޮށްލަން ވާނެއެވެ. ތިބާގެ ޙަޔާތުގެ ވަގުތުތައް ހުންނަން ޖެހޭނީ ވަރަށް ރަގަޅަށް ރޭވި، އަތުރާލެވިފައެވެ.\n- އެހެންމީހެއްގެ އެހީހޯދުން: ތިބާއަކީ ބަލިމީހާ ބެލެހެއްޓުމުގެ ޒިންމާ ނަގާމީހާ ކަމުގައިވި ނަމަވެސް ތިބާއަށް ވެސް އެހެންމީހުންގެ އެހީތެރިކަމާއި، އެއްބާރުލުން އެބަލިމީހާ ބަލަހައްޓައި، އަޅާލުމުގައި ބޭނުންވާނެ އެވެ. މިގޮތުން ބަލިމީހާއަށް ދިމާވާ ކަންކަމުގައި ޚިޔާލު ބަދަލުކޮށް އެހީ ހޯދާލުމަށް ގާތް ރަހުމަތްތެރިއެއް ނުވަތަ އާއިލާގެ މެންބަރެއް އިޚްތިޔާރު ކުރެވިދާނެއެވެ.\nއަލްޒައިމާ ބަލިޖެހިފައިވާ މީހަކަށް އަޅާލުމުގައި ކުރިމަތިވާ ބައެއް ގޮންޖެހުންތައް\n- އަލްޒައިމާ ބައްޔަކީ ވަރަށް ތަފާތު ބައްޔެކެވެ. ބައެއް ފަހަރު ބަލިމީހާ އަމިއްލައަށް އާދައިގެ މީހަކު ކަންތައްތައް ކުރާހެން ކޮށްފާނެއެވެ. އަނެއްބައި ފަހަރު ހުރިހާ ކަމެއް އެހެން މީހަކަށް ބަރޯސާކޮށްގެން ހުރެދާނެއެވެ. މިއީ ތަބީޢީގޮތެއްގައި ބަލިޖެހިފައިވާ މީހުންނަށް ދިމާވާ ކަމެކެވެ. ބައެއް ފަހަރު ދެވޭ ބޭހުގެ ސަބަބުން ވެސް ބަލި މީހާއަށް ބަދަލުތައް ގެނުވައެވެ.\n- އަލްޒައިމާ ބައްޔަކީ އޭގެ ޙާލަތު ދުވަހެއް ދުވަހަކަށް ނުރައްކާވަމުން އަންނަ ބައްޔެކެވެ. ބޭސްތައް ބޭނުން ކުރި ނަމަވެސް އެއިން ލުއިކަން ލިއްބައިދެނީ ކުރިމަތިވާ ބައެއް އުދަގޫތަކަށެވެ. ބަލީގެ ޙާލަތު ނުރައްކާވެގެން އަންނަ އައުމަކަށް ބަދަލެއް ނުގެނެއެވެ.\n- ހާސްވެ ކަންބޮޑުވުމަކީ ވަރަށް ގިނައިން ބަލިމީހާ އަށް ކުރިމަތިވާ ކަމެކެވެ. އަދި މިހާލަތުގައި ބަލީގައި ކުރިމަތިވާ އެހެން އުދަގޫތައް އިތުރަށް ގޯސްވެގެންދެއެވެ. މާނައަކީ ނުރައްކާވެގެން ދެއެވެ. އެހެންކަމުން ހާސްވެ ކަންބޮޑުވުން ކުރިމަތިވުމުން ބަލިމީހާއާއި މެދު ކަންތައްކުރާނެގޮތް އެގިފައިހުރުމަކީ މުހިއްމު ކަމެކެވެ.


މިރެއަށްފަހު ދެން ނުފެންނާނެ، ބޭނުމީ ތައްޓާއެކު ނިންމަން: މަޖިއްޓޭ\n12 ނޮވެމްބަރ 2016\nކެޕްޓަން މަޖީދު. މިރޭގެ މެޗަކީ އޭދަފުށީ ޓީމުގެ ޖާޒީގައި އޭނާ ފެންނާނެ އެންމެ ފަހު މެޗު\nމިނިވަން ޗެމްޕިއަންޝިޕް ފައިނަލްގައި މިރޭ ތިމަރަފުއްޓާ ދެކޮޅަށް ނުކުންނަ މެޗަކީ އޭދަފުށީ ޓީމުގެ ޖާޒީގައި އޭނާ ފެންނާނެ އެންމެ ފަހު މެޗުކަމަށާއި ރީތި ނަމަކާއެކު ވަކިވާން ބޭނުންކަމަށް އޭދަފުށީ ޓީމުގެ ކެޕްޓަން ޢަބްދުލް މަޖީދު އިބްރާހިމް (މަޖިއްޓޭ ބުނެފިއެވެ.\nފައިނަލް މެޗުގެ ކުރިން ރޭ “އީޓީ”އާ ވާހަކަދެއްކަމުން އޭނާ ބުނީ ޓީމަށް ކުޅުން ހުއްޓާލަން މިއީ އެންމެ ރަގަޅު ވަގުތުކަމަށް ގަބޫލުކުރާ ކަމަށެވެ.\n“ވަރަށް ގިނަ ދުވަހު ޓީމަށް ކުޅެވިއްޖެ. މިހާރު މިއީ ޒުވާން ކުޅުންތެރިންނަށް ފުރުސަތު ދޭންވީ ވަގުތު، ޓީމު ލީޑް ކުރެވޭވަރުގެ ރަގަޅު ކުޅުންތެރިން އެބަތިބި،” މިދިޔަ އަހަރުވެސް ޓީމުގެ ކެޕްޓަނެއްގެ ގޮތުގައި ހުރި 38 އަހަރުގެ މިޑްފީލްޑަރ ބުންޏެވެ.\nފުޓްބޯޅައަށް ލޯބިކުރާ އޭދަފުށީގެ ސަޕޯޓަރުންނަށް ޔަގީނުންވެސް މިއީ އުފާވެރި ހަބަރަކަށް ނުވާނެއެވެ. މި ލެވަލްގެ ފުޓްބޯޅަ އާއްމުކޮށް ކުޅޭ ކުޅުން ތެރިންނަށްވުރެ މަޖިއްޓޭގެ އުމުރު ތަންކޮޅެއް ދޮށްޓަސް ގިނަބަޔަކަށް އަދިވެސް އެއީ ޓީމުގެ ހީރޯ އެވެ. މެދުތެރެއިން ޓީމު ލައްވައި ކުޅުވުމުގައި އޭނާއަށްވުރެ ތޫނުފިލި ކުޅުންތެރިއަކު އަދިވެސް މަދެވެ. އުނދަގޫ ދަނޑވަޅުތަކުގައި ޓީމުހަމައަކަށް އެޅުވުމުގައި އޭނަގެ ފަރާތުން ފެންނަ ލީޑަޝިޕް ސަތޭކަ އެވެ.\nމުބާރާތުގެ ފައިނަލް ބުރުގައި ގްރޫޕް ސްޓޭޖްގައި ކުޅުނު ފުރަތަމަ މެޗުގައި ލިބުނު އަނިޔާ އަދިވެސް ރަގަޅުނުވާއިރު އެކަން ގިނަ ސަޕޯޓަރުންނަކަށް ނޭނގެ އެވެ. ސެމީފައިނަލްގައި ވަރުގަދަ ފޭދޫއާ ދެކޮޅަށް އަނިޔާގައިހުރެ އޭނާ ދެއްކި ހިތްވަރަކީ އާދައިގެ ކަމެއް ނޫނެވެ. ޓީމު އޮތް ހާލަތުން އެހެން ޗޮއިސް އެއް އޭނާއަށް ނެތީއެވެ. އެކަމަކު ކުޅުންތެރިޔާގެ އުމުރާއި މެޗްގެ ފެންވަރު އަޅާކިޔާއިރު މަޖިއްޓޭއަށް މާބޮޑަށްވެސް ތައުރީފު ހައްގެވެ.\nމަޖިއްޓޭގެ ކިބައިގައި ހުރި ފުޓްބޯޅައިގެ ހުނަރުގެ ވާހަކަ މިތާ އަލުން ދެއްކުމުގެ ބޭނުމެއް ނެތެވެ. މަޖިއްޓޭ ކުޅުނު ޓީމުތަކަށް އޭނާ ހޯދާދީފައިވާ ކާމިޔާބީތަކުގެ ވާހަކަވެސް ސަޕޯޓަރުންނަށް އަލެއް ނޫނެވެ. ބ. އެޓޯލް ފުޓްބޯލް ޗެލެންޖްގެ ފުރަތަމަ މުބާރާތުގައި ގޮއިދޫ ޓީމަށް ކުޅެ ތަށި ހޯދައިދިނެވެ. ޖެހިގެންއައި އަހަރު އެ މުބާރާތުގެ ތަށި އޭދަފުށިން ކާމިޔާބުކުރިއިރު މަޖިއްޓޭއަކީ ޓީމުގެ ކެޕްޓަނެވެ.\nމި ހާހިސާބުން އަދި ނުނިމެއެވެ. އަތޮޅުތަކުގެ މެދުގައި މީގެ ކުރިން ކުޅުނު ފުޓްބޯޅަ މުބާރާތްތަކުގައިވެސް މަޖިއްޓޭގެ ވިދުން އެހާ ގަދަ އެވެ. އެ މުބާރާތުގައި ޅ. ހިންނަވަރު ޓީމަށް ތިން ފަހަރު ކުޅެ އެއް ފަހަރު މުބާރާތުގެ ތަށި މަޖިއްޓޭ ވަނީ އުފުލާލާފަ އެވެ.\nމިދިޔަ އަހަރު އޮތް މިނިވަން 50 މުބާރާތުގެ ޒޯން ސްޓޭޖް ގައި އޭދަފުއްޓާއި ނޮޅިވަރަމް ކުޅެނީ | ފޮޓޯ: ކުޅުދުއްފުށި އޮންލައިން\nތާރީހީ ފައިނަލަކަށް އޭދަފުށި މިރޭ ނުކުންނައިރު މަޖިއްޓޭގެ އެ ތަޖުރިބާއަކީ ޓީމަށް އޮތް އެންމެ ބޮޑު އެއް އެޑްވާންޓޭޖެވެ. ހިންނަވަރު ޓީމާއެކު ހޯދީ ކާމިޔާބީ އަމިއްލަ ރަށު ޓީމާއެކު ތަޖުރިބާކުރަން އޭނާހުރީ ކެތްމަދުވެފަ އެވެ. މިރޭގެ މެޗުގެ ފުރަތަމަ އެގާރައިން މަޖިއްޓޭ ފެނުމުގެ ފުރުސަތު ކުޑަޔަސް މެޗާ ދޭތެރޭ އޭނާ އަށް އޮތް ޔަގީންކަން ކުޑައެއް ނޫނެވެ. ޓީމުގެ ކުޅުންތެރިންނާ ދޭތެރޭ ފުރިހަމަ ޔަގީންކަން އޭނާއަށް އެބައޮތެވެ. ތިމަރަފުށްޓާއެކު ކުރިން ކުޅުނު މެޗާމެދު ފަހަރެއްގައިވެސް ވިސްނާކަށް އޭނާ ބޭނުމެއް ނުވެއެވެ.\n“އަހަރެމެންގެ ޓީމުގެ ގިނަ ކުޅުންތެރިންނަކީ ގަލޮޅު ދަނޑުގައި ކުރިންކުޅެ ތަޖްރިބާ ހޯދާފައި ތިބި ކުޅުންތެރިން، މި ޓީމުގެ ރޫހް ވަރަށް ވަރުގަދަ،” މަޖިއްޓޭ ބުންޏެވެ. އެއަށްވުރެވެސް މަޖިއްޓޭއަށް މިރޭގެ މެޗާދޭތެރޭ ބުޑު އުއްމީދެއް ކުރެވޭ އެހެން ސަބަބެއްވެސް އެބައޮތެވެ،”\nމުޅި ޓީމު މިއޮތީ ހަމަވެފަ، މިއީ އަދި އަލަށް މި މުބާރާތުގައި ހުރިހާ ކުޅުންތެރިން ހަމަވިފަހަރު، އަހަރެން ނޫނީ އިންޖަރީގައި ހުރި ކުޅުންތެރިއަކުވެސް ނެތް. ކޯޗަށް ފުރަތަމަ އެގާރަ ނަގަންވެސް ފަސޭހައެއް ނުވާނެ” ރާއްޖޭގެ އެކި ހިސާބުތަކުގައި ބާއްވާ މުބާރާތްތަކުގައި ކުޅެފައިވާ ތަޖްރިބާކާރު ކުޅުންތެރިޔާ ބުންޏެވެ.\nމިރޭގެ ފައިނަލާ ދޭތެރޭ ބޮޑު ޔަކީންކަމެއްގައި މަޖިއްޓޭ ހުއްޓަސް އޭނާ ތިމަރަފުށި ޓީމް އަންޑަރ އެސްޓިމޭޓެއް ނުކުރެއެވެ.\n“އިންޑިވިޖުއަލް ކުޅުންތެރިންގެ ގޮތުން އަހަރުމެންނަށްވުރެ ކުޑަ ތަންކޮޅެއް ދަށްވިއަސް ޓީމެއްގެ ގޮތުގައި އެމީހުން ވަރުގަދަ، އެޓީމުގެ ދެއަރިމަތިންނާ ކުރިއަށް ކޅެ ކުޅުންތެރިންނާ ދޭތެރޭ އަހަރުމެން ސަމާލު ވާނެ. އެކަމަކު އެމީހުން ހުއްޓުވޭ ވަރުގެ ކުޅުންތެރިން އަހަރެމެންގެ ތެރޭގައި އެބަތިބި” ތިމަރަފުށީ ޓީމާ ގުޅޭ ގޮތުން މަޖިއްޓޭ ބުންޏެވެ.\nމިރޭގެ ކުރިމަތިލުމަށް ނުކުންނައިރު ރިލީޒް ނުލިބުމުގެ ސަބަބުން ޓީމާއެކު ތިމަރަފުށްޓަށް ނުދެވުނު އިތުބާރު ފޯވާދް މުހައްމަދު ފާސިރު (ފާއްޓޭ) ޓީމާ ގުޅުމަކީވެސް މަޖިއްޓޭއަށް އޮތް ބޮޑު ހިތްހަމަޖެހުމެކެވެ.\nމިދިޔަ އަހަރުގެ މުބާރާތުގެ ސެމީފައިނަލްގައިވެސް ކުޅެފައިވާ އޭދަފުށި ޓީމު މިހާ ހިސާބަށް އައުމުގައި ޓީމުގެ މެނޭޖްމަންޓުން ކުރި މަސައްކަތް މަޖިއްޓޭ ފާހަގަކުރަން ބޭނުންވެއެވެ.\n“އަސްލު މިފަހަރުގެ ޓީމުގެ ތަފާތަކަށް އަހަންނަށް ފެންނަނީ ޓީމުގެ އޮފިޝަލުން ކުޅުންތެރިންނަށް ދޭ ސަމާލުކަން، އެންމެ ހަތަރު ފަސް މީހަކު މި ހުރިހާ ކުޅުންތެރިންގެ ހުރިހާ ކަމެއް ބަލަހައްޓައިދެނީ، ކުޅުންތެރިންގެ ފައިގައި އައިސް އަޅައިދޭންޖެހުނަސް ޖާޒީ ދޮންނަންޖެހުނަސް އެމީހުން އެހުރިހާ ކަމެއް އެކޮށްދެމުން އަންނަނީ ވަރަށް ފުރިހަމައެއް،” މެނޭޖްމަންޓުގެ މަސައްކަތުގެ އަގު ވަޒަން ކުރުމުގެ ގޮތުން މަޖީދު ބުންޏެވެ. އެއީ އާއްމުކޮށް މަދުން ނޫނީ ކުޅުންތެރިންގެ ފަރާތުން ނުއިވޭ ވަރުގެ ތައުރީފެކެވެ. މާބޮޑަށްވެސް ހިދުމަތް ރަގަޅީއެވެ.\nމިވީގޮތުން މިރޭގެ މެޗު އެތައް ގޮތަކުން މަޖިއްޓޭއަށާއި ސަޕޯޓަރުންނަށް ހާއްސަވީ އެވެ. ތިރީސް އަހަރަށް ފަހު އޭދަފުށި ގަލޮޅު ދަނޑުގައި ތައްޓަކަށް ވާދަކުރަން ނުކުންނަނީ އެވެ. އަނެއްކޮޅުން އެންމެންގެ “ކެޕްޓަން” މަޖިއްޓޭ އޭދަފުށީގެ ޖާޒީގައި ޓީމާއެކު ފެންނާނެ މިއީ ފަހު ފަހަރެވެ. ހައްތާވެސް ތަށި ހޯދުން މަޖުބޫރު ސަބަބުތަކެވެ. މިކަން ކާމިޔާބުކުރުމަށް މިހާރު ހަމައެކަނި މަދުވަނީ ދަނޑަށް ކުޅިބަލަން ވަންނަ އޭދަފުށީގެ ރައްޔިތުންގެ ސަޕޯޓެވެ. ސަޕޯޓަރުންގެ ހަޅޭކުގެ އަޑުން ކުޅުންތެރިންގެ މަސައްކަތް ސަތޭކަ އިންސައްތަ މަތިކުރެވޭނެކަން މަޖިއްޓޭގެ ކެރިއަރުގައި ވަނީ ތަޖުރިބާ ކޮށްފަ އެވެ. ކުޅުންތެރިން ތިބީ ތައްޔާރަށެވެ. ރަށަށް ގިނަ ކާމިޔާބީ ތަކެއް ހޯދައިދީފައިވާ ކުޅުންތެރިޔާގެ ފެއާވެލް އުފާވެރި އީދަކަށް ހަދަން ސަޕޯޓަރުން ތައްޔާރު ހެއްޔެވެ؟


SunOnline: Masoodhah hamalaa dhin kamah thuhumathukuraa meehaa shareeai nimendhen bandhukohfi\nމަސްއޫދަށް ހަމަލާދިން ކަމަށް ތުހުމަތުކުރާ މީހާ ޝަރީއަތް ނިމެންދެން ބަންދުކޮށްފި\nމުއާވިޔަތު އަންވަރު 26 Oct 2021, 13:51\nދިއެފްއެމްގެ ސީއީއޯ މަސްއޫދު ހިލްމީ: އޭނާއަށް ހަމަލަދިން ކަމަށް ތުހުމަތުކުރާ މީހާ ވަނީ ޝަރީއަތް ނިމެންދެން ބަންދުކޮށްފައި ----\nދިއެފްއެމްގެ ކުރީގެ ސީއީއޯ މަސްއޫދު ހިލްމީއަށް ހަމަލާދީ އިންޒާރުދިން މައްސަލައިގެ ތުހުމަތުގައި ހައްޔަރުކުރި މީހާ ދޫކޮށްލި މައްސަލަ އިސްތިއުނާފް ކުރުމުން, އެމީހާ ޝަރީއަތް ނިމެންދެން ބަންދު ކުރުމަށް ހައި ކޯޓުން އަމުރުކޮށްފިއެވެ.\nސޯޝަލް މީޑިއާގައި އާންމުވި ވީޑިއޯއެއްގައި ފެންނަގޮތުންނަމަ މަސްއޫދު ސައިކަލެއްގައި ދަނިކޮށް އެހެން ސައިކަލެއްގައި އައި މީހަކު ވަނީ އޭނާއަށް ހަމަލާދީފަ، އެތަނުން ފިލާފައެވެ. އެ ހާދިސާ ހިނގާފައިވަނީ އޯގަސްޓް މަހުގެ ތިން ވަނަ ދުވަހުގެ ރޭ 9:13 ހާއިރު ލ. ފޮނަދޫގައެވެ.\nމާރާމާރީ ހިންގި މައްސަލައިގައި އެރޭ ދަންވަރު 02:18 ހާއިރު, ހައްޔަރުކޮށްފައިވަނީ, ލ. ފޮނަދޫ, ދިލްކުސާގެ, އަހްމަދު ޝަމީމް (36) އެވެ.\nދެ ފަހަރެއްގެ މަތިން ބަންދުގެ މުއްދަތު އިތުރުކުރުމަށްފަހު, ފޮނަދޫ މެޖިސްޓްރޭޓް ކޯޓުން ޝަމީމް ވަނީ ދޫކޮށްލާފައެވެ. އެ މައްސަލަ ހައި ކޯޓުގައި އިސްތިއުނާފް ކުރުމުން ކުރިން ނިންމާފައި އޮތީ, ޝަމީމްގެ ބަންދާ ގުޅޭ ގޮތުން, އަލުން ގޮތެއް ނިންމުމަށް ފޮނަދޫ މެޖިސްޓްރޭޓް ކޯޓަށް އަމުރުކޮށްފައެވެ.\nހައި ކޯޓުގެ އަމުރަށްފަހު ވެސް ފޮނަދޫ މެޖިސްޓްރޭޓް ކޯޓުން ނިންމާފައި ވަނީ ޝަމީމް ބަންދުކުރަން ޖެހޭ ސަބަބެއް ނެތް ކަމަށެވެ.\nދެވަނަ ފަހަރަށް ދައުލަތުން އެ މައްސަލަ ހައި ކޯޓުގައި އިސްތިއުނާފް ކުރުމުން އިއްޔެ ހައި ކޯޓުން އަމުރުކޮށްފައިވަނީ ޝަރީއަތް ނިމެންދެން ޝަމީމް, ރިމާންޑް ޖަލެއްގައި ބަންދުކުރުމަށެވެ.\nމީގެ ކުރިން މަސްއޫދުގެ ކާރުގައިވެސް ވަނީ ރޯކޮށްލާފައެވެ. އެކަމުގެ ތުހުމަތު ވެސް ކުރަނީ އަހްމަދު ޝަމީމުއަށެވެ.\nއެމްޑީޕީ އޮފީހުގެ ސެކިއުރިޓީ ބެލެހެއްޓުމަށް އެދިއްޖެ\nސިފައިންގެ މީހަކު ރަހީނުކޮށް ބޮޑެތި އަނިޔާތަކެއް ދީފި\nފުވައްމުލަކުގައި ލައްކައެއްހާ ރުފިޔާ ފޭރިގަނެފި


އިސްކޮށް އުޅޭ 125 މީހެއްގެ ގައިން އެންޓިބޮޑީ ފެނުނު\nކޮވިޑް-19 އިން ރައްކާތެރިވުމަށް ކުރާ މަސައްކަތުގެ އިސް ސަފުގައި ހަރަކާތްތެރިވާ 3،000 އަށް ވުރެން ގިނަ މީހުން ޓެސްޓްކުރިއިރު އޭގެތެރެއިން 125 މީހެއްގެ ހަށިގަނޑުގައި އެންޓިބޮޑީ ހުރި ކަމަށް އޭޑީކޭ އިން މިއަދު ބުނެފި އެވެ.\nAugust 15, 2020 28\nފުރާ މީހުންނަށް ފަސޭހައިން ޓެސްޓްކުރެވޭ ގޮތް ހަދައިފި\nAugust 06, 2020 39\nކޮވިޑް-19 އަށް މާލެ އިން ޕޮޒިޓިވް 10 އަހަރުގެ އަންހެން ކުއްޖަކު މަންމައާ އެކު ބަނޑޮސް ފެސިލިޓީއަށް ގެންދިޔައިރު، ޕޮޒިޓިވް ނުވާ އެ ކުއްޖާގެ ދެ ބޭބެ ވެސް ގެންދިޔަ މައްސަލައެއް ފެންމަތިވެއްޖެ އެވެ.\nކޮވިޑް-19 މާލެ ތެރޭގައި ފެތުރެން ފެށުމާ އެކު އެޅި ރައްކާތެރިކަމުގެ ފިޔަވަޅުތައް ލުއިކުރިތާ އަދި މާ ގިނަ ދުވަހެއް ނުވެ އެވެ. އެކަމަކު ޕޮޒިޓިވްވާ މީހުންގެ އަދަދު ނިސްބަތުން ދަނީ ގިނަވަމުންނެވެ. އިއްޔެ އެކަނި ވެސް 64 މީހުން ޕޮޒިޓިވް ވުމުން، ގިނަ ބަޔަކު އެކަން ސިފަކުރީ ނުރައްކާތެރި އިންޒާރެއްގެ ގޮތުގަ އެވެ.\nއެންޓިބޮޑީ ޓެސްޓު މުހިންމީ މި ހާލަތަށް ފަހު: އަފްއާލް\nކޮވިޑް-19 ދެނެގަތުމަށް ހަދާ ޓެސްޓުތަކުގެ ތެރޭގައި ހިމެނޭ، އެ ބަލި ޖެހި ބަލީގެ އެންޓިބޮޑީ ހަށިގަނޑުގައި ހުރިތޯ ބެލުމަށް ކުރާ ޓެސްޓަކީ މިވަގުތު ބަލި ފެތުރެމުން ދާއިރު މުހިންމު އެއްޗެއް ނޫން ކަމަށާއި، އެ ޓެސްޓު މުހިންމީ މިހާލަތު ރަނގަޅުވުމަށް ފަހު ކަމަށް އޭޑީކޭގެ މެނޭޖިން ޑިރެކްޓަރު އަހުމަދު އަފްއާލް މިރޭ ވިދާޅުވެއްޖެ އެވެ.\nJune 02, 2020 37\nއޭޑީކޭ ހޮސްޕިޓަލުން ކޮވިޑް-19 ގެ ޓެސްޓެއް ހަދައިދެނީ 675ރ. އަށް ކަމަށް ސަރުކާރުން މިރޭ ބުނެފި އެވެ.\nއޭޑީކޭގެ 12 މުވައްޒަފަކު ކޮވިޑަށް ޕޮޒިޓިވްވެއްޖެ\nއޭޑީކޭ ހޮސްޕިޓަލްގެ 12 މުވައްޒަފަކު ކޮވިޑް-19 އަށް އިއްޔެ ޕޮޒިޓިވްވެއްޖެ އެވެ.\nއޭޑީކޭގެ 12 މުވައްޒަފަކު ޕޮޒިޓިވްވެއްޖެ\nމި ދުވަސްވަރު ޑެންގީ ހުމާއި ބޭރަށް ހިންގުން އިތުރު\nރާއްޖޭގެ އެކި ހިސާބުގައި ޑެންގީ ހުމާއި ބޭރަށް ހިންގުމުގެ ރޯގާ މި ދުވަސްވަރު އިތުރުކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން އިއްޔެ ބުނެފި އެވެ.\nފާނަ ބަސަންދު ފެތުރެނީ، ވެކްސިނެއް ނެތް!\nފަސޭހައިން ގައިން ގަޔަށް އަރާ ބައްޔެއް ކަމަށްވާ "ފާނަ ބަސަންދު" ފެތުރެމުންދާއިރު އެ ބަލިން ރައްކާތެރިވުމަށް ޖަހާ ވެކްސިން ރާއްޖޭގައި ނެތް ކަމުގެ ޝަކުވާ ބޮޑުވެއްޖެ އެވެ.\nމީހުން މަދުވުމުން އޭޑީކޭ ފްލޫ ކްލިނިކް ބަންދުކުރަނީ\nހުން ޖެހިގެން ޑޮކްޓަރަށް ދައްކާ މީހުންގެ އަދަދު މަދުވެފައިވާތީ، ހުމަށް ފަރުވާ ދިނުމަށް އޭޑީކޭގައި ހުޅުވި ވަގުތީ ފްލޫ ކްލިނިކް މާދަމާ އިން ފެށިގެން ބަންދު ކުރަން ނިންމައިފި އެވެ.\nރޯގާ ޖެހިގެން ދުވާލަކު 300 މީހުން ފަރުވާ ހޯދާ\nމިހާރު ރާއްޖޭގައި ފެތުރެމުންދާ ހުމުގެރޯގާ އާ ގުޅިގެން ދުވާލަކު 300 އެއްހާ މީހުން، ފަހަކަށް އައިސް ޑޮކްޓަރަށް ދައްކާ ކަމަށް އައިޖީއެމްއެޗުން މިއަދު ބުނެފި އެވެ.\nއިންފުލުއެންްޒާ އޭ އަށް ޕޮޒިޓިވް ވި، އުމުރުން ދުވަސްވީ އަންހެނަކު އޭޑީކޭ ހޮސްޕިޓަލްގައި ރޭ ފަތިހު މަރުވެއްޖެ އެވެ.\nމުހިއްމު ބޭނުމެއްގައި ނޫނީ ހޮސްޕިޓަލަށް ނުދާން އެދެފި\nޑޮކްޓަރަށް ދެއްކުމަށާއި މުހިންމު ބޭނުންތަކުގައި ނޫން ގޮތަކަށް މި ދުވަސްވަރު ހޮސްޕިޓަލްތަކަށް ނުދިއުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އިލްތިމާސްކޮށްފި އެވެ.\nޑެންގީ ހުން ޖެހިގެން ކުޑަ ތިން ކުއްޖަކު އެޑްމިޓްކޮށްފި\nޑެންގީ ހުން ޖެހިގެން ކުޑަ ތިން ކުއްޖަކު އައިޖީއެމްއެޗުގައި އެޑްމިޓްކޮށްފި އެވެ.


Serious koh: Maleehu dhaanvee dhandah!\nމަލީހް "ހޯމް ގާޑަން" ގައި: މަލީހުގެ ދަނޑުގައި ގިނަ އަދަދެއްގެ ބާވަތްތައް ދަނީ ހައްދަމުން\nގިނަ ބަޔަކު ސޯޝަލް މީޑިއާގައި ސައިންސް މިނިސްޓަރު މުހައްމަދު މަލީހާ ކުރާ ސުވާލަކީ އިންޓަނެޓްގެ އަގު ހެޔޮ ކުރާނީ ކޮން އިރަކުން ހެއްޔެވެ؟ ނަމަވެސް މިފަހަކަށް އައިސް މިނިސްޓަރު މަލީހުގެ ޓްވިޓާ ފީޑާއި އިންސްޓަގްރާމްގެ ވޯލަށް ބަލާލުމުން ގާތްގަނޑަކަށް މުޅީން ފެންނަނީ ތަފާތު ބާވަތް ބާވަތުގެ މޭވާއާ ތަރުކާރީ އާއި ގަސްގަހާގެއްސެވެ.\nމިރުހާ ކޮޕީފަތާއި ކަރާ އަދި ޓޮމާޓޯ އާއި ޗެރީ ޓޮމާޓޯ އެވެ. ހާއްސަކޮށް އެކިއެކި ފާޑުފާޑު މިރުހުގެ ފޮޓޯ އެވެ. އެހެންވެ އިންޓަނެޓްގެ އަގަށް ވުރެ މިރުހާއި މޭވާ ތަރުކާރީގެ އަގު މިނިސްޓަރު ކުރެން އަހާލާ ހިތްވެ އެވެ.\nމަލީހުގެ އާއިލާއާ ގާތް ގުޅުމެއް އޮންނަ މީހަކު ބުނި ގޮތުގައި އެއީ މަލީހު އަލަށް ކުރައްވާ ކަމެއް ނޫނެވެ. މާ ކުރިންސުރެ މަލީހަކީ ހޯމްގާޑެނިންއަށް ލޯބި ކުރައްވާ ބޭފުޅެކެވެ. ގޭ ތެރޭގަ އާއި ޓެރަހުގައި އަމިއްލަފުޅަށް ހައްދާ މިރުހާއި މޭވާ އާއި ތާރުކާރީ، ގެ އާއި އާއިލީ ބައެއް ގޭގެއަށް ފުދޭވަރުކޮށް ފޯރުކޮށް ދެއްވަ އެވެ. އަދި ބައެއް ފަހަރު ހިތް އުފަލަށް އެބާވަތަކުގެ ފޮޓޯތައް ސޯޝަލް މީޑިއާއަށް ދޫކޮށްލައްވަނީ އެވެ.\nމަލީހް އޭނާގެ "ހޯމް ގާޑަން" ގައި\nމަލީހް "ހޯމް ގާޑަން" ގައި ހައްދާފައިވާ ފެޝަންފުރުޓް ވެލެއް\nރާއްޖޭގެ ދެކުނުން ނާޒުކު ތިމާވެއްޓެއް އޮތް އެއް ރަށުގެ އަތޮޅު، ދަނޑުވެރި ފުވައްމުލަކަށް އުފަން މަލީހަކީ ދަނޑުވެރި ކަމަށް، ވަކީން ހާއްސަކޮށް ހޯމް ގާޑެނިންއަށް ވަރަށް ބޮޑަށް ލޯބި ކުރައްވާ ބޭފުޅެކެވެ. ތުއްޕުޅު އިރު އޭނާގެ ކާފައާއެކުގައި ވެސް ދަނޑަށާއި އަލަ އޮޅުތަކަށް ވަޑައިގެން އުޅުއްވެވި އެވެ. ކާފާއާއެކު އަލަ ކައްޓަލަ އާއި ބިލަތާއި އެ ނޫންވެސް ދަނޑުވެރި އެކި ބާވަތްތައް އުފައްދަން ކާފައާއެކު ދަނޑަށް ވަޑައިގެންނެވި އެވެ. އެހާ ހިސާބުން ފެށިގެން ވެސް މަލީހްގެ ޝައުގުވެރިކަން ދަނޑުވެރިކަމަށް އޮވެ އެވެ. ކާފަގެ ދަނޑުވެރި ބައެއް މުޑުވައްތައް މިހާރުވެސް މަލީހު ގެންގުޅުއްވަ އެވެ.\nދެހާސް ފަސްވަނަ އަހަރު ކިޔަވާ ވިދާޅުވަން މަލީހު އެމެރިކާގައި ހުންނެވި ދުވަސްވަރު ވެސް ހޯމް ގާޑެނިންއާ ދުރަށް ވަޑައެއް ނުގަންނަވަ އެވެ. އަދި އެވަރުން ނުފުދޭތީ އެމެރިކާގައި އޭނާ ދިރުއުޅުއްވި އިމާރާތުގެ ކުރިމަތީ އޮތް ހުސް ބިމެއްގައި ކަރާ ހެއްދޭތޯ ވަރަށް މަސައްކަތް ކުރެއްވި އެވެ.\nމަލީހް "ހޯމް ގާޑަން" ގައި އެންމެ ގިނައީ މިރުސް\nދެ ވައްތަރެއްގެ ކަރާ އޮށް ހޯއްދަވައި އެމެރިކާގެ އެ ބިމުގައި އިންދާ ރޯ ކުރެއްވޭތޯ ކުރެއްވި މަސައްކަތުން ކަރާ ލިބޭ ވަރެއް ނުވި އެވެ. އެހެން ނަމަވެސް އެ މަސައްކަތުގައި ދެމި ހުންނެވި އެވެ. ތިން އަހަރު އެމެރިކާގައި ހޭދަ ކުރިއިރު ވެސް ފޫހިކަމެއް ނެތި އެ މަސައްކަތުގައި ވަގުތު ހޭދަކުރެއްވި އެވެ. އެ ވެޔޮތަކުން ނުކުތީ މާ އެކަންޏެވެ. މާ ޖޯޑު ކުރުމުން ވެސް ނަތީޖާއެއް ނައެވެ.\n"އޭރު އެ މަަސައްކަތް އަޅުގަނޑު ކުރީ ދިރިއުޅެމުންދިޔަ އެކޮމަޑޭޝަން ކުރިމަތީ އޮތް ހުސް ބިމެއްގައި. ނަމަވެސް ތިން އަހަރުވީއިރު ވެސް ކަރާ ކާކަށް ނުލިބުނު... ނަމަވެސް މާ އަޅާ، ވެޔޮ ގަނޑު ވެސް ވަރަށް ބޮޑުވި. އެއީ ވަރަށް ޝައުގުވެރި ކަމަކަށް އަޅުގަނޑަށް އޭރުވެސް ވި!" މަލީހު ވިދާޅުވި އެވެ\nމިނިސްޓަރު މަލީހް "ހޯމް ގާޑަން" ގައި ޖަބުރޯލް ގަހެއް އިންދާފައި: ހުރިހާ ގަހެއްވެސް ހައްދަނީ ޕޮޓްގައި\nސޯޝަލް މީޑިއާގައި މިހާރު މަލީހް އާންމު ކުރަމުން ގެންދަނީ މުޅީން ވެސް އޭނާގެ "ހޯމް ގާޑަން" ގެ ފޮޓޯތަކެވެ. އެ ގޮތަށް އެ މަސައްކަތް ކުރައްވަމުން ގެންދަވާތާ މިހާރު ހަ އަހަރު ވެއްޖެ އެވެ. އަދި މިހާރު މަލީހްގެ "ދަނޑު" ވަނީ ވަރަށް ފުޅާކޮށް ބޮޑުވެެސް ކޮށްފަ އެެވެ.\nމިދިޔަ ހަ އަހަރުގެ ތެރޭގައި 10 ބާވަތެއްގެ ތަކެތި ހައްދަން މަލީހު މަސައްކަތް ކުރެއްވި ވެއެވެ. އޭގެ ތެރެއިން ބައެއް ބާވަތްތައް ވަރަށް ރަނގަޅަށް ހެއްދި ކާން ވެސް ލިބުނެވެ. އަދި އެކުއެކީގައި ބީންސް ފަދަ ތޮޅީގެ ގިނަ ބާވަތްތައް ހެއްދުމުގެ މަސައްކަތާއި ދަނޑު ހައްދަން މޮޅު ފަސް އުފެއްދުމުގެ މަސައްކަތް ވެސް މަލީހް އަލަށް ފެއްޓެވި އެވެ.\nމަލީހްގެ "ދަނޑު" ގެ 60 ގަހެއްގައި އިއްޔެއާ ހަމައަށް ވެސް އޮތީ މިރުސް އަޅާ ބަރާވެފަ އެވެ. އަދި 160 ކޮޕީފަތް ގަސް މިހާރު ވެސް ފަތް ކަނޑާ ވަރަށް ހެދިފައި އެބަހުއްޓެވެ. ވިއްސަކަށް ޓޮމާޓޯ ވެޔޮގަނޑުގައި ޓޮމާޓޯ ދޮންވެ ފައްކާވެފައި ވެއެވެ.\nމަލީހް "ހޯމް ގާޑަން" ގައި ހައްދާފައިވާ ޗެރީ ޓޮމާޓޯ\nދަނޑިއަލުއްވާއި ކޮޕީ އާއި ރޮކްމެލަނާއި ހަނީޑިއު އާއި ބަރަބޮލާއި ޕެޝަންފުރުޓާއި އަނބާއި ކަންކުން އާއި އޮޅުއަލަ އާއި ދަނބާއި ލެޓިއުސް މިއީ ހައްތަހާވެސް މަލީހްގެ "ދަނޑު"ގައި ހިމެނޭ ބާވަތްތަކެވެ.\n"ދަނޑި އަލުވި އެންމެ ފަހުން [ހައްދަން] މި ފަށައިގަތީ... އަނބު މިހާރު ވެސް އޮތީ އަޅާފައި. މިހުރިހާ ބާވަތެއް ވެސް އަޅުގަނޑު ހައްދަނީ ޕޮޓްގައި. ޗެރީ ޓޮމާޓޯ އައި މިރުހާއި ކޮޕީފަތް އެންމެ ގިނައިން މި ހެއްދެނީ. އެ ބާވަތްތައް އާއިލާގެ ގޭގެއަށް ވެސް ކޮންމެ ދުވަހަކު ވެސް ލިބެމުން ދާނެ... އެހެންވީމަ ވަރަށް ރަނގަޅަށް މި މަސައްކަތް މިދަނީ ކުރެވެމުން." މަލީހު ވިދާޅުވި އެވެ. "އަޅުގަނޑު ބޭނުން ވަރަށް ފުޅާ ދާއިރާއެއްގައި ޗެރީ ޓޮމާޓޯގެ ހެއްދުމުގެ މަސައްކަތް ކުރަން. އެންމެ ބޮޑު ހިތްހަމަ ޖެހުމަކީ މިއީ އަމިއްލައަށް އަދި އެއްވެސް ބޭހެއް ބޭނުން ނުކޮށް ހައްދާފައިވާ ތާޒާ އެއްޗެއްސަށްވުން."\nމިނިސްޓަރު މަލީހް "ހޯމް ގާޑަން" ގައި އެންމެ ގިނައީ މިރުސް\nތަރުކާރީ މޭވާގެ އިތުރުން މާމެލާމެލީގެ ބައެއް ބާވަތްތައް ވެސް މަލީހު ހައްދަ އެވެ. މަދުވަމުންދާ ބޯގަންވިލާ އާއި މިހާރު ތަދުވެފައިވާ ހުވަނދުމަލާއި ބަޓާޕީ ފްލާވާ ވެސް ހައްދަ އެވެ. އޭގެ ތެރެއިން ބަޓާޕީ މަލުގެ ސަޔަކީ ބެންކޮކުގައި ވަަރަށް މަޝްހޫރު މީރު ބުއިމެކެވެ. މިހާރު މަލީހަށް ވެސް އޭނާ އަމިއްލަފުޅަށް ހެއްދި ބަޓާޕީ ގަހުގެ މަލުގެ ސައިތައްޓެއް ލިބެ އެވެ.\nބަޓާޕީ ފްލާވާ: މިއީ މީރު ބުއިމެއް ތައްޔާރުކުރެވޭ މަލެއް ކަމަށް މަލީހް ވިދާޅުވި\n"ވަރަށް މީރު ބުއިމެއް ބަޓާޕީ މިއީ. އެހެންވީމަ އަދިވެސް ބުނެލަން އޮތީ ވަރަށް ކާމިޔާބޭ މި މަސައްކަތް. މުޅި އާއިލާއަށް ބޭނުން ކުރެވޭ ވަރަށް ބައެއް ބާވަތައް މިދަނީ ހައްދަމުން. އެ ބާވަތްތައް ވަރަށް ތާޒާކޮށް އެބަ ލިބޭ!"\nމަލީހް އެނާގެ "ހޯމް ގާޑަން"ގައި: ގިނަ އަދަދަކަށް ކޮޕީފަތް ހައްދާފައިވޭ\nމަލީހު ގެންދަވަނީ އިންޓަނެޓް މެދުވެރިކޮށް އިތުރު މައުލޫމާތު ހޯއްދަވައި ކުދިކުދި ތަންކޮޅުކޮޅުގައި ދަނޑުވެރިކަން ކުރެވޭނެ ގޮތްތައް ޓެސްޓް ކުރައްވަމުންނެވެ. ރާއްޖެއާއި ތައިލޭންޑައި އެމެރިކާ އައި ޖަޕާން ފަދަ ގައުމުތަކުން އެކި ބާވަތްތަކުގެ އޮށް ގެންނަވައި ދަނޑު ހެއްދުމުގެ މަސައްކަތް ވެސް ކުރައްވަ އެވެ.\n"އަޅުގަނޑު ބޭނުންވަނީ ވަރުގަދަ ގްރީން ހައުސްއެއް ތައްޔާރު ކުރަން."\nމަލީހް "ހޯމް ގާޑަން" ގިނަ އަދަދަކަށް ކޮޕީފަތް ހައްދާފައިވޭ\nމަލީހްގެ "ދަނޑު" ގެ ތެރޭގައި ދޫންޏާ، މަސް ވެސް ގެންގުޅުއްވަ އެވެ. އަދި ގުރުވަ އާލާ ކުރުމުގެ މަސައްކަތެއް ވެސް ފައްޓަވައިގެން ތަޖުރިބާ ކުރައްވަ އެވެ.\nމަލީހް "ހޯމް ގާޑަން" ދޫނިވެސް ގެންގުޅޭ\nމަލީހް "ހޯމް ގާޑަން" ގައި މާމެލާމެލިވެސް ހައްދާފައި ހުރޭ\nމަލީހުގެ "ހޯމް ގާޑަން" ވަނީ ސޯޝަލް މީޑިއާގައި މީހުންގެ ޝައުގުވެރިކަން ހޯދާފަ އެވެ. އޭނާގެ މެސެޖަކީ ޖާގަ އޮތް މިންވަރަކުން ކޮންމެ މީހަކުވެސް ކޮންމެވެސް ބާވަތެއް ގޭގައި ހައްދާށޭ އެވެ. ދުޅަހެޔޮ ސިއްހަތަކަށްޓަކައި ތާޒާ މޭވާއާއި ތަރުކާރީ މުހިންމު ކަން ބޮޑުއިރު އެފަދަ ބާވަތްތައް ގޭތެރޭގައި ހައްދައިގެން ކާން ލިބޭތޯ ބަލާށޭ އެވެ.\nމަލީހް "ހޯމް ގާޑަން" ގައި 10 ބާވަތެއްގެ ގަސް ހައްދާފައިވޭ\n"އަޅުގަނޑު ދެކޭ ގޮތުގައި ކޮންމެ މީހަކުވެސް ޖާގަ އޮތް މިންވަރަކުން މިކަން ކުރަންޖެހޭ. އެންމެ ކުޑަމިނުން އާއިލާއަށް ބޭނުން ކުރެވޭ މިންވަރަށް ބައެއް ތަކެތި އެބަ ހެއްދެންޖެހޭ!"\nރާއްޖޭގެ ބައެއް ކުދި ރަށްރަށްވުރެ މަލީހުގެ "ހޯމް ގާޑަން" ފެހި ވެފައި މުއްސަންޖޭ ބުނެފިއްޔާ އެ ދޮގެކޭ ނުބުނާނެ މީހުން ވެސް އުޅޭނެ އެވެ. މިރުހުގެ ވެސް ގިނަ ބައިވަރު ވައްތަރު ގެންގުޅުއްވަ އެވެ. ކޮޕީފަތާއި ކަރައާ މެލަން އަދި ޓޮމާޓޯއާއި ޗެރީ އަކީ އެންމެ ތިޔާގި ބާވަތްތަކެވެ.\nމަލީހް "ހޯމް ގާޑަން" އެންމެ ގިނައީ މިރުސްގަސް\nބައެއް މީހުން ތަފާތު ހޭޝްޓެގްތަކާއެކު މަލީހާ ސަމާސާ ކޮށްލާފައި ހުންނަ އިރު އެތައް ބައެއްގެ ތަރުހީބާ ތައުރީފުވެސް މި މަސައްކަތަށް ލިބެއެވެ. އަދި ސަމާސާކަން ބޮޑު ބައެއް މީހުންގެ ނަޒަރުގައި ރައީސް އިބްރާހިމް މުހައްމަދު ސޯލިހުގެ ކެބިނެޓުން މަލީހަށް ދޭންވީ ސައިންސް މިނިސްޓްރީއެއް ނޫނެވެ. ދަނޑުވެރިކަމާ ބެހޭ މިނިސްޓްރީ އެވެ. ސީރިއަސްކޮށް ދަނޑުވެރި ކަމާބެހޭ މިނިސްޓަރަކަށް މަލީހް ސަޅި އެވެ.\nމުހައްމަދު މަލީހު ޖަމާލް ދަނޑުވެރިކަން އަދި ކިޔާލާން


Beynumee Deepika kahala meehakaa kaiveni kuran: Kartik\nއެކްޓަރު ކާރްތިކް އާރްޔަންގެ ހިތުގައި ދީޕިކާ ޕަދުކޯން އަށް ހާއްސަ ކަމެއް އަބަދުވެސް އޮވެ އެވެ. ދާދި ފަހުން އޭނާ ބޭއްވި އިންސްޓަގްރާމް ލައިވް ސެޝަނެއްގައި ވެސް ކާރްތިކް ވަނީ ދީޕިކާ އަށް އޮންނަ ގަދަރު ބަޔާން ކޮށްދީފަ އެވެ. މި ސެޝަންގައި ކާރްތިކް ބުނި ގޮތުގައި އޭނާ ކައިވެނި ކުރަން ބޭނުމީ ވެސް ދީޕިކާ ކަހަލަ އަންހެން ކުއްޖަކާ އެވެ. ސަބަބު ވެސް އޭނާ ބުންޏެވެ. "ފިރިމީހާ އާ މެދު ފަޚުރުވެރިވެ އެންމެންނަށް އޭނާ ދައްކާތީ" އެވެ.\nދީޕިކާ އާއި ރަންވީރު ސިންގް ކައިވެނި ކުރިތާ މިހާރު ދެ އަހަރު ފުރެން ދާއިރު ވަރަށް ގިނައިން ސޯޝަލް މީޑިއާގައި ރަންވީރުގެ ފޮޓޯ ދީޕިކާ ޝެއާ ކުރެ އެވެ.\nމި ސެޝަންގައި ކާރްތިކް އާ މީހަކު ކުރި އަނެއް ސުވާލަކީ ކެޓުރީނާ ކައިފް އާއެކު ފިލްމެއް ކުޅޭނީ ކޮން އިރަކުންތޯ އެވެ؟ ޖަވާބުގައި ކާރްތިކް ބުނީ ދީޕިކާ އާއެކު އޭނާ ފެންނަލެއް މާ ރީތިކަމަށް ގަބޫލުކުރާ ކަމަށެވެ. އަދި އެމީހުން އެކުގައި ސްކްރީނުން ބަލާލަން ޝައުގުވެރިވާނެތޯ ފޭނުންނާ ކާރްތިކް ސުވާލު ކުރި އެވެ. އަދި އޭނާއަށް މި ސުވާލުގެ ޖަވާބު ފޮނުވުމަށް ވެސް ފޭނުން ކިބައިން ކާރްތިކް އެދުނެވެ. އަދި ދީޕިކާ އާއެކު އޭނާއަށް ފިލްމެއް ކުޅެން ލިބޭތޯ މަސައްކަތް ކޮށްދިނުމަށް ވެސް އެދުނެވެ.\nދީޕިކާ އާއެކު ކާރްތިކް ފިލްމެއްގައި އަދި މަސައްކަތް ކޮށްފައި ނުވިޔަސް ދެ މީހުންގެ އެކުވެރިކަން ވަނީ ވަރަށް ބޮޑަށް ބަދަހިވެފަ އެވެ. ސޯޝަލް މީޑިއާގައި ވަރަށް ގިނައިން ދެ މީހުން އެކި ކަހަލަ މަޖާ ވާހަކަތައް އަބަދުވެސް ދައްކާފައި ހުރެ އެވެ. އަދި ކާރްތިކްގެ "ޕަތީ ޕަތުނީ އައުރް ވޯ"ގެ ޕްރޮމޯޝަން ދުވަސްވަރު އެ ފިލްމުގެ ދީމޭ ދީމޭ" ލަވައިގެ ހުކް ސްޓެޕް ދަސްކޮށްދިނުމަށް ދީޕިކާ ކާރްތިކް ކިބައިން އެދުމުން ކާރްތިކް ވަނީ ދީޕިކާ ކޮންމެވެސް ބޭރު ގައުމަކަށް އައިސް އެއާޕޯޓުން ނުކުތް ވަގުތު އެ ތަނަށް ގޮސް އޭނާއަށް އެ ސްޓެޕް ދަސްކޮށްދީފަ އެވެ. މި ދެ ތަރިން ވަނީ އެއާޕޯޓަށް އެ ވަގުތު އެއްވެ ތިބި ޕަޕަރާޒީންނާއި ފޭނުންގެ ކުރިމަތީގައި އެ ލަވައިގެ ބައެއް ސްޓެޕްތައް ވެސް ދައްކާލާފަ އެވެ.\nދާދިފަހުން ސޯޝަލް މީޑިއާގައި ކާރްތިކް ފޭނުންނާ ކުރި ސުވާލަކަށް ވެސް ދީޕިކާ ޖަވާބުދިނެވެ. ކާރްތިކް އެހީ އޭނާ ތުނބުޅި ބާލަންވީތޯ ނުވަތަ މިހާރު ހުރި ގޮތަށް ބަހައްޓަންވީތޯ އެވެ. ދީޕިކާ ވަގުތުން "އާނއެކޭ ބާލާށޭ ފެންނަނީ" ބުނެ ޖަވާބު ދީފައި ވެއެވެ.\nކާރްތިކް އެންމެ ފަހުން ސްކްރީނުން ފެނިފައިވަނީ އިމްތިޔާޒު އަލީގެ "ލަވް އާޖް ކަލް" އިން ސާރާ އަލީ ޚާނާ އެކުގަ އެވެ. މި ފިލްމު ބޮކްސް އޮފީހުގައި މާ ރަނގަޅަށް ހިނގާފައެއް ނުވެ އެވެ.\nދީޕިކާ އެންމެ ފަހުން ކުޅުނީ "ޗަޕާކް" އެވެ. މި ފިލްމުގެ ވިޔަފާރި ރަނގަޅު ނޫން ނަމަވެސް ކްރިޓިކްސްގެ ތައުރީފު ވަރަށް ބޮޑަށް ވަނީ ލިބިފަ އެވެ.\nކާތިކް އާރްޔާން ދިޕިކާ ޕަދުކޯން


ދަރިފުޅު ބޮޑުކުރަން އެންމެ ރަނގަޅު ގައުމަކީ މިއީ – Dhen.mv\nދަރިފުޅު ބޮޑުކުރަން އެންމެ ރަނގަޅު ގައުމަކީ މިއީ\nދެން އެމްވީ February 21, 2020 - 1:33 pm\nދަރިފުޅު ތަރުބިއްޔަތުކޮށް ބޮޑުކުރުމަކީ މައިންބަފައިންގެ އެންމެ ބޮޑު އެއް ޒިންމާއެވެ. ކޮންމެ މަޔަކު ވެސް އަދި ބަފަޔަކު ވެސް އެބައެއްގެ ދަރިން ރަނގަޅު ގޮތުގައި ބޮޑު ކުރުމަށް ބޮޑެތި ގުރުބާނީތަކެއް ވެއެވެ.\nޑަބްލިޔުއެޗްއޯ އާއި ޔުނިސެފް ގުޅިގެން ދަރިން ބޮޑުކުރުމަށް އެންމެ ރަނގަޅު ގައުމުތައް މިވަނީ ދިރާސާކޮށްފައެވެ. މި ދިރާސާގައި 180 ގައުމެއް ދިރާސާކޮށްފައިވާއިރު މި 180 ގައުމުގެ ތެރެއިން އެންމެ ރަނގަޅު ކަމަށް ހޮވިފައިވަނީ ނޯރވޭ އެވެ. ދެވަނަ ސައުތު ކޮރެއާ ހޮވުނުއިރު ކުދިން ބޮޑު ކުރުމަށް ތިން ވަނައަށް އެންމެ ރައްކާތެރި ގައުމަކަށް ހޮވިފައިވަނީ ނެދަރލެންޑްސް އެވެ.\nމި ދިރާސާގައި ބަލާފައިވާ ކަންތައްތަކަށް ބަލާއިރު ކުދިން ސްކޫލުގައި ހޭދަކުރާ އަހަރުގެ އަދަދާއި ، ނިއުޓްރިޝަނަލް ޑާޓާ، ކުދިން ގެ ސަވައިވަލް ރޭޓް އަދި ޅަ އުމުރުގައި މާބަނޑު ވާ މިންވަރު ފަދަ ކަންކަން ހިމެނެއެވެ.\nތައުލީމާއި ނިއުޓްރިޝަން އިން މަތިން ޕޮއިންޓް ލިބުނު ގައުމުތަކުން ވެސް ކާބަން އެމިޝަން ލެވެލް މަތިކަން ވެސް މި ރިޕޯޓުގައި ފާހަގަކޮށްފައިވެއެވެ.\nގަލޮޅު ގެއެއްގެ ތެރެއިން މީހަކު ނިޔާވެފައި އޮއްވާ ފެނިއްޖެ


Adhuham Ah Hukum Kurun Maadhamaa އަދުހަމަށް ހުކުމް ކުރުން މާދަމާ – Huvadhoo News Adhuham Ah Hukum Kurun Maadhamaa Huvadhoo News\nއަދުހަމަށް ހުކުމް ކުރުން މާދަމާ\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދަށް މިދިޔަ މެއި މަހުގެ ހަވަނަ ދުވަހު ދިން ހަމަލާގައި ބައިވެރިވި ކަމަށް އިއުތިރާފް ވެފައިވާ އަދުހަމް އަހުމަދު ރަޝީދަށް ހުކުމް ކުރަން ބާއްވާ އަޑުއެހުން މާދަމާ ތާވަލުކުރަން ނިންމައިފިއެވެ.\nއަދުހަމްގެ މައްޗަށް ދައުލަތުން ވަނީ މި މައްސަލައާއި ގުޅިގެން ހަތަރު ދައުވާއެއް ކޮށްފައެވެ. އެއީ ޓެރަރިޒަމްގެ އަމަލެއް ކުރުން، ޓެރަރިޒަމްގެ އަމަލެއް ކުރަން ރޭވުން، ތޫނު އެއްޗެއް ނުވަތަ ނުރައްކާތެރި ހަތިޔާރެއް ބޭނުންކޮށްގެން ގަސްތުގައި މީހަކު މަރާލަން އުޅުން އަދި ޓެރަރިސްޓް ޖަމާއަތަކަށް ތާއީދުކުރުމުގެ ދައުވާއެވެ. އެހެން ނަމަވެސް ދައުލަތާއެކު ހަދާފައިވާ ކުށުގެ އިއުތިރާފް އެއްބަސްވުމުގެ ދަށުން، އަދުހަމަށް ކުރި ހަތަރު ދައުވާގެ ތެރެއިން ދެ ދައުވާ އުނިކުރިއެވެ. އަދި އުފުލީ ނިރުބަވެރި އަމަލެއް ކުރި ކުށުގެ ދައުވާއާއި ނިރުބަވެރި ޖަމާއަތަކަށް ތާއީދު ކުރި ކަމުގެ ކުށުގެ ދައުވާ އެކަންޏެވެ.\nއެގޮތުން ޕަބްލިކް ޕްރޮސެކިއުޓަރު އަހްމަދު ޝަފީއު ވިދާޅުވި ގޮތުގައި، ސިއްރުން ކުރިއަށް ގެންދާ މި ޝަރީއަތުގެ އަޑުއެހުންތައް މިއަދު ވަނީ ނިމިފައެވެ. އަދި އަންނަ އަންގާރަ ދުވަހު ހުކުމް އިއްވަން އަޑުއެހުމެއް ބާއްވަން ނިންމާފައިވާ ކަމުގައެވެ.\nއަދުހަމަށް ކުރި ހަތަރު ދައުވާ ސާބިތުވެއްޖެނަމަ އޭނާއަށް 37 އަހަރުގެ ޖަލު ހުކުމެއް އާދެއެވެ. އެކަމަކު އެއިން ދެ ދައުވާއެއް އެކަނި އުފުލުމުން އޭނާގެ މައްޗަށް އަންނާނީ 23 އަހަރުގެ ޖަލު ހުކުމެކެވެ.\nއިއްޔެ ކުރިއަށް ދިޔަ އަޑުއެހުމުގައި މައްސަލަ ބައްލަވާ ގާޒީ ވެސް ނިންމަވާފައި ވަނީ އަވަސް ނިޔާގެ ދަށުން ދެން ބާއްވާ އަޑުއެހުމެއްގައި އަދުހަމަށް ހުކުމް އިއްވުމަށެވެ.\nއަދުހަމްގެ އިތުރުން، މއ. ފޭރުގެ މުޖާޒް އަހުމަދުއާއި، ގއ. ކޮނޑޭ ފޮޅޭމާ ތަހުމީން އަހުމަދުއާއި، ނ. މަނަދޫ ނޫރީގެ އަލީ ހައިޝަމްގެ މައްޗަށް ދައުވާ ކުރަން ވެސް ޕީޖީން ނިންމާފައިވެއެވެ.


Thauleemee Gaanoonu:4Aharaa 16 Aharaa Dhemedhuge Kudhin School Ah Dhiun Laazimu - Vaguthu\nތައުލީމީ ގާނޫނާ އެކު ހަތަރު އަހަރާއި 16 އަހަރާއި ދެމެދުގެ ކޮންމެ ކުއްޖަކު ސްކޫލަށް ދިއުން ލާޒިމްވާނެ ކަމަށް އެޑިއުކޭޝަން މިިނިސްޓަރު އައިޝަތު އަލީ ވިދާޅުވެއްޖެއެވެ.\nއެޑިއުކޭޝަން މިނިސްޓްރީން މިއަދު ބޭއްވި ނޫސްވެރިންގެ ބައްދަލުވުމުގައި މިނިސްޓަރު އައިޝަތު އަލީ ވިދާޅުވީ ރައީސް އިބްރާހިމް މުހައްމަދު ސޯލިހް ތަސްދީގު ކުރެއްވި ތައުލީމީ ގާނޫނާ އެކީގައި ތައުލީމީ ނިޒާމަށް ހެޔޮ ބަދަލުތަކެއް އަންނާނެ ކަމަށެވެ.\nމި ގާނޫނުގައި ހުރި މުހިންމު ނުކުތާތައް ފާހަގަކުރައްވައި މިނިސްޓަރު ވިދާޅުވީ، ރާއްޖޭގައި ދިރިއުޅޭ ކޮންމެ މީހަކަށް އެއްވެސް ތަފާތުކުރުމެއް ނެތި ލިބެން ޖެހޭ ހައްގުތަކެއް ބިލުގައި ކަނޑައަޅާފައިވާ ކަމަށެވެ. އެގޮތުން ޕްރީސްކޫލް ތައުލީމާއި ފަށާ ތައުލީމް އަދި ސާނަވީ ތައުލީމް، އަދި މަތީ ސާނަވީ ތައުލީމް އެއްވެސް ތަފާތުކުރުމެއް ނެތި އުނގެނުމުގެ ހައްގު ކޮންމެ ދިވެއްސަކަށްވެސް މި ގާނޫނުގެ ތެރެއިން ލިބޭނެ ކަމަށް މިނިސްޓަރު ވިދާޅުވިއެވެ.\nމީގެ އިތުރުން މުޅި ހަޔާތުގައި ތައުލީމް ހާސިލްކުރުމުގެ ހައްގާއި އަބަދުވެސް އުނގެނުމުގެ ހަައްގު އަދި މަދަރުސީ ނިޒާމުގެ ތެރެއިން މަސައްކަތްތެރިކަމުގެ ނިޒާމް އުނގެނުމުގެ ހައްގުވެސް ލިބޭނެ ކަމަށް މިނިސްޓަރު ފާހަގަކުރެއްވިއެވެ. އަދި ގާނޫނުގައި ހާއްސަ އެހީއަށް ބޭނުންވާ ކުދިންނަށް ތައުލީމް ހާސިލްކުރުމުގެ ފުރުސަތު ދިނުން ވެސް ހިމެނޭ ކަން މިނިސްޓަރު ފާހަގަ ކުރެއްވިއެވެ.\n"މި ގާނޫނުގައި މަޖުބޫރު ތައުލީމްގެ އުމުރުފުރާ ކަނޑައަޅާފައި އެބަ އޮތް. އެގޮތުން އުމުރުން ހަތަރު އަހަރާއި 16 އަހަރާ ދެމެދުގެ ކުދިންނަށް ހިލޭ ފަށާ ތައުލީމް އަދި ސާނަވީ ތައުލީމް ފޯރުކޮށްދޭނެ. ގްރޭޑް 10 އަކާއި ހަމަޔަށް ހިލޭ ތައުލީމް ފޯރުކޮށްދެވޭނެ" އައިޝަތު ވިދާޅުވިއެވެ.\nމިނިސްޓަރު ވަނީ މިފަދަ ގާނޫނެއް ހެދިގެން ދިއުމަކީ މުހިންމުކަމެއް ކަމަށް ފާހަގަ ކުރައްވއަިފައެވެ. މިނިސްޓަރު އައިޝަތު ވިދާޅުވީ، ތައުލީމްގެ މައިގަނޑު އަސާސްތައް މިގޮތަށް ލިޔެވިފައި އޮތުމުން ހުރިހާ އެންމެންނަަށް މިކަންކަން މާނަކުރުމުގައި އެއްގޮތަކަށް އަމަލުކުރެވޭނެ ކަމަށެވެ.\nއަދި މި ގާނޫނު ފާސްވެގެން މި ދަނީ ރައްޔިތުންގެ މަޖިލީހުގެ ބޮޑު އަޣުލަބިއްޔަތެއް ލިބިގެން ކަމަށާއި، އެހެން ކަމުން މިކަމުގައި ރައްޔިތުންގެ ބައިވެރިވުން ބޮޑު ކަމަށް މިނިސްޓަރު ފާހަގަކުރެއްވިއެވެ.\nއަދި ތައުލީމީ ނިޒާމަށް ވެސް ހަރަދު ކުރަމުން އަންނަނީ ރައްޔިތުންގެ އަތުން ނަގާ ޓެކްސް ފައިސާއިން ކަަމަށް ވީ ހިނދު، މި ގާނޫނުގައި އެއްވެސް ކަމެއް ނުރަނގަޅު ގޮތެއްގައި ތަންފީޒު ކުރަމުންދާ ނަމަ ރައްޔިތުންނަށް ކޯޓުތަކަށް ގޮސް މިކަމާ ގުޅޭ ގޮތުން ފައިސަލާ ކުރުމުގެ ހައްގު އޮތް ކަމަށާއި، އަދި މިކަމަށް ކަމާބެހޭ ވުޒާރާތައް ޒިންމާކުރުމުގައި ރައްޔިތުންނަށް ބާރު ލިބިގެންވާ ކަމަށް މިނިސްޓަރު ފާހަގަކުރެއްވިއެވެ.\nއަދި މިކަންކަން ގާނޫނެއްގައި ލިޔެވިފައި އޮތުމުން އެކަމަކީ ބަދަލު ކުރެވޭނެ ކަންކަން ކަމުގައި ނުވުން ވެސް އެއީ މިފަދަ ގާނޫނެއް އެކުލަވާލުމުގެ މުހިންމުކަމުގެ ތެރޭގައި ހިމެނޭ ކަމެއް ކަމަށް މިނިސްޓަރު އައިޝަތު ފާހަގަކުރެއްވިއެވެ.\n"ރަނގަޅު ގާނޫނެއް އޮވެއްޖެ ކަމުގައިވާ ނަމަ ކޮންމެ ސަރުކާރެއް އައި ކަމުގައި ވިޔަސް މި ކަންކަން ރަނގަޅަށް ތަންފީޒުވެގެން ދާނެ" މިނިސްޓަރު އައިޝަތު ވިދާޅުވިއެވެ.\nމިނިސްޓަރު ވިދާޅުވީ 10 ބާބެއްގެ މައްޗަށް އެކުލެވޭ މި ގާނޫނުގައި ހިމެނެނީ ފަސް މަގުސަދެއް ކަމަށެވެ.\nއެންމެ ފުރަތަމަ މަގްސަދަކީ ދިވެހި ރާއްޖޭގެ ގާނޫނުން ކަށަވަރުކޮށްދޭ އުނގެނުމުގެ ހައްގު ހޯދައިދިނުމާއި، ރައްކާތެރިކަން ކަށަވަރު ކޮށްދޭނެ ނިޒާމެއް ގާއިމްކުރުމެވެ.\nދެވަނަ ކަމެއްގެ ގޮތުގައި ހިމެނެނީ އުނގެނުމުގެ ހައްގު ހޯދައިދިނުމުގައި ދައުލަތާއި، ބެލެނިވެރިން އަދި މުދައްރިސުންގެ ޒިންމާތައް ކަނޑައަޅައި، އަދި އަދާނުކޮށްފި ނަމަ އަޅަން ޖެހޭ ފިޔަވަޅުތައް ތަންފީޒުކުރެވޭނެ ގޮތް ކަނޑައެޅުމެވެ. ތިންވަނަ ކަމަކީ ހަމަހަމަ ކަމާއެކު ތައުލީމާއި ތަމްރީން އަދި އިސްލާމީ ތަރުބިއްޔަތު ދަރިވަރުންނާއި ހަމައަށް ފޯރުކޮށްދިނުމެވެ.\nއޭގެ ފަހުން ހިމެނެނީ އިންސާނީ ހައްގުތަކަށް އިހްތިރާމްކުރާ އަދި ސުލްހަ މަސަލަސްކަމާއި އެކު ދިރިއުޅެވޭނެ ގޮތްތައް ދަރިވަރުންނަށް އަންގައި ދިނުމެވެ. އެންމެ ފަހު ކަމަކީ ގައުމީ ޒިންމާތަަކަށް އަހުލުވެރި ދަރިވަރުން ތަރުބިއްޔަތު ކުރުމެވެ.\nނޮވެމްބަރު 15, 2020 12:13\nޤުރްއާނާއި އެއް ގޮތަށް އިސއލާމީ ޙުކުމް ތަންފީޒް ކުރުން ލާޒިމް ﷲ އަކްބަރު\nނޮވެމްބަރު 15, 2020 12:56\nކަމަނާ ބުރުގާކޮޅު ތުރުކުރައްވައި އެންމެހާ ދިވެހި ކިޔަވާ ކުދިންނަށާައި ބެލެނިވެރިންނަށް ނަމޫނާ ދެއްކުމަކީވެސް ލާޒިމް ކަމެއްކަމުގައި ދެކެމެވެ. އެއީ ހުރިހާ ދީނީ ޢިލްމުވެރިން ކަހަލަ ގޮތަކަށްވެސް އަންހެނާގެ އަޢުރަ އަކީ މޫނާއި ދެއަތްތިލަ ނޫންހާ ތަނެއްކަމަށް ވާއިރު އަދި ސްކޫލްތަކުގެވެސް ކުދިންނާއި ޓީޗަރުން ގެ ބޮޑު ޕަސެންޓެއް ބުރުގާ އަޅާފައި ތިބޭއިރު ވަޒީރު ތިގޮތަށް ހުރުމަކީ އަހަރެމެންނަށް މިހާރު ބަލައިގަނެވޭނެކަމަކަށް ނުވާތީއެވެ. ގޯސްކަމެއްވަނީ ވަޒީރަކުކުރިޔަސް އަދި ކިތަންމެ މޮޅު ފާހެއް އޮތްމީހަކު ކުރިޔަސް ގޯސްކަމަކަށެވެ. މިކަން ރަނގަޅުކޮށްލުމުން ކަމަނާވެސް ވަރަށް ކަމުދާނެއެވެ.\nނޮވެމްބަރު 15, 2020 14:16\nޢެ ކީއްކުރަންށޯ...ތި ސްކޫލުތަކުން ހެޔޮތަރުބިއްޔަތެއް ކޮށްނުދެވޭކަން ސާބިތުވާން އޮތް އިރުވެސްތޯ...ފުރަތަމަ މިނިސްޓަރު ތިހުރީ އައުރަ ނުވާނުކޮށް...ދެން ކުދިންނަށް ދަސްވާނީވެސް އެކަމެއްނޫންތޯ...އައުރަ ނިވާނުކޮށް އުޅުމުގެ ސަބަބުން ނިކުންނަ އެހެން ފިތުނަތަށް އެއީ ކަމަކަށް ނުހަދާ ބަޔަކަށް އިތުބާރު ކުރާނީ ކޮން ހަމަ އަކުންތޯ\nނޮވެމްބަރު 15, 2020 15:13\nތިކުރައްވާ މަސައްކަތައް އައްސަރިބަހާ ސާބަސް. ކަމަނާ މޮޑަލް ކުރައްވާފާނަންތޯ. ހާދަހާ ފުރިހަމަ ކަބަލެކޭ.\nނޮވެމްބަރު 15, 2020 17:29\nކޮން އައުރައެއްތޯ ؟ މަޢުމޫނު ދެއްތޯ ، ނަމޫނާ ، ލައްބަ. ޢިލްމު ހޯދަންވީ... ސުކުރިއްޔާ\nނޮވެމްބަރު 15, 2020 18:59\nސަރުކާރުން ލާޒިމޭ ކިޔާފަ ޤާނޫނު ފާސްކުރީމަ ނިމުނީކީ ނޫން .. މިހާރު ސުކޫލްއަށް ދަރިފުޅު ފޮނުވަންބޭނުންވިޔަސް މިހާރު މި މުގައްރަރު އޮންނަ ގޮތުން ބައެއްބެލެނިވެރިންނަކަށް އެވަރަކަށް ފައިސާއެއްނުލިބޭ .. ގިނަފަހަރު މިއުޅެނީ އަނގަޔާ އަތާ ދިމާނުވެގެން . މާދަމާ ސުކޫލަށް ގޮސްފަ އައިސް ދަރިޕުޅު ބުނާނެ މިސް ބުންޏޭ މާދަމާ ސުކޫލަށް އަންނައިރު ގެންނާށޭ "2މާވަހަރާ ، ނުވިހާ4ކުދިންގެ ފޫޅާ " މި ކިހިނެތް ހޯދާނީ ...\nނޮވެމްބަރު 15, 2020 21:02\nރަގަޅު ވާހަކައެއް. ކިތަންމެ ތައުލީމެއް ދިނަސް ހިލްމެއް ނެތް އަހުލަގެއް ނެތް ކުދިން ސްކޫލުތަކުން ނިމި މުޖުތަމަޢުއަށް ނުކުންނަނީ އުމުރު ދުވަހު ބުރަ މަސައްކަތް ކޮއްގެން ކުދިންނަށް ތަޢުލީމު ހޯދައި ދިނަސް ދީނެއް މިއްލަތެއް އަހުލަގެއް ނެތިއްޔާ ކިޔެވި އެއްޗެއްގެ ބޭނުމަކީ ކޮބާ. އަހިރުގައި މައިންބަފައިން ގައި ކޮލުފައިން މުސްކުޅި ވަދުވަހު. ސާބަސް ތަޢުލީމު ވެސް ދޭން ވާނެ އެކަމަކު ސަރުކާރުން ތި ދަނީ ޒުވާން ޖީލެއް ހަލާކު ކުރަމުން މަސްތުވުމާއި ބިރަކާއި ނުލައި މަޖާކުރުން ފަދަ ފަހިޝް ކަންތައްކަށް ހިއްވަރު ދެމުން.


Aanmu Sitee: Running Matekan Libunuthaa 24 Gadiiru Nuvanee Thiya Hehdhevee Ithurufulhu\nޑރ. ޝަހީމް ނޫސްވެރިންނަށް މައުލޫމާތު ދެއްވަނީ--ފޮޓޯ ފޭސްބުކް\n10 ޖުލައި 2018 41 ކޮމެންޓް\nއާންމު ސިޓީ: ރަނިންމޭޓްކަން ލިބުނުތާ 24 ގަޑިއިރު ނުވަނީސް ތިޔަ ހެއްދެވީ އިތުރުފުޅު!\nރައީސް ޔާމީނުގެ ރަނިންމޭޓް ޑރ. މުހައްމަދު ޝަހީމް އަލީ ސައީދަށް\nމީޑިއާ މެދުވެރިކޮށް އަޅުގަނޑުގެ ސިޓީއެއް އާންމު މިކޮށްލަނީ މިހާރު ރާއްޖޭގައި ހިނގާ ކަންކަމަށް ބަލާއިރު ރައީސް ޔާމީނުގެ ރަނިންމޭޓްކަމަށް ޑރ. ޝަހީމް އައްޔަނުކުރުމާގުޅިގެން އެމަނިކުފާނު ދެއްކެވި ވާހަކަތަކާ ގުޅިގެން ހުރި ކަން ބޮޑުވުންތަކެއް ހާމަކޮށްލުމަށެވެ.\nޑރ. ޝަހީމް އަކީ ރާއްޖޭގެ ވަރަށް ގިނަ ބަޔަކު ތާއިދުކުރަމުން ވަރަށް ގާބިލް ބޭފުޅެއްކަމަށް ގިނަ ބަޔަކު ދެކެމުން އައި ބޭފުޅެކެވެ. ނަމަވެސް މަނިކުފާނުގެ ސިޔާސީ ހަޔާތުގެ ވަރަށް ކުރީކޮޅު ކޮންމެވެސް ބޭނުންތަކެއް ފުއްދުމަށް ނަމަވެސް މަނިކުފާނާ މެދު މީހުން ދެކެމުން އައި ގޮތް ބަދަލުވަމުންދިޔަ އެވެ. ނަމަވެސް އެކަން ވަނީ ވަކި ހިސާބަކުން މަޑުޖެހިފައެވެ. އެއީ ރައީސް ޔާމީން ސަރުކާރުގެ އިސްލާމިކް މިނިސްޓަރުކަމުން އިސްއިތުފާ ދެއްވުމާއެކުގައެވެ.\nމިިނިސްޓަރުކަމުން އިސްތިއުފާ ދެއްވާ ތައުލީމް ދެއްވުމުގެ މަތިވެރި މަސައްކަތަށް ވަޑައިގެންނެވުމުން އަނެއްކާވެސް މަނިކުފާނާ މެދު މީހުން ދެކެމުން އައި ގޮތް ކޮންމެވެސް ވަރަކަށް ބަދަލުވިކަން ނޭނގެ އެވެ. ނަމަވެސް ފަހަކަށް އައިސް މަނިކުފާނުގެ ވާހަކަތަކާއި އަމަލުތައް ހުންނަގޮތުން އަނެއްކާވެސް ޝައްކުތައް އުފެދުނެވެ. އެ ޝައްކުމަތީގައި ތިބެނިކޮށް އަނެއްކާ ވެސް މަނިކުފާނުވަނީ މީން ޒަމާނަކު ރައްޔިތުންނަށް އޮޅުވާނުލައްވާ ވަރަށް އޮޅުވާލައްވައި އިތުރުފުޅު ހައްދަވާފައެވެ. މި ވާހަކަ އާންމު ސިޓީއެއްގައި ލިޔަންވެސް ވަރަށް ދެރަވެ ލަދުވެސް ގަނެއެވެ. ސަބަބަކީ ދީނީ އިލުމުވެރިޔަކަށް މަނިކުފާނު ވެފައި އަނެއްކާ ކުރިން ބަޔާންކުރިގޮތަށް މަނިކުފާނާ މެދު މީހުން ދެކެމުން އައި ހުވަފެންތަކާ މުޅިން ތަފާތު މަގަކުން ހިނގާތަން ފެންނާތީ އެވެ.\nރައީސް ޔާމީނުގެ ރަނިންމޭޓްކަމާ ހަވާލުވެ ވަޑައިގެންނެވުމަށް ފަހު މަނިކުފާނު ވިދާޅުވީ މަނިކުފާނު އަދާކުރައްވަމުންގެންދަވާ ގައުމީ ޔުނިވަސިޓީގެ ޗާންސެލަގެ މަގާމުން ޖެހިގެން އަންނަ ދުވަހު އިސްތިއުފާ ދެއްވާނެކަމަށެވެ. ނަމަވެސް އެހެން ވިދާޅުވީ 24 ގަޑިއިރު ނުވަނީސް މަނިކުފާނު އިއްޔެ ވަނީ މަގާމުން އިސްތިއުފާ ނުދެއްވާނެކަމަށް ވިދާޅުވެފައެވެ. މިއީ އިތުރުފުޅު ހައްދަވާ އޮޅުވާލުން ނޫން ދެން ކޮން ކަމެއް ބާއްވައެވެ.\nމިވަރު ނުކުރެއްވި ނަމަވެސް މަނިކުފާނަށް ހުންނެވޭނެތާ އެވެ. އިސްއިތުފާ ދެއްވާނެކަމަށް ވިދާޅުވީ ވެސް ހަމަ އަމިއްލަފުޅަށް ތާ އެވެ. އަދި އެހެން ވިދާޅުވިތާ 24 ގަޑިއިރު ނުވަނީސް އޭގެ ކުރީ ދުވަހު ދެއްވި ޔަގީންކަމާއި ވިދާޅުވި ވާހަކަ އެއްގޮތަށް އަމަލުނުކުރައްވާނެކަމަށް ވިދާޅުވެ މަގާމުން އިސްތިއުފާ ނުދެއްވާނެކަމަށް ވެސް ވިދާޅުވީ ހަމަ އަމިއްލައަށް ނޫންތޯ އެވެ. ހުރިހާ ވެސް މައްސަލައެއް މިޖެހެނީ ބަހާ އަމަލާ ދމާނުވާ މައްސަލާގައެވެ. އިތުރުބާރު ގެއްލި މީހާ ބާކީ ވަނީވެސް މިކަހަލަ މައްސަލަތަކުގައިކަން މަނިކުފާނަށް މާ ރަނގަޅަށް އެނގިވަޑައިގަންނަވާނެވެ.\nއެއް ދުވަހު ވިދާޅުވާގޮތަށް އެކަމެއް ނުކުރައްވާ އަނެއް ދުވަހަކު އެކަމެއް އެހެންގޮތަކަށް ކުރެއްވުމަކީ އިތުރުފުޅު ހެއްދުމާއި އޮޅުވާލެއްވުން ނޫން ދެންކޮން ކަމެއްތޯ މިއީ ވެސް އުފައްދާ ސުވާލެކެވެ. ދެން މަނިކުފާނު ދެއްކެވި ވާހަކަތަކަކީ ތަހުޒީބު އަދި މަނިކުފާނުމެން ފަދަ ދީނީގޮތުން ތަންދޮރުދަންނަ އިލުމުވެރިންކުރުމުން އަދި މާ ހުތުރުކަމެއް ނޫންތޯ އެވެ. މަނިކުފާނު އަމިއްލަ އިހްތިޔާރުގައި ރައްޔިތުންގެ ކުރިމަތީގައި ވަކިކަމެއް ވަކިގޮތަކަށް ކުރައްވާނެކަމަށް ވިދާޅުވުމަކީ ވެވޭ ވައުދެއް ނޫން ދެން ކޮން އެއްޗެއްތޯ އެވެ. އެ ވައުދުވެވަޑައިގެންނެވުމަށް ފަހު އެގޮތަށް އަމަލުނުކުރެއްވުމަކީ އިތުރުފުޅު ހައްދަވާ އޮޅުވާލެއްވުންނޫން ދެންކަމެއްތޯ އެވެ. ދިވެހި ބަހުގެ ރަދީފުގައި ދޮގު ހެދުމަކީ ކޮބައިކަން ބަޔާންކޮށް ބުނަނީ ތިރީގައި ބަޔާން މިކުރާ ފަދައިންނެވެ.\n"ދޮގު" ކަމަށް ރަދީފުގައި ބުނެފައިވަނީ މިގޮތަށެވެ. (1) ތެދަކަންނުވާ. (2) ހަގީގަތާހިލާފު. (3) "އަސްލެއްނެތް" މިގޮތަށެވެ. ދޮގު ހެދުން ކަމަށް ރަދީފުގައި ބުނެފައިވަނީ މިގޮތަށެވެ. (1) ދޮގު ބުނުން. (2) "ހަގީގަތާ ހިލާފު ވާހަކަ ދެއްކުން" މި ފަދައިންނެވެ. ދެން ބުނަނީ ދޮގުވެރިޔާ އަކީ ކޮބައކަން ބަޔާންކޮށްފައެވެ. ރަދީފް ބުނާގޮތުން ދޮގުވެރިޔާއަކީ (1) "ތެދުވެރިކަމުގެ އިދިކޮޅު" އެވެ. (2) "އަމަލާއި ބަހުގައި ތެދުވެރިކަން ނެތުންކަން" މިހެންނެވެ. ދެން ބުނަކީ ދޮގުވެރިޔާ ގެ ވާހަކަ އެވެ. ރަދީފު ބުނާގޮތުން ދޮގުވެރިޔާ އަކީ "ދޮގު ހަދާމީހާ" އެވެ.\nމަތީގައިވާ ކަންކަމަށް ބަލާއިރު ޑރ. ޝަހީމް އެކުރެއްވި އަމަލަކީ ދިވެހި ބަހުގެ ރަދީފުގެ ތަރަހައިގެ ތެރޭގައި ދޮގު ހެދުންކަމަށް ބުނާ ބުނުމުގެ ތެރޭގައި ހިމެނޭ އަމަލެކެވެ. އެހެންކަމުން ޑރ، ޝަހީމް އެ ހުންނެވީ ރަނގަޅަށް ވެސް އިއްޔެ އިތުރުފުޅު ހައްދަވާފައެވެ.\nމިއީ ގައުމުގެ އެންމެމަތީ މަގާމަށް ވަޑައިގަތުމުގެ ދަތުރު ފެއްޓެވުމުގެ މަގުމަތީގައި މަނިކުފާނު ހެއްދެވި ގޮތެވެ. އެހެންކަމުން ދެން އަޅުގަނޑުމެން މަނިކުފާނަށް އިތުބާރުކުރެވޭނީ ކިހިނަކުންތޯ އެވެ. އަދި އިތުބާރު ހޯދުމަށް ތިޔަ މަސައްކަތްކުރައްވާއިރު އެކަން ކާމިޔާބުވާނީވެސް ކިހިނަކުންތޯ ސުވާލު އުފެދެއެވެ. ނަމަވެސް ރާއްޖޭގައި ދިރިއުޅޭ މީހުންގެ ތެރެއިން ގިނަ މީހުންނަކީ މަނިކުފާނު ތިޔަ އަމަލުކުރައްވާގޮތަށް އެއް ދުވަހު ބުނާ ވާހަކަ އާ އެއްގޮތަށް އަނެއް ދުވަހު އަމަލުނުކުރާ މީހުންނަށްވާ ނަމަ މަނިކުފާނު ތިޔަ ހެއްދެވީ ވަރަށް މޮޅަށެވެ. ނަމަވެސް އަޅުގަނޑުގެ ވަރަށް ބޮޑު ކަން ބޮޑުވުމެއް އެބަ އޮތެވެ.\nއަޅުގަނޑުގެ ކަން ބޮޑުވުމަކީ އެއް ދުވަހު ބުނާ ވާހަކަ އާ އެއްގޮތަށް އަނެއް ދުވަހު އަމަލުނުކުރާ އަހުލުވެރިން އުޅެދާނެތީ އެވެ. މަނިކުފާނު ތިޔަ ދެއްކެވި ނަމޫނާ އަށް ބަލައިއިރު އެކަން ހިނގަނީ މިދެންނެވި މަގުންކަމަށްވާތީ ވަރަށް ކަން ބޮޑުވެއެވެ.\nވީމާ އަޅުގަނޑު ވަރަށް އަދަބުވެރިކަމާއެކު މަނިކުފާނަށް މި ދަންނަވަނީ ކެމްޕެއިން ކުރައްވާއިރު އިތުރުފުޅު ނުހައްދަވާ މިއަދު ބުނާ ވާހަކަ އާ އެއްގޮތަށް އަނެއް ދުވަހު އަމަލުކުރެއްވުމަށެވެ. ބަހާއި އަމަލު ދިމާކުރެއްވުމަށެވެ. ބަހާއި އަމަލު ދިމާނުވާ ރާއްޖެ އެއް ބިނާނުކުރުމަށެވެ. އެފަދަ ސަގާފަތެއް މި ރާއްޖޭގައި އަށަނުގެންނެވުމަށެވެ. އަދި ދަންނަވަމެވެ. މި ސިޓީ ލިޔުމުން އަޅުގަނޑާ ހިތްބުރަނުކުރައްވާ މި ފަދަ ކަންކަން ރަނގަޅުކުރެއްވުމަށް އެދެމެވެ.\nއިބްރާހީމް އަހުމަދު ބިން އަލީ\nރައީސް ޔާމީނުގެ ރަނިންމޭޓް ޑރ. މުހައްމަދު ޝަހީމް އަލީ ސައީދު\nޑރ. ޝަހީމް ރިޔާސީ އިންތިހާބު 2018 ސިޓީ ސިޔާސީ މަޝްރަހު\nއޫރު މަސް ވެސް ދުނިޔޭގައި ހުންނާތީ ރާއްޖެ އެތެރެވަނީ.ޒިނޭގެ ހަތިޔާރު ހުންނާތީ ޒިނޭ ކުރެވެނީ.މިގޮތަށް ބަސް މަގު ހުންނަ މީހަކު ބޭނުމެއް ނޫން.\n2013 ގެ އިންތިހާބު ދުވަސް ވަރުގައި ތިމާ ހުންނާނީ ތިމާގެ ގޭގައި ނަގާނީ މުސާރައިގެ ދެބައި ކުޅައެއްބައި ކިިޔާފަ ރައީސުކަން ލިބުމާއި އެކު ބައިތުލް މާލު ބޭނުންކޮށް ގެ ހަދާފަ ގެ ވިއްކާފަ އެޔައްވުރެން ބޮޑު ގޯއްޗެ ގަނެފައި ދައުލަތުގެ އިމާރާތުގައި ދިރިއުޅެމުން މުސާރަ އެއްކޮށްވެސް ނަގަންފެށީ ތިމަންގެ ދަރިފުޅު ފުލެޓް ގައި ދިރިއުޅޭތީ ކުލިދައްކަން ވެގެން ކަމަށް ބުނެ. ދީންވެރި ކުދިންނަށް ވެސް ހަމަ އޮޅުވާލި ބަޔަކާއި ދޭތެރޭގައި ރައްޔިތުން ކޮން އިތުބާރެއް ކުރާނީ !\nހިސާބަށް ވުރެ ދަހިވެތިކަން ބޮޑުވީމަ ދޮގު ވެސް ކީއްކުރަން އެހެން ކަންތައްތައްވެސް ކުރެވޭނެ.\nޝާޙިމަކީ އަބަދުވެސް މަތީމަޤާމް ހޯދަން އުޅޭ މީހެއް. އެކަން ވަރަށް ސާފް. ދުވަހެއް ދުވަހަކަން މަޤާމަށް އަންނަ ބަދަލު\nސަޅި ސިޓީ އެއް\nއަޅުގަނޑަށް އެނގިފަވާ ގޮތުން މަގާމެއްގަ ހުރެ ކުރިމަތި ނުލެވޭނެ އެހެން ކަމުން މާތް ތަހުތުގެ ވެރި ރައީސްގެ މަތިވެރި ދައުވަތު ގަބޫލުކުރަން ހިތުގަ އުފެދުނު ލައްޒަތުގައި ބުނެވުނުބަހެކެވެ. ޢަޅުގަނޑަށް އެވާހަކަ ބުނެވުމާއެކު މާތް ރައީސް ގުޅުއްވާ ވިދާޅުވި މައްސަލައެއް ނެތޭ އެ މަގާމުގަ ހުއްޓަސް އެވެސް ލިބޭ ލާރި ނޫންތޯއޭ. ޙަމައެވަގުތު އަޅުގނޑުގެ ހިތް އެމަނިކުފާނަށް ފުރި ބަންޑުންވި އަދި ބޭއިހްތިޔާރުގަ ބުނެވުނު ރައީސްގެ ތިޔަ މަތިވެރި މާތް އެދިލެއްވުމަށް ތާއީދު ކަމަށް\nއެމަނިކުފާނު ދެން ދޮގުހެތީތާއެވެ. ފަހެ ދިވެހިރައްޔިތެއްގެ ހައިސިއްޔަތުން ދަންވަމެވެ. ރައީސްކަމަށް އަންނަނީ މަނިކުފާނެއް ނޫނެވެ. ރައީސަކަށް ކުރިމަތިލާފައިވަނީ ޔާމީނު ޢަބްދުލް ޤައްޔޫމެއްވެ. މަނިކުފާނު ޙަވާލުވަނި އޭނާބުނިހައިކަމެއް ކުރާށެވެ. ބްރޯވެސްކުރީ އެމަނިކުފާނު ބުނިހައިކަމެކެވެ. ބުނިހައިކަމެއްކުރުމަށް މަނިކުފާނުގެ ހުންނެވުމަށް އަހަރެމެންނެއް ވޯޓެއްނުދޭނަމެވެ. އެކަމަކު މަނިކުފާނު ކުރިމަތި ލެއްވީ ރައީސްކަމަށްކަމަށްވާނަމަ ލޮލޮން ބޮލުންވެސް މަނިކުފާނު ވެރިކަމަށް ގެނައުމަށް މަސައްކަތްކުރީމުހެވެ. މަނިކުފާނުގެ ތައުލީމާއި ދީނީ ޢިލްމަށް ބަލާނަމަ މަނިކުފާނާ އެކަށީގެން ނުވާމީހެއްގެ ފައިވާން ފުހެއް މަނިކުފާނު ހުއްނެވުމީ އަހަރެމެންގެ ދީނަށްވެސް ލިބޭ ވަރަށްވެސްބޮޑު ހުތުރެކެވެ. ވައްސަލާމް.\nޑރ. ޝަހީމް އައް ފުރުސަތު ދެއްވީމާ ދޯ އިނގޭނެ. ދީނީ ކަންތައްތައް މިއަށްވުރެ ރަނގަޅު ވެދާނެ ކަން ނޭނގޭ. ބޭފުޅަކު ކުރިމަތި ލާ ތަނުން އެއްޗެހި ކީމާ ކަމަކު ނުދާނެ. ދީނީ ޢިލްމުވެރިޔެއްް ވީމާ މިހާރައް ވުރެ ރަނގަޅު ވާނެ ހެން ހީވަނީ. ކުރިއަށް ދާން ފުރުސަތު ދެއްވީމަ ދޯ އިނގޭނެ. ☺☺\nއަހަރެންގެ ކޮމެންޓް މީގައި ދުވަހަކު ނުޖެހިޔަސް މި ނޫސް ހިންގަންތިބީ ޤައުމު ބައިބައިކޮށް ފަސާދަކުރާ ޤައުމުގެ އަދުއްވުން ނޫންކަމަކަށް ނުވާނެ..\nސަހީމް އިސްތިއުފާ ދެއްވާނެކަމަށް ވިދާޅުވި ވާހަކަ އަކީ ހާގީގަތެކެވެ. ނަމަވެސް ދޮގުހެދިކަމައްބުނެ އޭގެ ފަހަތުބައި ގެނެސްދީފަ ވަނީ އޮޅުވާލުމުގެ ބޭނުމުގަކަން ފާހަގަކުރަމެވެ. ސަހީމް ވިދާޅުވީ ރައީސްގެ އެދުމުގެމަތިން ގާނޫނީލަފައާއެކު އިސްތިއުފާ ނުދެއްވަން ނިންމި ވާހަކައެވެ.\nކުޑަ ކުދިން ދައްކާ ކަހަލަ ވާހަކަ ނުދައްކާ. ޔޫ އާރ ޖަސްޓް އެމްބަރޭސިން ޔުއަރ ސެލްފް.\nކަލޯ މި ލިޔުނު ސޮރައް ވާނުވާއެއް އެބަ އެނގޭތަ\nޝަހީމު ވިދާޅުވި އިސްތިއުފާ ހުށަހެޅުއްވި ވާހަކަ. އިސްތިއުފާ ހުށަހެޅުއްވުމުން، އިސްތިޢުފާ ނުދެއްވުމަށް ރައީސް އެދިވަޑައި ގެންނެވި ކަމަށާއި، އެޓަނީ ޖެނެރަލްގެ ލަފާފުޅާ އެކު އިސްތިޢުފާ ނުދޭގޮތަށް ނިންމެވީ ކަމަށް. މީގައި ހެދި ދޮގެއް ބުނެބަލަ..\nމިހާރު ހެދު ދޮގު ވަނީ އާޓިކަލްގައި ލިޔެ އިިސްލާހުކޮށްފައި. ޝުކުރިއްޔާ\nމީހަކު ކަމެއްކުރާން ޤަޞްދުކުރަމޭ ބުނުމަކީ އަދި ދޮގުހެދުމެއްނޫނެވެ. މީހުންނާބެހޭގޮތުން ޙަޤީޤަތާޚިލާފް ދޮގުތައް ހަދަހަދައިގެން ދެއްކުމަކީ ޔަހޫދީންގެ ސިފައެކެވެ. ނޫސްވެރިންނަކީ މިއަށްވުރެ ޒިންމާދާރުބަޔަކަށް ވާން ޖެހޭނެއެވެ.\nމިރުސްގެ ނަމުގައި ކޮމެންޓްކޮށްފައިވާ މީހާއަށް ބުނެލަން. ރަނގަޅަށް ކިޔާފައި ނޫނީ ކޮމެންޓްނުކުރުމަށް. ސަބަބަކީ ޝަހީމް ހެދި ދޮގު މިލިޔުމުގައި ސާފުކޮށް ބަޔާންކޮށްފައި އޮތުމުންނެވެ. ޝަހީމް ހެދި ދޮގަކީ މަގާމުން އިސްތިއުފާ ދޭނަމޭ ވިދާޅުވުމަށް ފަހު އިސްތިއުފާ ނުދެއްވާނެކަމަށް ވިދާޅުވުމެވެ. އަނިލް އާއި ރައީސް ޔާމީން ވިދާޅުވެގެން އިސްތިއުފާ ނުދެއްވިޔަސް ޝަހީމް އެވަނީ ހަމަ ރަނގަޅަށް ދޮހު ހަދާފައެވެ.\nއަޅެފަހެ ހެދި ދޮގެއް ލިޔެލިނަމަ ދެއްތޯ! ސިޓީ ލިޔަން ދަސްކޮއްދިން ކިލާހަށް ނުދިޔައީމަ ވާނީ ތިހެން!\nމިހާރު ދީނީ ތާކިހާ އަޅައިގެން ވަގެއްގެ ފަހަތުން މީހުންގެ މަސް މުން ދީން ހިމާޔަތް ކުރާ ނަމުގަ މިހާރު ވިސްނުން ހުރީ އިބޫ ރިޔާސީ އިންތިހާބައް ނުކުތަނުދިނުމުގައި ނުބައި ރޭވުން ތަކެއް ގަ ވިސްނާ ތިބޭތި\nކޮބާތޯ ހެދި ދޮގަކީ؟ ވަގުތަށް ނުވާށެވެ.\nމި ލިޔުމުން ދޮގެއް ނުފެނުނު... ވަގުތާ ހާލަތާ ގުޅޭ ގޮތުން ސަބަބު ބަޔާންކޮށް އެމީހަކު ކުރިން ނިންމުމެއް... އެ ނިންމުމާ އެއްގޮތަށް ޢަމަލުނުކުރުމަށް ނިންމުމުގެ އިޚްތިޔާރު އޮންނާނެ... އެ ދެން ދޮގެއްކަމަށް ތިކަހަލަ ބީތާއިން ކަނޑައެޅިޔަސް ކަނޑަ ނޭޅިޔަސް... ވަރަށް އަސަރުކޮށްފިދޯ... ހާދަ އެ މަޤާމަށް ދަހިވެތިވެފައޭދޯ ތިހުރީ... އަބުރު ކަތިލާ އަގުވައްޓާލަން ދައްކާނެ އިތުރު ވާހަކައެއް ނެތީބާ.....؟؟؟ ވަރަށް ވެދުން....\nދޮގުހަދަން ބުނި ބަހެއް ލިޔެފައި އޮންނަންވާނެ މީ ކޮންކަހަލަ ސިޓީއެއްތަ؟\nކޮބާ ހެދި ދޮގަކީ. މި އާޓިކަލް ކިޔާ ނިމުނު އިރުވެސް ނޭގުނު ހެދި ދޮގެއް. ކަލޭމެން އުޅެނީ ލިޔާނެ އެއްޗެއް ނޭނގިގެން.\nރަނިންމޭޓް ނުކިޔާށެވެ. ޗާންސިލާރ ކިޔާށެވެ. 24 ގަޑިއުރު ތެރޭގައި އިސްލާމިކް ޔުނިވާސިޓީގެ ޗާންސިލާރ އިތުރުފުޅު ހައްދަވާފިއެވެ. ޗާންސިލާރ އިންޒާރު ދެއްވާފިއިނަމަ ހުރިހާ ރައްޔިތުންނަށްވެސް ޝައްކެއް ނެތްވަރަށް މިއީ މައްސަލައެއްކަން އެނގޭނެއެވެ.\nޢިލްމީ ޤާބިލް ބޭބޭފުޅުންގެ ސަފްޙާތަކުން އެތަކެއް ޢިބްރަތެއް ލިބިވަޑައިގެންނެވި އިރު، ހެޔޮ ގޮތް ޚިޔާރު ކުރައްވަން ނޭގުނުކަން އެއީ ވވވ ހިތާމަކުރަންޖެހޭ ކަމެއް! ވަރަށް ކުޑައިރު ކޮށްދިއްޕަރުގެ އެއްކޮޓަރިއެއްގައި9މީހުން ނިދަން އުޅުނުއިރުގެ ހެޔޮއެދޭ ރައްޓެއްސަކަށް ވީތީ ބުނެލީ!\nކިޔަންނޭނގޭ މީހުން ކިތަންމެ ވަރެއް ކުރިޔަސް ލިޔެފަ އޮތް އެއްޗެއް ނޭނގޭނެ މީ ވަރަށް ވާހަކަ\nމީ އެމްޑީޕީގެ އެކްޓިވިސްޓެއްތައް، ބުހުތާނު ލިޔަން، ކޮންމެހެން ނޫސްވެރިންނަކީ ސިޔާސީޕާޓީ ހިންގާބައެއްކަމަށް ހެދިގެން އުޅެންވެއްޖެއްޔާ ނޫސްވެރިކަމުގެ ފޭރާން ވީދި ހަލާކުވުން ނޫންކަމެއްނުވާނެ.\nއަދިވެސް ހެދި ދޮގެއް ނުބުނެވޭ. ކޮންވައްތަރަކަށް ލިޔާމީހެއްމީ؟\nލިޔުންތެރިޔާ މަޔޫސް ވިވަރުން ކޮމެވެސް އެޗެލިޔެލީ އެމްޑީޕީ ސަޕޯޓަރުންނަ ހިތްހަމަޖެހިމެ ހޯދާލަން ވެގެން . މަގޭ ވޯޓު ޔާމިން ސަހީމް އައް ދީފިން..\nކޮބާތަ ހެދި ދޮގަކީ....\nވަރަށްމޮޅު ލިޔުމެއް..5ފަހަރަށް ކިޔައިގެންވެސް ސުރުހީގައިވާ އިތުރުފުޅެއް ނުފެނުން.. ދިވެހިބަހުގެ ރަދީފް ދައްކައިގެން ދޮގުގެ މިންގަޑު ދެއްކުމުގެ ބޭނުމެއްނެތް.\nމި އާޓިކަލް ލިޔުނުމީހަކީ ޝަހީމާއި ސިޔާސީ ދެކޮޅުވެރިއެއްކަން ފާހަގަ ކުރެވޭ..އެހެނީ މިލުމުގެ މަގްޞަދަކަށްވެފައި އޮތީ ޝަހީމާއި މެދު ޝައްކު އުފެއްދުން.. މިއަށް ވުރެ އޮށްޓަރު ހުރިލިއުން ލިޔާނަމަ ވަގުތު ބޭކާރު ނުކޮށް!\nހެދި ދޮގެއް ތި ލިޔުމުގަ އެއްނެތް. އެވަރުގެ ދޮގެއް ހެދި ނަމަ ޔަގީނުންވެސް އެހެދި ދޮގެއް ތި ލިޔުމުގަ ޖަހާނެ. ތީ އޑޕ ގެ ނޫހެއް. މިހާރު ރައީސް ޔާމީނަށް ވުރެ ޝަހީމް ދެކެ އޑޕ މީހުން ބިރުގަނެ ޖެހިލުންވޭ.\nއިތުރުފުޅުހެއްދެވީތަ ނޫނީ ދޮގު ހެދީތަ ކޮންގޮތެއް ރަގަޅީ؟ ދެ އިންސާނުންނަށް ދެގޮތަށް މުޚާތަބްކުރަން ޖެހޭބާ؟\nހަޖަމުނުވެގެން މިހާރު ތިއުޅެނީ. ކޮންމެއެއްޗެކޭ ކިޔަސް މަގޭވޯޓް ޝަހީމްއަށް.\nއެވާހަކައަކީ ޗާންސެލަރ ކަމުން އިސްތިއުފާ ނުދިނުންކަމަށް ވާނަމަ އެހެންކަމެއް އެބައޮތެވެ. އެއީ ޗާންސެލަރ ކަމުގެ ޝަރުތު މިހާރު ފުރިހަމަނުވާނުވުމެވެ. މިއީ ޝަހީމް ލައްވާ ކުރުވި ޤާނޫނާ ޚިލާފް ފުރަތަމަ އަމަލެވެ.\nވަރަށް ފައްކާ ސިޓީ އެއްތީ ކޮންމެ އަކަސް! ހަޤީޤީ ދީނީ އިލްމް ވެރިންނެއް ސިޔާސީ ކަންކަމާވެގެންނެއް އުޅޭނެ ކަމަކަށް އަހަރެން ޤަބޫލެއް ނުކުރަން! ދީނީ އިލްމް ވެރިން އުޅެން ޖެހޭނީ އެމީހުން ތަރަހައިގެ ތެރޭގައި، ދީނީ ވައުޛް ވިދާޅުވުމާއި، ނަސޭހަތް ދިނުމާ، އިމާމް ވެ ނަމާދު ކުރުމާ މި ޒާތުގެ ކަންކަމުގައި ކަމަށް ދެކެނީ އިނގޭ!\nޙަޖަމު ނުވެގެން ތެޅި ފޮޅެނީ.😠😂\nކިނބޫ ވ ދޮގު ހަދާނެ ދޯ\nވައްކަމާއި އޮޅުވާލުމުގެ ތެރެއިން މުޅިންވެސް ނިކުންނާނީ ވައްކަމާއި އޮޅުވާލުން.\nކިޔާ ނިމުނު އިރުވެސް ހެދި ދޮގެއް ނޭނގުނު!. ހަމަޖެހޭ އެއްޗެއް ނުލިޔަންނާ މަޑުން ތިބެބަލަ. ވ ސަލާމް


MDP aa JP adhi PPM ge candidate aku nan nagaifi\nއިލެކްޝަންސް ކޮމިޝަންގެ މެންބަރުން ގައުމީ ލަފާ ދޭ ކޮމިޓީގައި -- ފޮޓޯ: އީސީ\nލޯކަލް ކައުންސިލްތަކުގެ އިންތިހާބަށް ކުރިމަތިލާފައިވާ ކެންޑިޑޭޓުންގެ ނަން އަނބުރާ ގެންދިއުމަށް ހުޅުވާލި ފުރުސަތުގައި އިތުރު ތިން ކެންޑިޑޭޓަކު ނަން ނަގައިފި އެވެ. މިފަހަރު ނަން ނަގާފައިވަނީ އެމްޑީޕީގެ ކެންޑިޑޭޓަކާއި ޕީޕީއެމްގެ ކެންޑިޑޭޓެއްގެ އިތުރުން ޖުމްހޫރީ ޕާޓީގެ ކެންޑިޑޭޓެކެވެ.\nމިއަދު ނަން ގެންދިޔަ ކެންޑިޑޭޓުންނަކީ ބ. ކުޑަރިކިލު ކައުންސިލްގެ މެންބަރު ކަމަށް ޕީޕީއެމްގެ ޓިކެޓްގައި ވާދަކުރަން ފޯމް ހުށައެޅި މުހައްމަދު ހަސަން އާއި ޅ. ހިންނަވަރު ކައުންސިލްގެ މެންބަރު ކަމަށް ޖުމްހޫރީ ޕާޓީގެ ޓިކެޓްގައި ވާދަކުރަން ފޯމް ހުށައެޅި ޝާން އަބްދުލްވައްހާބުގެ އިތުރުން ތ. ގާދިއްފުށީ ކައުންސިލްގެ އަންހެނުންނަށް ހާއްސަ ކޮށްފައިވާ ގޮޑިއަށް އެމްޑީޕީގެ ޓިކެޓްގައި ކުރިމަތިލާން ފޯމް ހުށައެޅި ރައުދާ އަބްދުﷲ އެވެ.\nމި ތިން ކެންޑިޑޭޓުންނާއިއެކު މިހާތަނަށް 28 ކެންޑިޑޭޓަކު ވަނީ ނަން ނަގާފައެވެ. އޭގެ ތެރޭގައި އެމްޑީޕީގެ ކެންޑިޑޭޓުން ގިނައެވެ.\nއަދި އިންތިހާބުގައި ވާދަކުރަން ފޯމް ހުށައެޅި ކެންޑިޑޭޓަކު ވަނީ މަރު ވެފައެވެ. އެއީވެސް އެމްޑީޕީގެ ޓިކެޓް ލިބުނު ކެންޑިޑޭޓެވެ. މެއި މަހުގެ ކުރީކޮޅު މަރުވެފައިވަނީ ހދ. ހަނިމާދޫ ކައުންސިލް ގޮނޑިއަށް ވާދަ ކުރަން އެމްޑީޕީގެ ޓިކެޓް ލިބުނު ހުސްނުބާން އަބްދުއްރަހުމާނެވެ.\nއެމްޑީޕީ ޕީޕީއެމް އިލެކްޝަންސް ކޮމިޝަން + ލޯކަލް ކައުންސިލްތަކުގެ އިންތިހާބު ޖުމްހޫރީ ޕާޓީ\nނަން ނެގުމުގެ ފަހު ތާރީހަކީ ފެބްރުއަރީ 11